
[bookmark: _Toc239164191]MINUTI

Il-Minuti tas-Seduta Nru 194, li saret fil-15 ta’ Jannar 2024, ġew ikkonfermati.


[bookmark: _Toc239164192]RULING

L-ISPEAKER (Onor. Anġlu Farrugia): Fis-Seduta 194 tal-15 ta’ Jannar 2024, wara l-ħin tal-Mistoqsijiet Parlamentari, l-Onor. Robert Cutajar talab lis-Sedja:

“ONOR. ROBERT CUTAJAR: Mr Speaker, nhar l-Erbgħa li għadda skatta ż-żmien biex din in-naħa tal-Kamra tidentifika wieħed mill-abbozzi li għandna biex inkunu nistgħu niddiskutuhom nhar il-Ħamis. Għadha kif tkellmet miegħi l-Onor. Kollega Whip tal-Gvern u qaltli li din ma ġietx diskussa kif kien hemm il-ftehim u l-qbil li kellu jsir ... Ministru, għal din in-naħa, il-fatt li għandna seba’ abbozzi ta’ liġi li wħud minnhom ilhom ħafna mressqin – għall-korrettezza, għandi d-dati hawnhekk, Mr Speaker; pereżempju waħda mill-1 ta’ Ġunju 2022 u oħra fl-20 ta’ Lulju 2022 – mhuwiex aċċettabbli li l-Gvern irid li aħna nidentifikawlu dik il-waħda li se niddiskutu. Għax il-Gvern għandu l-obbligu li jirrispetta lil din in-naħa tal-Kamra billi jagħtina d-dritt li l-Ewwel Qari nressquh, kif jiġri f’demokrazija. Jekk il-Gvern se jibqa’ jinsisti, nitlob l-intervent tiegħek għax mhux aċċettabbli li hemm seba’ private members’ bills li l-Ewwel Qari tagħhom għadu ma tressaqx. Dan sempliċement minħabba l-inkompetenza tal-Gvern għax għadu ma ddiskutiex din il-materja.”.

Hawnhekk is-Sedja talbet lill-Whip tal-Gvern, l-Onor. Naomi Cachia, jekk kellhiex informazzjoni dwar dawn l-abbozzi ta’ liġi, u wieġbet hekk:

“ONOR. NAOMI CACHIA: L-issue ġiet diskussa għal darba, tnejn, tlieta. Jien qed noffri soluzzjoni li naħseb li hi raġonevoli immens. Naħseb li l-Oppożizzjoni tista’ tindika liema huma l-abbozzi li tixtieq li tagħtihom prijorità u aħna m’għandniex problema li nressqu l-First Readings. Imma li jkun hemm seba’ abbozzi tal-Oppożizzjoni fuq l-aġenda tal-Gvern ma naħsibx li jagħmel sens.”.

Is-Sedja rringrazzjat liż-żewġ Whips u l-Onor. Robert Cutajar żied illi:

“ONOR. ROBERT CUTAJAR: Jekk ressaqna seba’ private members’ bills, għall-Oppożizzjoni kollha huma importanti. (Interruzzjonijiet) Ma nistgħux nagħmlu distinzjoni bejn suġġett u ieħor. Jekk il-Gvern huwa komdu li jkompli jinsulenta l-intelliġenza tan-nies f’din il-Kamra, dan mhuwiex aċċettabbli. Nitlob l-intervent tiegħek biex dan in-nuqqas ma jibqax isir.”.

Hawnhekk is-Sedja rringrazzjat lill-Onor. Cutajar u talbitu jgħaddilha l-lista ta’ dawn l-abbozzi li huma pendenti.

Is-Sedja rat il-lista ta’ seba’ abbozzi ta’ liġi li għamlu referenza għalihom l-Onor. Cutajar kif ukoll l-Onor. Cachia, u se nelenkahom:

· Mozzjoni 43 – Abbozz ta’ Liġi li jemenda l-Kostituzzjoni ta’ Malta, li jittratta l-kultura; 
· 
· Mozzjoni 66 – Abbozz ta’ Liġi li jimplimenta l-konklużjonijiet u r-rakkmandazzjonijiet tal-inkjesta Daphne Caruana Galizia; 
· 
· Mozzjoni 122 – Abbozz ta’ Liġi li jemenda l-Att dwar l-Impiegi u r-Relazzjonijiet Industrijali, li jittratta l-fastidju sesswali; 
· 
· Mozzjoni 145 – Abbozz ta’ Liġi għat-Tnaqqis ta’ Ħela tal-Ikel; 
· 
· Mozzjoni 151 – Abbozz ta’ Liġi li jemenda l-Kostituzzjoni ta’ Malta u jittratta l-ambjent; 
· 
· Mozzjoni 194 – Abbozz ta’ Liġi dwar l-Istħarriġ Ġudizzjarju; u 
· 
· Mozzjoni 204 – Abbozz ta’ Liġi li jemenda l-Att dwar il-Konvenzjoni Ewropea.

Is-Sedja tistqarr mill-ewwel illi l-Ordnijiet Permanenti tal-Kamra huma ċari dwar kif tiġi determinata l-Aġenda tal-Kamra. F’dan ir-rigward is-Sedja kienet ukoll tat diversi rulings, fosthom dak mogħti fis-Seduta 535 tat-18 ta’ Jannar 2022, dwar abbozzi ta’ liġi ta’ membri privati. 

F’dan ir-ruling is-Sedja kienet ġiet mitluba tiddeċiedi dwar żewġ punti saljenti:

-	Għaliex fuq l-aġenda ma ttellgħetx il-mozzjoni tal-Ewwel Qari ta’ dan il-private members’ bill; u

· Għaliex dan il-private members bill qiegħed jitqies bħala Money Bill.

U se nikkwota:

“Dwar l-ewwel punt is-Sedja tibda billi terġa’ tirreferi għall-Ordni Permanenti 19 li jgħid hekk:

“19. Fil-ġranet riservati għax-xogħol tal-Gvern, il-Gvern jista’ jirranġa dak ix-xogħol, sew jekk ikunu ordnijiet tal-ġurnata jew avviżi ta’ mozzjonijiet, b’dak l-ordni li huwa jidhirlu xieraq.”.

Dan ifisser li l-prerogattiva ta’ x’jittella’ fuq l-aġenda fil-ġranet riservati għal xogħol tal-Gvern, bħalma kienet fil-fatt is-seduta tal-bieraħ, hija totalment tal-Gvern. 

Dwar l-argument tal-Onor. Agius li ladarba għaddew tlett ijiem, il-mozzjoni tal-Ewwel Qari dwar dan il-private members bill kellha titla’ fuq l-aġenda, is-Sedja tinnota li l-Ordni Permanenti rilevanti bl-ebda mod ma jgħid li tassattivament il-mozzjoni trid bilfors tittella’ u f’dan ir-rigward nikkwota l-Ordni Permanenti 22: 

22. Avviż ta’ interpellanza jew mozzjoni tingħata billi tiġi kkonsenjata kopja tiegħu lill-Iskrivan tal-Kamra. Dik il-kopja għandha tkun miktuba pulit, u għandha jkollha l-firma tal-membru li jkun se jressaqha. Għandu jingħata avviż ta’ mill-anqas tlett ijiem għal interpellanza jew għal mozzjoni.

Minn dan joħroġ ċar li t-terminu ta’ tlett ijiem li ssir referenza għalih f’dan l-Ordni Permanenti huwa l-perjodu minimu li mozzjoni teħtieġ minn meta tiġi preżentata sa meta titressaq fil-Kamra billi tidher fuq in-Notice Paper, u bl-ebda mod ma jgħid li mozzjoni trid bilfors tittella’ wara tlett ijiem.

Għaldaqstant, fir-rigward tal-ewwel punt imressaq mill-Onor. Agius is-Sedja tirrileva li l-Ewwel Qari tal-Private Members Bill ma ttellax fuq l-Aġenda tas-seduta parlamentari tal-bieraħ għaliex il-Gvern għażel li ma jtellgħux, u dan skont l-istess Regolament tal-Kamra.”.

Minn dan joħroġ ċar illi fir-rigward tal-proċedura ta’ kif tiġi ssettjata l-aġenda tal-Kamra, inkluż meta jittellgħu mozzjonijiet għall-Ewwel Qari ta’ private members bills, wieħed għandu jkun iggwidat minn dak li jgħid l-Ordni Permanenti 19 dwar ordni tax-xogħol fil-ġranet tal-Gvern, u ċjoè li hija prerogattiva tal-Gvern meta mozzjoni tidher fuq l-Aġenda tal-Kamra.

Min-naħa l-oħra s-Sedja tifhem il-preokupazzjoni tal-Oppożizzjoni, speċjalment meta qed nitkellmu dwar seba’ abbozzi ta’ liġi, bl-ewwel wieħed imur lura għall-1 ta’ Ġunju 2022, u bl-aħħar wieħed jitressaq fl-14 ta’ Diċembru 2023. Dan is-Sedja qiegħda tgħidu wkoll fid-dawl tal-fatt li, kif irrimarka l-Onor. Cutajar stess, fl-14 ta’ Jannar 2024 beda jiskatta dak il-perjodu li fih l-Oppożizzjoni hija intitolata tressaq xogħol fil-jum tal-Ħamis skont il-proċedura stabbilita, u li l-Oppożizzjoni ġustament tixtieq tutilizza dan. Is-Sedja tifhem li għandu jkun hemm qbil u ftehim dwar dawk l-abbozzi ta’ liġi, jekk mhux kollha, illi għandu jsir l-Ewwel Qari tagħhom sabiex minn hemm jiġu ppubblikati u jkunu jistgħu jittellgħu għad-diskussjoni f’seduta li tispetta l-Oppożizzjoni.

Is-Sedja tapprezza li s-sitwazzjoni fejn l-għażla tax-xogħol li tixtieq tmexxi l-Oppożizzjoni tiddependi fuq għażla tal-Gvern ma hix waħda feliċi, u dan ukoll għaliex meta wieħed jara dak li hemm fil-House of Commons tar-Renju Unit isib illi għalkemm il-parti l-kbira tal-liġijiet mgħoddija jiġu minn abbozzi ta’ liġi mressqa mill-Gvern, hemm ukoll diversi proċeduri li permezz tagħhom backbenchers mingħajr responsabbiltajiet ministerjali jistgħu jressqu abbozzi ta’ liġi u finalment jgħaddu liġijiet. 

Is-Sedja tfakkar illi skont l-Ordni Permanenti 197 tal-Ordnijiet Permanenti tal-Kamra tad-Deputati, fil-każijiet mhux regolati bl-istess Ordnijiet Permanenti wieħed għandu jirrikorri għar-regoli u l-użanzi tal-House of Commons Ingliż. Ta’ min jinnota li, kif semmejt, fil-proċedura tal-House of Commons jeżistu diversi opportunitajiet sabiex membri privati jmexxu x-xogħol tagħhom. Għalhekk huwa opportun li wieħed jirrifletti kif il-Kamra tista’ tiffaċilita l-proċeduri biex l-Oppożizzjoni jkollha dritt tressaq private members bills fil-ġranet allokati għaliha, u dan ukoll għax fir-Renju Unit hemm sistema li torbot kemm il-House of Commons kif ukoll il-House of Lords, anke jekk din tal-aħħar ma tistax tapplika għaliex hija sistema ad hoc għall-Parlament Ingliż, li huwa bi-kamerali. 

Is-Sedja tikkwota ukoll x’jingħad fl-MP’s Guide to Procedure tal-House of Commons proprja dwar kif membri parlamentari li ma humiex Ministri jistgħu jintroduċu abbozzi ta’ liġi fil-Kamra:

“Any MP who isn’t a minister can introduce a private member’s bill. They can be about any topic, but the main purpose can’t be to create a new tax or increase government spending. There are three ways to introduce your bill:

· Win one of 20 places in the Private Member’s Bill Ballot: these bills are given priority on the 13 Fridays set aside for debating Private Members’ Bills. The ballot takes place towards the start of a session.
· Apply for a Ten-Minute Rule Bill: this gives you ten minutes to talk about your bill in the Chamber.
· Apply for a Presentation Bill: the title of your bill will be read out in the Chamber, but there’s no opportunity for a speech.”

Is-Sedja, ma tħossx li għandha tidħol fil-mertu ta’ liema abbozzi ta’ liġi, jekk mhux kollha, għandu jkun hemm ftehim dwarhom biex għall-inqas ikunu jistgħu jittellgħu għall-Ewwel Qari sabiex dawn ikunu jistgħu jiġu ppubblikati u jibdew jidhru fuq l-Aġenda tal-Kamra, u meta jkun il-każ, jitilgħu għat-Tieni Qari. Madankollu s-Sedja tħeġġeġ liż-żewġ naħat sabiex ikun hemm l-abbokkament neċessarju bejn il-Gvern u l-Oppożizzjoni sabiex fl-iqsar żmien possibbli, fl-assenza ta’ proċedura ad hoc dwar meta jittellgħu l-private members bills fuq l-aġenda - fejn il-prerogattiva hija dejjem tal-Gvern - jaslu għal ftehim dwar liema abbozzi tal-Oppożizzjoni għandhom jingħataw prijorità.

Ir-ruling huwa deċiż.




INFORMAZZJONI MIS-SEDJA


L-ISPEAKER: Qed inpoġġi fuq il-Mejda tal-Kamra:

Financial Plan 2024 maħruġ mill-Uffiċċju tal-Kummissarju għall-Istandards fil-Ħajja Pubblika fil-11 ta’ Settembru 2023;

[bookmark: _Hlk156373470]Sentenza mogħtija mill-Qorti Ċivili Prim’Awla (Sede Kostituzzjonali) fil-kawża bl-ismijiet Marthese Said et vs Avukat tal-Istat et (Rikors 94/2022 LM) deċiża fl-1 ta’ Novembru 2023 mibgħuta lis-Sedja a tenur tal-Artikolu 242 tal-Kodiċi ta’ Organizzazzjoni u Proċedura Ċivili, flimkien ma’ ċertifikat li l-kawża ma ġietx appellata, datat 29 ta’ Diċembru 2023;

[bookmark: _Hlk156373398][bookmark: _Hlk156373548]Sentenza mogħtija mill-Qorti Ċivili Prim’Awla (Sede Kostituzzjonali) fil-kawża bl-ismijiet Allevs Limited vs Doris Bartolo et (Rikors 32/2021 LM) deċiża fit-8 ta’ Novembru 2023 mibgħuta lis-Sedja a tenur tal-Artikolu 242 tal-Kodiċi ta’ Organizzazzjoni u Proċedura Ċivili, flimkien ma’ ċertifikat li l-kawża ma ġietx appellata, datat 29 ta’ Diċembru 2023;

Sentenza mogħtija mill-Qorti Ċivili Prim’Awla (Sede Kostituzzjonali) fil-kawża bl-ismijiet Nutar Dr Mary Magdalene sive Magda Bartolo Parnis et vs Avukat tal-Istat et (Rikors 611/2021 LM) deċiża fit-8 ta’ Novembru 2023 mibgħuta lis-Sedja a tenur tal-Artikolu 242 tal-Kodiċi ta’ Organizzazzjoni u Proċedura Ċivili, flimkien ma’ ċertifikat li l-kawża ma ġietx appellata, datat 29 ta’ Diċembru 2023;

Sentenza mogħtija mill-Qorti Ċivili Prim’Awla (Sede Kostituzzjonali) fil-kawża bl-ismijiet Joseph Tabone vs Avukat tal-Istat et (Rikors 44/2022 LM) deċiża fit-8 ta’ Novembru 2023 mibgħuta lis-Sedja a tenur tal-Artikolu 242 tal-Kodiċi ta’ Organizzazzjoni u Proċedura Ċivili, flimkien ma’ ċertifikat li l-kawża ma ġietx appellata datat 2 ta’ Jannar 2024;

Sentenza mogħtija mill-Qorti Ċivili Prim’Awla (Sede Kostituzzjonali) fil-kawża bl-ismijiet Antonia Dalli et vs Antonia Camilleri et (Rikors 217/2022 LM) deċiża fit-8 ta’ Novembru 2023 mibgħuta lis-Sedja a tenur tal-Artikolu 242 tal-Kodiċi ta’ Organizzazzjoni u Proċedura Ċivili, flimkien ma’ ċertifikat li l-kawża ma ġietx appellata, datat 29 ta’ Diċembru 2023;

Sentenza mogħtija mill-Qorti Ċivili Prim’Awla (Sede Kostituzzjonali) fil-kawża bl-ismijiet John Farrugia vs Avukat tal-Istat et (Rikors 263/2022 LM) deċiża fit-8 ta’ Novembru 2023 mibgħuta lis-Sedja a tenur tal-Artikolu 242 tal-Kodiċi ta’ Organizzazzjoni u Proċedura Ċivili, flimkien ma’ ċertifikat li l-kawża ma ġietx appellata, datat 2 ta’ Jannar 2024;

Sentenza mogħtija mill-Qorti Ċivili Prim’Awla (Sede Kostituzzjonali) fil-kawża bl-ismijiet Felix Cuschieri et vs Avukat tal-Istat et (Rikors 512/2022 LM) deċiża fit-8 ta’ Novembru 2023 mibgħuta lis-Sedja a tenur tal-Artikolu 242 tal-Kodiċi ta’ Organizzazzjoni u Proċedura Ċivili, flimkien ma’ ċertifikat li l-kawża ma ġietx appellata, datat 2 ta’ Jannar 2024; u

Sentenza mogħtija mill-Qorti Ċivili Prim’Awla (Sede Kostituzzjonali) fil-kawża bl-ismijiet Mary Bugeja vs Avukat tal-Istat et (Rikors 452/2022 LM) deċiża fil-15 ta’ Novembru 2023 mibgħuta lis-Sedja a tenur tal-Artikolu 242 tal-Kodiċi ta’ Organizzazzjoni u Proċedura Ċivili, flimkien ma’ ċertifikat li l-kawża ma ġietx appellata, datat 29 ta’ Diċembru 2023.

L-ISPEAKER: Ngħaddu issa għall-Mistoqsijiet Parlamentari.  

[bookmark: _Toc239164193]
MISTOQSIJIET -  TWEĠIBIET ORALI

MINISTERU GĦALL-AFFARIJIET BARRANIN U EWROPEJ U L-KUMMERĊ - KUNTRATTI TA’ FIDUĊJA

12073. L-ONOR. IVAN BARTOLO staqsa lill-Ministru għall-Affarijiet Barranin u Ewropej u l-Kummerċ: Jista’ l-Ministru jikkonferma l-entitajiet li jaqgħu taħtu? Jista’ jgħid ukoll min huma l-persuni li ngħataw kuntratti ta’ fiduċja u/jew li ġew impjegati f'dawn l-entitajiet, xi rwol ingħataw u x'kienet il-kwalifika li ddistingwiethom biex intgħażlu għal dan ir-rwol minn wara li laħaq Ministru hu?  

ONOR. IAN BORG (Ministru għall-Affarijiet Barranin u Ewropej u l-Kummerċ): Ninforma lill-Onor. Interpellant li mill-informazzjoni li ngħatatli ma jirriżultax li hemm persuni fl-entitajiet li jaqgħu taħt il-Ministeru għall-Affarijiet Barranin u Ewropej u l-Kummerċ li ngħataw kuntratti ta’ fiduċja.

L-ISPEAKER: L-Onor. Katya De Giovanni, mistoqsija supplimentari.

ONOR. KATYA DE GIOVANNI: Sur President, nixtieq nistaqsi lill-Ministru fuq Trade Malta u fuq ir-riżultati sbieħ li ksibna għall-2023. X’hemm previst li se jsir għall-2024 bħala impenn fejn tidħol anke Trade Malta? 

L-ISPEAKER: Il-Ministru Ian Borg.

ONOR. IAN BORG: Sur President, Trade Malta hija kumpanija fformata bejn il-Gvern u l-Kamra tal-Kummerċ u r-responsabbiltà ewlenija tagħha hija li tassisti lin-negozji u kumpaniji Maltin u Għawdxin sabiex jespandu u jinternazzjonalizzaw is-servizzi u l-prodotti tagħhom. Għaldaqstant huwa naturali li x-xogħol li tagħmel, flimkien mal-missjonijiet li għandu l-pajjiż fi 42 pajjiż, huwa li tara x’opportunitajiet jista’ jkun hemm għalihom u anke tiggwidahom kif wieħed jista’ jisfrutta l-istess opportunitajiet. Dan isir b’diversi modi, fosthom permezz ta’ delegazzjonijiet li jittellgħu. 

Kemm ikun possibbli, il-membru tal-Gvern fid-delegazzoni, li ġeneralment inkun jien, ikun qed jassistihom u jżur lill-pajjiż rispettiv ukoll biex jiffaċilita laqgħat u anke introduzzjonijiet. Bħal-lum sena, pereżempju, konna qegħdin ġewwa l-Ghana fl-Afrika u kien hemm pajjiżi oħrajn li eventwalment u sussegwentement morna fihom ukoll. Jidher li hemm ukoll interess f’numru ta’ pajjiżi. Se jiġu fformati delegazzjonijiet u jsiru żjarat matul din is-sena u nħares ’il quddiem li nkompli naħdem magħhom u ma’ dawk kollha li jixtiequ jespandu u jimirħu lil hinn minn xtutna.  

L-ISPEAKER: L-Onor. Ivan Castillo, mistoqsija supplimentari.

ONOR. IVAN CASTILLO: Sur President, għadna kemm smajna bl-aħbar li kien hemm cargo ship bil-bandiera Maltija li sfortunatament intlaqat minn missila, però fortunatament nirringrazzjaw lil Alla li ħadd ma weġġa’ għax din il-missila laqtet ’il fuq mill-waterline. Jista’ l-Ministru jispjegalna x’xogħol qiegħed jagħmel ir-Rappreżentant Permanenti ta’ Malta għan-Nazzjonijiet Unit (NU) u fis-siġġu tal-Kunsill tas-Sigurtà ġewwa New York? Nafu li diġà saru tentattivi biex dan is-suġġett jiġi diskuss. X’se tkun qed tagħmel iżjed ir-Rappreżentanza fin-NU? M’għandi ebda dubju li l-Gvern qiegħed jifhem li din is-sitwazzjoni qed iġġib telf kemm fil-Freeport ta’ pajjiżna kif ukoll lill-pajjiż inġenerali. Xi pjan għandu l-Gvern biex jikkumpensa għal din il-kwestjoni li ovvjament qed ikollha effett negattiv fuq pajjiżna?

L-ISPEAKER: Il-Ministru Ian Borg.

ONOR. IAN BORG: Nirringrazzja lill-Onor. Interpellant tal-mistoqsija tiegħu. Jifhem u japprezza li se nillimita ruħi għall-parti tal-mistoqsija li tirrigwarda l-Ministeru li tiegħu jien responsabbli. Kif qal tajjeb hu, waslitilna l-aħbar ftit tal-ħin ilu dwar il-bastiment, it-tanker, li s-sidien tiegħu huma Griegi imma jtajjar il-bandiera Maltija. Mill-informazzjoni li tani l-Ministru responsabbli mit-trasport jidher li l-ekwipaġġ jinsab sikur. Huwa wkoll informani li laqqa’ l-Kunsill Marittimu tas-Sigurtà u informa wkoll b’dan kollu lill-istess membri ta’ dak il-Kunsill. Jien informat ukoll li l-istess bastiment kompla għaddej bil-vjaġġ tiegħu.  

Però lil hinn minn dan l-inċident partikolari, dak li għaddej fil-Baħar l-Aħmar huwa ta’ inkwiet, u kif qal l-Onor. Interpellant, dawn l-attakki, dawn l-attivitajiet, huma ta’ tħassib għax fl-aħħar mill-aħħar qed jimminaw it-tbaħħir minn din ir-rotta daqstant importanti għal Malta, għall-Mediterran, għall-Kontinent Ewropew u għall-kumplament tad-dinja, għax din tista’ tfisser żidiet fil-ħin li wieħed iwassal il-prodotti tiegħu. Bla dubju ta’ xejn ikollha wkoll impatt finanzjarju u konsegwentement anke fuq l-ekonomiji lokali u dinjin. Jien informat li l-Ministri rispettivi qegħdin janalizzaw din is-sitwazzjoni mill-aspett finanzjarju u ekonomiku u napprezza jekk issir mistoqsija lilhom. Konvint li jkunu lesti jagħtu d-dettalji wkoll.

Il-Kunsill tas-Sigurtà, fejn Malta issa qiegħda tpoġġi għat-tieni sena bħala membru elett, mhuwiex qed iżomm lura milli jsemma’ leħnu, milli juri t-tħassib tagħna, kif anke espress mill-Onor. Interpellant. Il-fatt li dak li qed jiġri fil-Lvant Nofsani u lil hinn minnu jista’ jirriżulta f’eskalazzjoni reġjonali jibqa’ l-akbar sfida li għandna quddiemna. Malta ħadmet sabiex tgħaddi l-ewwel riżoluzzjoni sa mill-2016 fuq il-kriżi, fuq il-gwerra bejn Iżrael u l-Ħamas, u għaldaqstant kienet ukoll strumentali sabiex għal numru ta’ ġranet ikun hemm waqfien temporanju. 

Aħna nittamaw li dak il-waqfien ikun wieħed permanenti għaliex il-partijiet ikunu resqu lura fuq il-mejda tan-negozjanti, għaliex sadanittant qegħdin jintilfu wisq ħajjiet innoċenti ta’ nies ċivili fuq iż-żewġ naħat, b’mod partikolari issa fir-rispons ta’ Iżrael, li għandu dritt jiddefendi lil pajjiżu u lill-poplu tiegħu. Però dan irid isir skont il-liġijiet internazzjonali u b’mod proporzjonat u mhux nispiċċaw naraw il-poplu Palestinjan f’Gaza li b’mod innoċenti qegħdin jitilfu ħajjithom, għax dawn ma jaħtu xejn għall-attakki terroristiċi tal-Ħamas, għax fl-aħħar mill-aħħar mhumiex parti mill-grupp Ħamas imma huma ċittadini Palestinjani. Il-Palestinjani mhumiex il-Ħamas u l-Ħamas mhumiex il-Palestinjani.

L-ISPEAKER: L-Onor. Alex Muscat, mistoqsija supplimentari.

ONOR. ALEX MUSCAT: Sur President, mill-bidu ta’ Jannar 2024 il-Ministru Borg sar iċ-Chairperson in Office tal-OSCE. Meta jien u l-Onor. Amanda Spiteri Grech konna l-Armenja ftit tal-ġimgħat ilu, fl-aħħar minuta Malta ssemmiet biex tieħu din il-pożizzjoni wara li kien hemm nuqqas ta’ qbil fuq li l-Estonja kellha tieħu dan ir-rwol. Hemm stajna nifhmu kif erġajna għal darba oħra sirna interlokutur internazzjonali naturali, ħalli ngħidu hekk. Jista’ l-Ministru jgħid x’inhuma l-pjanijiet, x’inhuma d-diskussjonijiet li diġà għaddejjin u x’se jkun qed jiġri issa matul din is-sena fejn se jkun ic-Chairperson in Office tal-OSCE?

L-ISPEAKER: Il-Ministru Ian Borg.

ONOR. IAN BORG: Sur President, kif qal l-Onor. Muscat, ma kienx hemm qbil sabiex l-Estonja tkun qiegħda tmexxi ’l quddiem l-organizzazzjoni matul din is-sena kalendarja, u l-OSCE, għall-kuntrarju ta’ organizzazzjonijiet oħrajn, timxi ’l quddiem fejn hemm il-kunsens unanimu. Għaldaqstant kellek pajjiż li ma setax jaqbel li l-Estonja tkun qiegħda fit-tmexxija tal-organizzazzjoni. 

Huwa fatt magħruf li r-Russja ma setgħetx taċċetta dan. Min-naħa l-oħra, 56 pajjiż, inkluż ir-Russja, ħassew li jekk minflok l-Estonja tkun Malta, ikun kompromess tajjeb sabiex naslu fuq qbil. Ma kienx faċli għal Malta li tidħol għal din l-isfida meta wieħed jikkonsidra l-limitazzjonijiet fir-riżorsi li għandna, il-fatt li diġà aħna impenjati bil-Kunsill tas-Sigurtà, 40 sena wara li konna servejna fuq l-istess Kunsill fl-1983 u fl-1984, u allura riedet terġa’ tinbena mill-ġdid l-esperjenza u t-taħriġ lill-uffiċjali rispettivi. Però d-dover kien jitlob li nagħmlu l-parti tagħna u għaldaqstant il-ġimgħa d-dieħla se nkun qiegħed Vjenna nniedi l-prijoritajiet tal-Presidenza Maltija. Minn hemmhekk jitilqu wkoll numru ta’ responsabbiltajiet u żjarat waqt li jkollna xogħol ieħor diplomatiku x’nagħmlu. Fl-istess ħin irridu nkomplu nservu fid-diversi funzjonijiet l-oħrajn, jiġifieri li nkunu attivi fil-fora Ewropea, fil-fora internazzjonali, xejn inqas fi New York. Però se jkollna l-opportunità naħdmu ma’ pajjiżi, speċjalment dawk fejn għandhom konflitt, jekk hux fl-Ukrajna, jekk hux l-Ażerbajġan u l-Armenja, jekk hux il-Ġorġja, jekk hux il-Moldova, pajjiżi li s-soltu mhux daqstant ikollna attività għaddejja magħhom. 

L-istess meta wieħed iħares lejn l-Asja ċentrali, jekk hux il-Każakistan, l-Użbekistan, il-Kirgiżistan, u nista’ nibqa’ nsemmi. Żgur li minn dak l-aspett hemm ukoll id-dimensjoni bilaterali li tista’ tieħu żvolta pożittiva ’l quddiem.   

Apparti minn dan kollu, ovvjament il-fatt li Malta qiegħda tmexxi ’l quddiem l-aġenda tal-akbar organizzazzjoni responsabbli mis-sigurtà reġjonali hija turija ta’ fiduċja, turija li Malta, anke minkejja d-daqs tagħha, jista’ jkollha rwol importanti mal-ġganti fil-komunità internazzjonali.

L-ISPEAKER: L-Onor. Randolph De Battista, mistoqsija supplimentari.
ONOR. RANDOLPH DE BATTISTA: Sur President, se nkompli ngħaqqad ma’ dak li kien qed jgħid issa l-Ministru dwar ir-rwol ta’ Malta, li kulħadd jista’ jara li fl-aħħar xhur u snin Malta kompliet ikollha rwol importanti fil-fora internazzjonali. F’April li ġej Malta se tkun qed terġa’ tmexxi l-Presidenza tal-Kunsill tas-Sigurtà tan-Nazzjonijiet Uniti. Jista’ l-Ministru jgħid x’inhuma l-preparamenti għal April li ġej?

L-ISPEAKER: Il-Ministru Ian Borg.

ONOR. IAN BORG: Sur President, f’April Malta se terġa’ tassumi l-Presidenza. Is-sabiħ, u fl-istess ħin l-isfidi, f’dan ir-rigward huma li inti tippjana u taħdem lejn programm, imbagħad l-avvenimenti ħafna drabi jbiddlulek l-istess ħsebijiet tiegħek. Dan ġralna proprju fi Frar tas-sena l-oħra, meta waqt li aħna antiċipajna li niddiskutu l-Mediterran, il-Libja, it-tibdil fil-klima u kif dan jaffettwa s-sigurtà u anke l-fatt li għandek pajjiżi sħaħ li se jkunu qegħdin ibatu meta jogħla l-livell tal-baħar u popolazzjonijiet sħaħ li jimxu minn territorju għall-ieħor, fl-istess ħin ħabtet l-ewwel sena anniversarju minn meta kellna l-invażjoni Russa fit-territorju Ukren u għalhekk dik ġibdet l-attenzjoni kollha, kif inhu xieraq, u l-enerġija tal-istess Kunsill. 

Waqt li għaddejjin il-preparazzjonijiet, anke fl-isfond ta’ atmosfera volatili ħafna li qed ngħixu, bl-iżviluppi ta’ kuljum li qed joħorġu mil-Lvant Nofsani, reġjun importanti ferm għalina u li anke qiegħed qribna, ikun prematur u fl-istess ħin prużuntuż jekk wieħed jgħid x’se nkunu qed nagħmlu eżatt f’April. Però l-ħsebijiet huma li nkomplu nisħqu fuq kif l-ambjent jaffettwa s-sigurtà. It-tibdil fil-klima huwa raġuni fost bosta nies li jimxu minn post għall-ieħor u għalhekk irridu niżguraw li dan isir b’mod ġestit tajjeb. Xejn inqas fejn għandna gżejjer f’diversi żoni dinjin kif ukoll żoni ta’ kosta li jistgħu jitilfu litteralment it-territorju tagħhom meta jogħla l-baħar kawża tat-tibdil fil-klima, fejn għall-ewwel darba kien hemm pajjiż li ġab is-suġġett quddiem il-Kunsill tas-Sigurtà u rridu nkomplu nisħqu fuqu. 

Sur President, hemm ukoll id-dimensjoni tal-Mediterran, li nixtiequ nagħtuha ftit aktar attenzjoni, għaliex matul Frar tas-sena li għaddiet, kif għedt, l-Ukrajna ħadet l-attenzjoni xierqa. Anke l-Lvant Nofsani żgur li se tkun għadha tema fejn Malta dejjem kienet fuq quddiem nett sabiex tadvoka soluzzjoni ta’ żewġ stati li jistgħu jgħixu viċin xulxin, b’Ġerusalemm tkun il-kapitali tagħhom it-tnejn. Imma jkolli l-opportunità anke li nitkellem miegħek, Sur President, u ninforma lill-Kamra bl-iżviluppi minn issa sax-xahar ta’ April. 

L-ISPEAKER: Grazzi. Il-ħin tal-Mistoqsijiet għadda. Ngħaddu issa għat-Tqegħid ta’ Karti. Il-Ministru Byron Camilleri.

TQEGĦID TA’ KARTI

[bookmark: _Hlk156224906]ONOR. BYRON CAMILLERI (Ministru għall-Intern, is-Sigurtà, ir-Riformi u l-Ugwaljanza): Sur President, inqiegħed fuq il-Mejda tal-Kamra:

Stqarrija Stampa PR 279/23 bl-isem Standard Operating Procedure dwar il-Każijiet ta’ Vjolenza Domestika u Vjolenza Abbażi tal-Ġeneru maħruġa mill-Uffiċċju tal-Komunikazzjoni tal-Korp tal-Pulizija ta’ Malta, datata 9 ta’ Mejju 2023, bi tweġiba għall-mistoqsija parlamentari 13726;

f’isem il-Prim Ministru nqiegħed fuq il-Mejda tal-Kamra:

Tabella li turi informazzjoni dwar direct orders mogħtija mill-Uffiċċju tal-Prim Ministru għall-fotografi jew vidjografi, bi tweġiba għall-mistoqsija parlamentari 14348;

f’isem id-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur inqiegħed fuq il-Mejda tal-Kamra:

Avviż Legali Nru 7 tal-2024 – Radio Equipment (Amendment) Regulations, 2024;

f’isem il-Ministru għall-Ambjent, l-Enerġija u r-Riġenerazzjoni tal-Port il-Kbir inqiegħed fuq il-Mejda tal-Kamra:

[bookmark: _Hlk156221184]Tabella li turi informazzjoni dwar charging points għall-vetturi elettriċi f’Għawdex fl-2023, maqsuma skont il-lokalità, bi tweġiba għall-mistoqsija parlamentari 14063; u

f’isem il-Ministru għas-Saħħa u l-Anzjanità Attiva nqiegħed fuq il-Mejda tal-Kamra:

Informazzjoni dwar in-numru ta’ proċeduri tal-IVF li saru fis-snin bejn l-2021 u l-2023, bi tweġiba għall-mistoqsija parlamentari 14430; u 

Tabella li turi n-numru ta’ telefonati li saru fuq il-helpline 1579 minn Novembru 2022 sa Diċembru 2023, maqsuma xahar b’xahar, bi tweġiba għall-mistoqsija parlamentari 14432.
[bookmark: _Toc239164195]KUMITATI PERMANENTI

L-ISPEAKER: Ninforma lill-Kamra li skont il-paragrafu (4) tal-artikolu 120B tal-Ordnijiet Permanenti tal-Kamra, fil-laqgħa tal-lum tal-Kumitat Permanenti dwar il-Kontijiet Pubbliċi, l-Onor. Robert Cutajar se jissostitwixxi lill-Onor. David Agius u fil-laqgħa tal-Kumitat Permanenti dwar il-Ħatriet Pubbliċi l-Onor. Paula Mifsud Bonnici se tkun qed tissostitwixxi lill-Onor. Julie Zahra.

Stqarrijiet ministerjali? Mozzjonijiet? Ordnijiet tal-Ġurnata.

ORDNIJIET TAL-ĠURNATA

[bookmark: _Toc239164197]ABBOZZ TA’ LIĠI LI JEMENDA L-KODIĊI KRIMINALI 
(EMENDA NRU 10)

[bookmark: _Toc239164198]CRIMINAL CODE 
(AMENDMENT NO. 10) BILL

L-ordni għat-Tieni Qari ġie moqri.
Ikompli mid-9 ta’ Jannar, 2024.
Il-mistoqsija reġgħet tqiegħdet.

L-ISPEAKER: Rimarki? L-Onor. Graziella Galea.

ONOR. GRAZIELLA GALEA: Sur President, matul il-ġimgħa l-oħra għamilt aċċenn ukoll għall-Abbozz ta’ Liġi li proprju ġie diskuss ukoll f’din il-Kamra, l-Abbozz ta’ Liġi Nru 86, li huwa allaċċjat ma’ dan l-Abbozz ta’ Liġi Nru 83. F’dak id-dibattitu tkellimna, anke jien, u ddibattejna f’din il-Kamra dwar l-isterilizzazzjoni u hawnhekk għedna kif proprju m’għandux ikun hemm sterilizzazzjoni jekk mhux wara li min ikun se jgħaddi minn dak il-proċess ikun informat sew dwaru u dwar l-effetti tiegħu. Iddiskutejna wkoll kif ħadd ma jista’ jagħti l-kunsens tiegħu f’isem ħaddieħor kif ukoll dwar il-pieni relatati u d-drabi fejn jekk wieħed iwettaq dan il-proċess fuq ħaddieħor ma jkunx ħati għal dan. Fil-fatt kien hemm tliet raġunijiet meta persuna ma tinstabx ħatja. 

Meta tkellimt dwar dak l-Abbozz ta’ Liġi ssuġġerejt li jekk ikun hemm intervent mediku li permezz tiegħu sseħħ sterilizzazzjoni, ma jkunx professjonist wieħed imma aktar minn wieħed, bord mediku, li proprju jiddiskutu u jiddeċiedu dwar dan. Dan is-suġġeriment għamiltu biex ma niġux f’sitwazzjoni fejn inkunu nistgħu nippontaw subgħajna lejn persuna waħda però tkun deċiżjoni kollettiva li biha jiġi deċiż jekk dan il-pass għandux isir jew le.

Fl-Abbozz ta’ Liġi li għandna quddiemna llum qed jissemma wkoll eżami li jseħħ minn professjonist mediku, liema eżami jseħħ skont il-prassi mediċi stabbiliti waqt intervent mediku li m’għandux jitqies bħala reat. Dan hu mod ta’ kif il-professjonisti involuti jkunu jistgħu jiġu mħarsa u bl-istess mod aħna naraw li jkun hemm tim mediku li jiddeċiedi dwar dan ħalli wkoll nassiguraw il-protezzjoni lejn il-professjonisti. Qed ngħid dan sabiex inkunu ċerti li proprju ma jkunx hemm abbuż minn din il-liġi u lanqas mil-liġi li ddiskutejna l-ġimgħa l-oħra. 

Nafu li dan il-Parlament għadda liġi li żżid il-pieni għal dawk li jikkonċernaw il-femiċidji, iżda sfortunatament anke din is-sena bdejna s-sena bi qtil ta’ mara oħra, li fl-ewwel jiem ta’ Jannar instabet mejta mbiċċra fuq is-sodda. Dan il-qtil għal darb’oħra wera kemm hemm differenzi kbar bejn dak li niddiskutu hawn ġew, il-liġi proprja u dak li fil-verità jseħħ. Anke dan l-omiċidju qed juri kemm il-mara għandha bżonn aktar protezzjoni. L-ebda stat ma jista’ jikkontrolla jew iwaqqaf individwu milli jagħmel xi ħaġa sakemm ma jkunx hemm kontroll assolut f’kull ħin u f’kull mument ta’ kull persuna, però rridu naċċertaw u nassiguraw li kemm jista’ jkun tingħata l-protezzjoni lil kull mara kif ukoll lil kull raġel sabiex kulħadd iwettaq dmiru, id-doveri lejn kull individwu, irrispettivamet mis-sess tiegħu.   

Quddiemna għandna Abbozz ta’ Liġi dwar il-fatt li jekk persuna tinstab ħatja li wettqet dan it-test jew inkella jekk ħajret, tat parir, inċitat jew sfurzat l-ittestjar tal-verġinità, għandha teħel mhux inqas minn sena u mhux aktar minn ħames snin priġunerija. Fil-qosor, qegħdin ikunu proposti emendi għall-Kodiċi Kriminali għal dak it-test li nsejħulu “virginity testing”. Mhux se nidħol fid-dettall ta’ kif isir dan it-test għaliex dwar dan tkellmu diġà l-kollegi tiegħi matul is-seduti parlamentari li għaddew li spjegaw ukoll fiex jikkonsisti dan it-test. 

F’Malta, safejn nafu aħna, jew għall-inqas safejn hu magħruf, dan it-test mhuwiex wieħed li jiġi prattikat. Però huwa importanti li minkejja li ma nafux li dan qiegħed jiġi prattikat, xorta waħda nitkellmu dwar il-possibbiltà li dan it-test jew qiegħed isir, jew sar, jew inkella se jkun qiegħed isir. Qed ngħid dan għaliex nafu li f’Malta u Għawdex il-kultura nbidlet minn dik li kellna ftit tas-snin ilu. F’pajjiżna għandna eluf ta’ persuni li ġejjin minn pajjiżi differenti - fil-fatt, anke minn mistoqsija parlamentari li għamilt irriżulta wkoll li n-numru ta’ pajjiżi li minnhom ġejjin il-persuni li jirrisjedu ġewwa Malta u li numru minnhom jaħdmu ġewwa pajjiżna żdied - u allura rridu naraw li dak li huwa meqjus bħala normali f’kulturi ta’ pajjiżi oħrajn ma jitqiesx bħala normali f’pajjiżna meta qed nitkellmu dwar it-test tal-verġinità. 

Dak li għalina huwa kkonsidrat li mhuwiex normali għalkollox, barra minn postu, jista’ jkun li jkun ipprattikat u tkun normalità f’pajjiżi oħrajn. Allura rridu nkunu ċerti li f’pajjiżna dan it-test tal-verġinità jkun ipprojbit permezz ta’ liġi. Jien inħoss, u nemmen ukoll li bħali jemmnu l-parti l-kbira tal-Maltin u l-Għawdxin, li test bħal dan huwa wieħed li jnaqqas, jekk mhux iżarma għalkollox, id-dinjità tal-mara. Nafu kemm huwa diffiċli li gruppi ta’ persuni li jkunu mdorrijin iwettqu ċerti testijiet, ċerti prassi, ibiddlu dawk id-drawwiet tagħhom sempliċement għaliex ma jkunux għadhom jgħixu fil-pajjiż li jkunu twieldu jew li jkunu trabbew fih u għalhekk huwa importanti li anke dan l-Abbozz ta’ Liġi jiġi spjegat lil kulħadd.

Minn żmien għal żmien nisimgħu bi stejjer li jseħħu f’pajjiżi qrib tagħna, fejn persuni li jkunu ilhom snin twal jgħixu f’pajjiż b’kultura totalment differenti minn dik li huma mdorrijin biha, xorta waħda jibqgħu jippretendu li l-kultura tagħhom tinġarr lejn il-pajjiż li jkun adottahom. L-aktar li nisimgħu huwa proprju dwar żwiġijiet fejn ħafna drabi t-tfajla tkun għadha ta’ età żgħira, xi kultant taħt it-18-il sena, u ma tkunx iżżewġet għax riedet hi jew inkella għax tħobb lill-persuna l-oħra, imma għax il-familja tkun iddeċidiet lil min għandha tiżżewweġ u meta għandha tiżżewweġ. Dawn ħafna drabi nisimgħu bihom wara li jkun seħħ dan l-att u xi kultant ukoll wara li jkunu seħħew traġedji u kultant anke mwiet.  

Sur President, jien se nitkellem proprju dwar pajjiżna. Il-preżenza permanenti ta’ eluf ta’ barranin f’pajjiżna jista’ jkun li ġġib magħha sitwazzjonijiet fejn dak li għalina mhux normali jitqies bħala normali minn gruppi ta’ persuni li ġew jgħixu fostna. Il-preżenza tagħhom fostna ma tagħtihomx id-dritt li jiksru l-liġijiet ta’ pajjiżna u l-ebda kultura aċċettata f’pajjiżi oħrajn m’għandha tiġi awtomatikament aċċettata f’pajjiżna, b’mod partikolari meta dik il-kultura qiegħda tbaxxi d-dinjità ta’ min jiġi soġġett għaliha. Irridu nwasslu messaġġ ċar, messaġġ li minkejja li f’pajjiżna hawn persuni ġejjin minn pajjiżi differenti u kulturi differenti, bi drawwiet differenti, dan it-test tal-verġinità qatt mhu tollerat u aċċettat. S’issa ma kienx hemm provi li tali testijiet tal-verġinità qegħdin iseħħu f’pajjiżna, madankollu rridu nassiguraw li jekk dawn iseħħu, dawn ikunu illegali. Irridu naraw ukoll li mhux biss ikunu illegali fuq il-karta imma wkoll li dawk li jistgħu jwettqu dawn it-testijiet ikunu informati bil-liġijiet li hawn ġewwa pajjiżna. 

F’dan l-Abbozz ta’ Liġi nitkellmu dwar il-fatt li kull min jagħmel dan it-test għandu jiġi soġġettat għal din il-liġi. Dan huwa sewwa u fl-istess ħin huwa importanti li nassiguraw li kulħadd ikun informat u jaf b’din il-liġi li qed nitkellmu dwarha biex b’hekk il-liġi sservi wkoll ta’ deterrent għal min jaħseb li jista’ b’xi mod ikun parteċipi f’tali attività. Għalkemm in-nuqqas ta’ għarfien ta’ liġi mhijiex skuża sabiex il-liġi tkun tista’ tinkiser, il-fatt li ma nafx ma jfissirx li jien nista’ nikser il-liġi però rridu nassiguraw xorta waħda li l-għarfien tal-liġi jkun l-aktar wieħed wiesa’ possibbli.

Kif diġà ngħad ukoll mill-kollegi, minkejja kull dikjarazzjoni li tista’ tingħad, jista’ jagħti l-każ li test bħal dan ma jagħtix l-istampa vera ta’ x’ikun qed iseħħ fil-persuna tal-mara. Dan mhuwiex test infallibbli bħal testijiet oħrajn u allura riżultat ta’ dan it-test ma jkunx wieħed veritier. Dan it-test mhuwiex wieħed preċiż u aktar jista’ jissejjaħ bħala test fażull, li fil-verità ma jwassal għal imkien ħlief għal diskriminazzjoni fuq is-sess tal-mara. Irridu nagħmluha ċara li test bħal dan huwa ’l bogħod mill-moralità tagħna. Dan huwa test li jwaqqa’ d-dinjità tal-mara. Hawnhekk nistaqsi x’inhi r-raġuni li għaliha jkun hawn min irid jissoġġetta lin-nisa għal dan it-test. It-test qed isir b’xi diskriminazzjoni bejn il-mara verġni u oħra le? Ikun qed isir biex mara tiġi dikjarata bħala mhux verġni u tiġi soġġettata għal trattament diskriminatorju? It-test ikun qed iseħħ bħala mod ta’ kontroll fuq il-mod ta’ kif il-mara tiġi trattata wara l-istess test fil-familja, fuq il-post tax-xogħol, ma’ sħabha u f’postijiet tad-divertiment? 

Hi x’inhi r-raġuni li għaliha jkun qed iseħħ dan it-test, dan huwa test li jwaqqa’ d-dinjità tal-mara, jumilja lill-mara u jikser id-drittijiet tal-mara. Dan huwa test abbużiv li joħloq diskriminazzjoni bejn mara u raġel u anke diskriminazzjoni bejn mara u mara, u l-iskop prinċipali tiegħu probabbilment hu dak li jkun hemm kontroll akbar fuq il-ħajja tal-mara li tiġi dikjarata li tilfet il-verġinità tagħha. Għal dawn ir-raġunijiet it-test qatt m’għandu jitwettaq għaliex anke jekk jista’ jkun jidher li t-test ikun qed iseħħ bil-kunsens tal-mara, probabbli dak il-kunsens ikun wieħed li jkun qed jingħata minħabba biżgħat oħrajn, biżgħat li probabbli fihom infushom ikunu diġà qed iseħħu bi ksur ta’ liġijiet oħrajn, fejn ukoll id-dinjità tal-mara tkun qiegħda tiġi kalpestata.  
Sur President, għal dan il-għan irridu nassiguraw li d-dinjità tal-mara tiġi mħarsa kontinwament. Dan it-test se jkun illegali permezz ta’ dan l-Abbozz ta’ Liġi, u fuq dan naqblu. Però l-ebda liġi waħedha mhi se telimina l-possibbiltà li dan it-test iseħħ. Għal dan il-għan nemmen li għandna nagħmlu kampanja edukattiva ta’ tagħrif dwar din il-liġi sabiex kulħadd ikun informat. U “b’kulħadd” mhux qed infiehem biss Maltin u Għawdxin però diversi persuni li ġejjin minn kulturi u drawwiet minn pajjiżi differenti li wkoll jgħixu ġewwa pajjiżna. 

Għandna nassiguraw li l-aktar nies li possibbilment huma milquta minn kultura favur dan it-test isiru jafu li hawn Malta dan it-test huwa wieħed illegali u għandhom ikunu magħrufa wkoll il-konsegwenzi fuq min iwettaq jew iħajjar għat-twettiq tiegħu. Ejjew ilkoll flimkien naħdmu biex jekk it-test tal-verġinità qed isir f’pajjiżna ma jkomplix iseħħ. U hawnhekk nistieden lill-għaqdiet volontarji, li jien ukoll il-kelliema dwarhom, sabiex min-naħa tagħhom ikomplu jagħmlu x-xogħol tant tajjeb li qegħdin jagħmlu biex il-mara tkompli tavvanza ’l quddiem f’pajjiżna.   

Sur President, biex nagħlaq irrid ngħid li għandna naraw li flimkien nikkombattu kulturi li jumiljaw lill-mara. Il-mara f’pajjiżna imxiet ’il quddiem, anke jekk baqa’ aktar fejn nistgħu nimxu ’l quddiem. Għalhekk, bħala mara, filwaqt li nagħti l-appoġġ tiegħi flimkien mal-Oppożizzjoni għall-Abbozz ta’ Liġi, nappella wkoll biex nagħtu l-informazzjoni kollha neċessarja lil kulħadd. Nirringrazzjak.

L-ISPEAKER: Grazzi. Aktar rimarki? L-Onor. Katya De Giovanni.

ONOR. KATYA DE GIOVANNI: Sur President, grazzi talli se tagħtini l-ħin biex nitkellem fuq dan is-suġġett tant sensittiv.  Nixtieq nagħmel ftit punti ta’ diskussjoni, li wħud diġà sar aċċenn għalihom f’diskorsi li saru qabel mill-kollegi tiegħi. 

Il-letteratura medika pubblikata u riveduta mir-riċerkaturi li huma stabbiliti tgħidilna li l-eżamijiet tal-verġinità m’għandhom ebda valur xjentifiku. L-istatus tal-hymen m’għandu ebda effett ma’ penetrazzjoni jew kuntatt sesswali preċedenti u ma jippermettix li jiġi determinat jekk seħħx l-att sesswali. L-eżamijiet tal-verġinità lanqas ma jgħinu fl-iskoperta tal-infezzjonijiet trażmessi sesswalment. Jiġifieri minnhom infushom bħala testijiet ma fihom ebda tip ta’ valur xjentifiku u ma jistgħux jiġu meqjusin korretti. Qegħdin hemm biss biex jiddegradaw lin-nisa u jagħmluhom soġġetti għal skrutinju li ma fih ebda tip ta’ sens. 

Prattika bħal din ma tagħmilx sens lanqas kieku dan it-test kien fil-verità jagħmel distinzjoni bejn nisa li huma verġni u oħrajn li mhumiex. B’liema dritt għandna naraw dan fuq in-nisa u ma jkollniex l-istess trattament fuq l-irġiel? Għaliex in-nisa għandhom b’xi mod ikunu soġġetti għal dan l-istandard u ħsieb filwaqt li l-irġiel le? Dan kollu ġej minn żmien fejn in-nisa kienu meqjusin bħala proprjetà. Din hija prattika li fl-opinjoni tiegħi hija marbuta mal-fatt li saħansitra għax mara tiżżewweġ kellha tibdel kunjomha sabiex tieħu dak ta’ żewġha għax tkun saret proprjetà tiegħu. Allura jekk ilna snin li bdilna l-konċett tal-kunjomijiet, wasal issa wkoll iż-żmien li nirriflettu dan l-istess ħsieb fuq din il-prattika wkoll, prattika li tista’ tiġi aktar fis-seħħ anke minħabba li għandna nies f’pajjiżna li għad għandhom din l-użanza b’saħħitha ħafna f’pajjiżhom u allura jfittxu li jibqgħu jagħmlu l-istess ġewwa pajjiżna.    

Sur President, dan il-Gvern qiegħed jassigura li ebda tfajla jew mara ma tkun soġġetta għal dan it-tip ta’ trattament. Il-verġinità mhijiex premju jew kastig u m’għandhiex tiġi mwaħħda mal-karattru ta’ bniedem. Huwa veru li fil-Kostituzzjoni tagħna r-reliġjon hija dik Kattolika Rumana u għaldaqstant naraw li l-Madonna twieldet bla tebgħa u welldet lil Ġesù u baqgħet verġni, però rridu naraw ukoll li fir-reliġjon tagħna hemm ukoll post għal kulħadd u hija farsa li wieħed jaħseb li l-verġinità hija xi gold standard ta’ tjubija.

Se ngħaddi issa għall-aħħar punt li nixtieq nagħmel li nħoss li huwa kruċjali. Nixtieqkom timmaġinaw lit-tifla tagħkom sejra għal eżami ta’ dan it-tip. Kull mara, jew għall-inqas jien meta nagħmel smear test kif ukoll meta kien ikolli l-viżta meta kont tqila bit-tifel, kont inħossni skomda biex jeżaminani ġinekologu jew tabib. Immaġinaw lil xi ħadd qed ikollu jagħmel test bħal dan għand xi ħadd li ma jafux sempliċement biex din it-tfajla jew mara tkun meqjusa pura. L-effett ikun l-istess bħal meta mara tkun ġiet stuprata. Il-vittmi jesperjenzaw effetti psikoloġiċi, kemm dawk short-term kif ukoll dawk li fil-jargon psikoloġiku ngħidulhom long-term. Waħda mill-aktar konsegwenzi psikoloġiċi komuni tal-istupru hija li tagħti t-tort lilek innifsek. Il-vittmi jużaw is-self blame bħala għodda ta’ soluzzjoni bbażata fuq li tevita li taffronta s-sitwazzjoni u għalhekk f’ħafna każijiet dan iwaqqaf saħansitra l-proċess ta’ fejqan. 

Effetti emozzjonali u psikoloġiċi komuni oħrajn tal-istupru fil-fatt jinkludu disturb ta’ stress postrawmatiku, dak li huwa magħruf bħala PTSD, sentimenti ta’ ansjetà u stress severi, dipressjoni u flashbacks tal-esperjenza nnifisha. Effett aktar fit-tul jista’ jkun li jikkawża borderline personality disorder fejn il-bniedem ikun affettwat proprju għal ħajtu, ikollu disturbi fl-irqad, disturbi fl-ikel, disturb ta’ identità disass
soċjattiva, jiġifieri jkollok żmenijiet matul il-ħajja fejn lanqas tħoss sens ta’ realtà, sens ta’ ħtija, ikollok sfiduċja fl-oħrajn u inċertezza f’sitwazzjonijiet soċjali ta’ kuljum u anke rabja. Hemm ukoll min ikollu sentimenti ta’ nuqqas ta’ saħħa personali fejn il-vittmi jħossu li min ikun wettaq dan l-att fuqhom ikun serqilhom il-kontroll fuq ġisimhom. Il-konsegwenzi tal-istupru jinvolvu wkoll effetti fiżiċi u psikoloġiċi kemm akuti kif ukoll kroniċi. Huwa importanti li l-vittmi jirċievu kura komprensiva li tindirizza kemm l-effetti fuq żmien qasir kif ukoll fit-tul tal-istupru hekk kif isiru evidenti. 

Sur President, jekk ir-relazzjoni intima tal-vittma tkun preżenti qabel l-attakk tiddiżintegra fiż-żmien wara l-istupru u dan iżid biss mal-impatt psikoloġiku fuq il-vittma. Vittmi li jkun sarilhom att fuqhom li jkun estremament vjolenti jew ikunu ġew attakkati ripetutament anke f’età żgħira ħafna jistgħu jeħtieġu kura għall-bqija ta’ ħajjithom u allura l-prattika tal-ittestjar tal-verġinità li tħalli l-istess effetti m’għandhiex tkun legali f’pajjiżna. Dan huwa aġir inaċċettabbli, bħalma kienet inaċċettabbli wkoll il-conversion therapy, li wkoll ma taħdimx u tagħmel ħafna ħsara. 

Dan il-Gvern ma jibżax iwettaq u jilleġiżla b’mod li jissalvagwardja l-integrità kemm tan-nisa li sofrew minn din il-prattika u anke ta’ individwi li trabbew f’soċjetà fejn proprju jseħħu dawn il-prattiċi. Għaldaqstant din il-liġi se sservi ta’ deterrent u ta’ gwida għall-imġiba ta’ dawk li jgħixu f’pajjiżna. Jeħtieġ kemm jista’ jkun nedukaw u nħabbru d-dħul fis-seħħ ta’ din il-liġi fost il-komunitajiet kollha li jgħixu ġewwa pajjiżna. Nirringrazzjak.
L-ISPEAKER: Grazzi. Aktar rimarki? L-Onor. Carmelo Mifsud Bonnici.

ONOR. CARMELO MIFSUD BONNICI: Sur President, grazzi tal-fakultà li nitkellem fuq dan l-Abbozz ta’ Liġi li fih innifsu huwa interessanti proprju għaliex huwa parti minn tastiera u wieħed jista’ jħares ’il quddiem biex jibni ċiviltà aqwa fis-soċjetà Maltija. Qed ngħid “ċivilità aqwa” għax fi żmenijiet oħrajn kienu jsiru ċerti prattiċi li kienu aċċettati imma llum il-ġurnata s-soċjetà nbidlet. Ħalli ngħidu hekk, parti sostanzjali mis-soċjetà mxiet ’il quddiem. Però għaliex qiegħda ssir din il-proposta ta’ liġi? Naħseb li l-leġiżlatur, il-Ministru, identifika dan bħala settur li fih jista’ jkun hemm il-kommissjoni ta’ reati. Jista’ jkun li aħna qegħdin nagħmluha din sempliċement biex niġu konformi ma’ istituzzjonijiet oħrajn barra minn xtutna. Aħna f’pajjiżna, bħal f’kull pajjiż ieħor, minn żmien għal żmien, nirċievu ħafna rapporti li fihom jgħidulna li, pereżempju, aħna m’għandniex artiklu tal-liġi fuq xi ħaġa, m’għandniex reat fuq hekk, u għalhekk bħala pajjiż naraw jekk għandniex nikkonformaw jew le magħhom. Dan l-Abbozz ta’ Liġi huwa pass ’il quddiem biex jindirizza din is-sitwazzjoni.   

Naħseb li aktar fundamentalment minn dan, irridu naċċettaw li qegħdin f’soċjetà fejn għandna taħlit kbir ta’ ideat u kulturi. Naħseb li l-kultura Maltija llum imxiet ’il quddiem u dak li kien isir qabel jew li kien jiġi mitlub qabel jew li seta’ jiġi mitlub qabel illum waqaf. Però rridu nammettu li għandna kulturi oħrajn f’pajjiżna li dan huwa parti mill-prattika tagħhom. Din hija xi ħaġa li ssir fil-perkors normali ta’ meta jkollok persuni li jkunu se jiżżewġu bir-riti jew bit-tradizzjonijiet u bil-prattiċi tagħhom. Allura dan l-Abbozz ta’ Liġi huwa tajjeb, imma forsi wieħed irid jirfinah xi ftit fi stadju ta’ Kumitat. Però naħseb li biex dan l-artikolu jagħmel aktar sens għandna bżonn li jkollna edukazzjoni fis-soċjetà, speċjalment għal dawk li ġejjin minn setturi kulturali li mhumiex ta’ pajjiżna, id-diversi nies li ġejjin minn kulturi varji tad-dinja li qed jgħixu f’pajjiżna. Irridu nagħmlu wkoll programm ta’ kultura li fih ngħidu li din il-prattika f’pajjiżna mhijiex aċċettata. Irridu nagħmlu enfasi fuq il-fatt li f’pajjiżna hawn il-prinċipju fejn il-liġi hija fit-territorjalità mhux fil-personalità tal-persuna, jiġifieri mhux kull persuna ġġorr fis-soċjetà Maltija liġijiet differenti skont is-soċjetà minn fejn hija ġejja, imma kulħadd irid joqgħod għal-liġijiet li għandna f’pajjiżna. Dan ifisser li rridu nagħmlu programm biex inwasslu lil kulħadd, speċjalment persuni li mhumiex oriġinarjament ta’ dawn il-gżejjer, li jifhmu li din il-prattika mhijiex aċċettata.  

Sur President, jien ċert li f’xi mument jew ieħor se nsibu persuni bħal dawn li jiġu akkużati l-Qorti b’reati kriminali li jipprovaw jiddefendu ruħhom billi jgħidu li din hija prattika li ssir fis-soċjetà tagħhom f’pajjiżhom. Ovvjament nifhem, fiha d-diffikultà biex inti tkun tista’ tittrażmettiha u tfehemha lil dawn in-nies, speċjalment meta għandek gruppi li ġejjin minn ideat li huma kompletament estranei għal dak li aħna nabbraċċjaw. Imma ladarba dawn qegħdin hawn għandu jkollna l-impenn biex ngħinuhom jgħixu fis-soċjetà u jintegraw fis-soċjetà tagħna sakemm iridu u sal-livell li huwa possibbli fis-soċjetà tagħna. Ma’ dan però wieħed irid jgħid li din hija tastiera importanti fis-soċjetà. Però nistaqsi: Din hija waħda mill-prijoritajiet kbar tas-soċjetà tagħna? Ċertament li le! Hija importanti li ssir, però mhijiex kwestjoni li fis-soċjetà Maltija hija liġi tant importanti li tidħol fl-ordni pubbliku Malti għax kellna jew għandna każijiet bħal dawn. Jien ngħid li fostna rarament ġrat, jekk qatt eżistiet din il-prattika.  

Però hawnhekk nixtieq nagħmel aċċenn għal sitwazzjonijiet aktar gravi li qegħdin iseħħu madwarna u li jimmeritaw diskussjoni parlamentari. F’dan il-Parlament m’għandniex nagħmlu biss liġijiet imma għandna wkoll nidħlu għal dibattiti dwar dak li qed jiġri fix-xenarju internazzjonali. Dak li qed iseħħ madwarna, dak li għandu l-potenzjal li jiżviluppa madwarna għandu jkun suġġett għal dibattitu. Dak li qed jiġri fl-Ukrajna, dak li qed jiġri f’Gaża għandna niddiskutuh hawnhekk. 

Naħseb li pajjiżna jrid liġijiet tajbin, liġijiet ġusti, liġijiet li jirrispettaw id-dinjità tal-persuna umana. Għax wieħed irid jgħid li din hija liġi li tgħin biex tipproteġi d-dinjità tal-persuna umana skont il-konċett etiku li aħna nħaddnu. Imma hemm bżonn ukoll li f’din il-Kamra jkollna dibattitu dwar l-andament ta’ ġrajjiet kurrenti f’pajjiżi oħrajn. Huwa floku li niddiskutu dak li għaddej fil-gwerra f’Gaża, dak li għaddej fl-Ukrajna, dak li qed jiżviluppa f’diversi partijiet oħrajn tad-dinja, għax pajjiżna qiegħed jiġi affettwat. Kien hemm żmien meta konna naħsbu li dak li qed isir barra mhux se jaffettwana, mhux se jolqotna, se jgħaddi minn fuq rasna u aħna mhux se niġu b’xi mod milquta minnu. 
Però dak li għaddej barra minn xtutna qegħdin nintlaqtu minnu. Għaldaqstant napprezza li din hija liġi tajba u timmerita attenzjoni. Però naħseb li fil-Parlament għandu jkollna diskussjoni fuq sitwazzjonijiet li l-aktar qegħdin jolqtu l-ħajjiet tan-nies preżentement, bħal x’qed jiġri fix-xenarju internazzjonali u l-gwerer u l-konflitti li għaddejjin f’diversi pajjiżi. Dan jgħinna nkunu mgħarrfa aktar biex nuru lill-poplu Malti li għandu Parlament li huwa sensittiv u konxju ta’ dak li għaddej u li hu preparat għall-eventwalitajiet futuri biex ikun jista’ jagħmel politika ferm aħjar għall-pajjiż tagħna. Nirringrazzjak. (Onor. Membri: Hear, hear)

L-ISPEAKER: Grazzi. Aktar rimarki? (Onor. Membri: No) Il-Ministru Byron Camilleri, jekk jogħġbu, jagħmel il-winding up.

ONOR. BYRON CAMILLERI: Sur President, ippermettili qabel nibda nirringrazzja lill-kelliema kollha li pparteċipaw f’dan id-dibattitu. Naħseb li kien dibattitu b’saħħtu u b’mod speċjali nixtieq nirringrazzja lill-Onor. Rebecca Buttigieg li ħadmet fuq dan l-Abbozz ta’ Liġi flimkien mat-tim tagħha. Mid-diskorsi li saru jidher li qed naqblu dwar it-triq ’il quddiem f’dan ir-rigward. Illum qegħdin nipproponu emendi għall-Kodiċi Kriminali, Kapitlu 9, sabiex it-test tal-verġinità jkun meqjus att kriminali jekk iseħħ ġewwa pajjiżna, bil-konsegwenzi kollha li jġib miegħu. 

Din il-proposta ta’ liġi kulħadd tkellem fuqha u dħalna anke fid-dettall tagħha. Qabel nidħol fid-dettall irrid ngħid li l-ħsieb wara din il-liġi huwa importanti ħafna. Il-ħsieb huwa li nipproteġu lill-mara u d-dinjità tagħha mill-abbużi, għaliex inħossu li t-test tal-verġinità huwa abbuż tal-mara, kemm fiżiku u morali. Proprju f’dawn l-aħħar ftit xhur u snin kontinwament ressaqna f’dan il-Parlament abbozzi ta’ liġi li huma kollha mmirati jew inkella kollha għandhom għan simili għal dan. 

Pereżempju, ftit tax-xhur ilu ressaqna bi qbil bejn iż-żewġ naħat tal-Kamra dik li fl-Ingilterra jsejħulha l-Clare’s Law, li llum bdiet topera permezz tal-Victim Support Agency, li permezz tagħha persuna tingħata d-dritt li tkun taf jekk persuna oħra li għandha relazzjoni magħha qattx instabet ħatja ta’ vjolenza domestika. Ir-realtà turina li l-vittmi tal-vjolenza domestika fil-maġġoranza assoluta tagħhom huma nisa. Din  kienet liġi li tagħti informazzjoni u toffri għajnuna lill-persuni kollha milquta, imma nafu li dawk l-aktar li se jkollhom bżonnha huma nisa. 

Bl-istess mod ressaqna emendi marbutin mal-vjolenza domestika sabiex nipprovdu aktar għajnuna lill-vittmi. Għamilna kampanji f’dan ir-rigward, għaliex sfortunatament sa ftit taż-żmien ilu, il-vjolenza domestika kienet meqjusa bħala xi tabù, xi ħaġa li ma nitkellmux fuqha. Anke n-numru ta’ rapporti kien jindika hekk. Jien ma naħsibx li dan kien għar-raġuni li ma kienx hemm każi ta’ vjolenza domestika f’pajjiżna jew in-numri kienu baxxi, imma naħseb li dan kien dovut  għan-nuqqas ta’ persuni milquta li jersqu ’l quddiem u jirrapportaw u jfittxu l-għajnuna. Illum qed naraw progress anke bis-saħħa tal-miżuri u s-servizzi kollha li hemm sabiex jassistu lil dawn il-vittmi. 

Sur President, ressaqna wkoll liġijiet sabiex jagħtu aktar saħħa lin-nisa f’kull stadju tal-ħajja. Meta niltaqa’ magħhom dawn il-persuni jgħiduli li għamilna ħafna imma bl-istess mod jonqos ħafna xi jsir. U dik il-mentalità llum, jiġifieri l-idea li smajt ħafna nies jitkellmu dwarha, li l-mara kienet xi oġġett, għall-grazzja t’Alla, inbidlet. 

Ftit taż-żmien ilu jien u l-Onor. Rebecca Buttigieg bdejna nitkellmu dwar iż-żmien meta mara li kienet taħdem maċ-Ċivil u tiżżewweġ kien ikollha tieqaf taħdem. Darba ltqajt ma’ għalliema li qaltli li l-għada li żżewġet qalulha li ma tistax tirrapporta għax-xogħol. Kienet realtà li kellna f’pajjiżna, imma pajjiżna mexa ’l quddiem u morna aktar lejn ugwaljanza sħiħa. Naħseb li bħala Parlament, anke permezz ta’ din il-proposta ta’ liġi u anke bid-diskorsi tagħna hawnhekk illum, qed nibqgħu kommessi lejn id-dinjità tal-mara billi kemm jista’ jkun inressqu liġijiet f’dan ir-rigward. Però minbarra l-lat leġiżlattiv, huwa importanti aktar il-mod kif naħsbu, kif nitkellmu u kif naġixxu biex il-mara jkollha aktar dinjità bbażata fuq ugwaljanza li tixraq bejn iż-żewġ sessi.

Dakinhar li tħabbar li konna se nressqu dawn il-bidliet leġiżlattivi fuq it-test tal-verġinità, il-mezzi tax-xandir irrapportaw dwar dan, imma l-aktar li laqtuni kienu ċerti kummenti ta’ xi nies. Kien hemm persuni li għamlu kummenti fuq il-portals, li meta taqrahom tħoss il-ħsieb sessist li jirrifletti l-mentalità sterjotipika li għadha teżisti fis-saffi kollha tas-soċjetà tagħna. Ejja ma naħsbux li din it-tip ta’ mentalità teżisti f’xi saff wieħed tas-soċjetà tagħna, għax teżisti fis-saffi kollha. Meta taqra dawn il-kummenti kważi titqażżeż meta tara li hawn min għadu jitkellem b’ċertu ton u b’ċerta mentalità fuq il-mara. U nenfasizza li dan jinħass fis-saffi kollha, għaliex anke meta taqra kummenti artikolati tajjeb, kummenti ta’ min jikteb fuq ċerti ġurnali bl-Ingliż u bil-Malti, tirrealizza u tħoss li għadha tippersisti din il-mentalità, forsi anke f’min ma tistenniex li jħaddan dan it-tip ta’ mentalità. 

Fost oħrajn kien hemm min ikkritikana u sostna li m’hemmx bżonn din il-liġi għax ma kellniex dan it-tip ta’ każijiet rapportati f’pajjiżna. Bilfors li ma jkollokx dawn ir-rapporti għaliex sal-lum ma kienx hemm dawn id-dispożizzjonijiet li qegħdin nipproponu. Ir-realtà hi li konna qegħdin noperaw ftit fl-għama rigward ċerti prattiċi li xi wħud jistgħu jemmnu li jistgħu jużaw. Huwa proprju għalhekk li kien hemm il-bżonn li niġu f’dan il-Parlament u nressqu din il-proposta ta’ liġi. 

Issa ħalli nkun ċar, Sur President; dak li huwa fatt huwa mod u dak li huwa rapportat u allegat fil-privat huwa mod ieħor. Il-fatt li ma kienx hemm rapporti formali ma jfissirx li f’pajjiżna ma ġrawx jew inkella mhux qed jiġru. Ir-realtà ta’ pajjiżna hija li aħna soċjetà mħallta u għandek komunitajiet ġewwa pajjiżna b’mentalitajiet differenti li jinġiebu mill-pajjiż tal-oriġini ta’ dawn il-persuni. Imma, nerġa’ ngħid, dan ma jfissirx li din il-prattika f’pajjiżna ma seħħitx jew mhux qed issir illum proprju waqt li qegħdin niddiskutu dan l-Abbozz ta’ Liġi. 

Sur President, li tiddikjara jekk mara hijiex verġni jew le b’test ferm ’il bogħod mill-protokolli tal-mediċina tħallik bla kliem. Dan huwa test li jsir anke f’ċerti pajjiżi oħrajn, però huwa test li ma tantx tista’ toqgħod fuqu mil-lat mediku. Però, lilna f’din il-Kamra - u jidher li hemm qbil bejn iż-żewġ naħat - joħolqilna tħassib mhux biss mil-lat morali, għax kollha naqblu li m’għandux ikun, imma anke mil-lat ta’drittijiet tal-bniedem, għax aħna li nemmnu fid-drittijiet tal-bniedem inħossu li din il-prattika m’għandhiex titħalla ssir f’pajjiżna għaliex dan huwa test invażiv b’effetti emozzjonali potenzjalment ta’ ħsara fuq il-mara,  apparti li t-test tal-verġinità jinċidi b’mod negattiv fuq id-dinjità u l-privatezza tal-mara. 

Dan huwa test li jipperpetwa l-isterjotipi koroh tal-ġeneru, li jwassal biex il-valur tal-mara jista’ jkun marbut mal-verġinità tagħha. F’dan il-pajjiż żgur li ma naqblux miegħu, u dak li jgħodd għalina l-Maltin, forsi għaliex ma nemmnux f’dawn it-tip ta’ testijiet, għandu jkun jgħodd għal kull min jgħix fostna. Hekk kif dan il-Parlament eventwalment japprova dan l-Abbozz ta’ Liġi, il-liġi se tkun tgħodd għal kull persuna li tgħix fostna, u jekk xi ħadd se jazzarda li jagħmel dan it-tip ta’ test, se jsib din il-liġi pjuttost b’saħħitha, u jekk isir rapport u mill-investigazzjonijiet jirriżulta li jkun sar test tal-verġinità, jittieħdu l-passi kollha skont il-Kodiċi Kriminali hekk kif emendat.

Din hija miżura numru 662 fil-manifest elettorali Malta Flimkien, li l-poplu fdana bih u li qegħdin kontinwament nimplimentaw partijiet minnu u nħarsu ’l quddiem sabiex nimplimentawh kollu. Din il-miżura, mhux biss għax nemmnu fiha, qegħdin nattwawha wkoll għax proprju n-nies ivvotaw għaliha. Malta, għal darb’oħra, qed tkun fuq quddiem nett f’dan il-qasam b’leġiżlazzjoni li tikkriminalizza l-ittestjar tal-verġinità, u li se tkun qed tkompli ssaħħaħ id-drittijiet tal-ugwaljanza u tagħti protezzjoni xierqa lil kull mara, hi x’inhi n-nazzjonalità, hu x’inhu t-twemmin, huma x’inhuma t-tradizzjonijiet soċjali u l-kultura tal-pajjiżi li jkunu  ġejjin minnhom. Bl-emenda li qegħdin inressqu qed nagħmluha ċara ħafna li dan it-test ma jistax isir lanqas f’każijiet fejn ikun hemm il-kunsens. Aħna ma nemmnux f’din il-prattika. 

Sur President, se nagħlaq billi ngħid li huwa ta’ sodisfazzjon għalija li f’dan il-Parlament hawn kunsens f’dan ir-rigward. Meta nivvotaw kollha flimkien inkunu qed nibagħtu żewġ messaġġi b’saħħithom: l-ewwel nett favur id-drittijiet tal-bniedem, li ħadd m’għandu jiġi soġġettat għal dan it-test invażiv li jmur totalment kontra d-drittijiet tal-bniedem; u t-tieni, huwa wkoll pass ieħor favur l-ugwaljanza u kontra l-abbuż sesswali fuq in-nisa. Nirringrazzjak.

ONOR. CARMELO ABELA (Membru li ppresieda l-Kamra skont il-Mozzjoni 174):  Grazzi. Il-mistoqsija hija li l-Abbozz ta’ Liġi msejjaħ “Att biex jemenda l-Kodiċi Kriminali, Kap. 9” ikun moqri t-Tieni Darba. Dawk favur? (Onor. Membri: Aye) Dawk kontra? Agreed.

Il-mozzjoni għaddiet nem. con u l-Abbozz ta’ Liġi ġie moqri t-Tieni Darba.

ONOR. CARMELO ABELA: Il-Ministru Byron Camilleri.

ONOR. BYRON CAMILLERI: Sur President, nipproponi li dan l-Abbozz ta’ Liġi jiġi trattat mill-Kumitat Permanenti għall-Konsiderazzjoni ta’ Abbozzi ta’ Liġi.

ONOR. CARMELO ABELA: Min jissekonda?

ONOR. NAOMI CACHIA: Nissekonda.

ONOR. CARMELO ABELA: Il-mistoqsija hija l-mozzjoni kif imressqa mill-Ministru. Dawk favur? (Onor. Membri: Aye)  Dawk kontra? Agreed.

Il-mozzjoni għaddiet nem. con.

ONOR.  SILVIO SCHEMBRI (Ministru għall-Ekonomija, l-Intrapriża u l-Proġetti Strateġiċi): Sur President, nipproponi t-Tieni Qari tal-Abbozz ta’ Liġi li jemenda l-Liġijiet dwar il-Komunikazzjonijiet.

ONOR. CARMELO ABELA: Min jissekonda?

ONOR. BYRON CAMILLERI: Nissekonda.

ONOR. CARMELO ABELA: Rimarki? Il-Ministru Silvio Schembri.

ONOR. SILVIO SCHEMBRI: Sur President, il-waranofsinhar it-tajjeb lil kulħadd. Illum, kif qed jgħid proprju t-titolu ta’ dan l-istess Abbozz ta’ Liġi, qegħdin hawnhekk sabiex naġġornaw il-liġijiet ewlenin li jirregolaw is-settur tal-komunikazzjonijiet elettroniċi li huma amministrati mill-istess Awtorità li tirregola s-settur, jiġifieri l-Awtorità Maltija tal-Komunikazzjoni. 

Il-komunikazzjoni, f’kull forma tagħha, hija kruċjali għal kull wieħed u waħda minna. Naħseb li mal-milja taż-żmien il-forom tal-komunikazzjoni nbidlu b’tali mod li tista’ tgħid li bidlu dak kollu li nagħmlu, fosthom il-mod kif nikkomunikaw ma’ xulxin, kif ngħixu, kif naħdmu u kif niddevertu, li bażikament illum huma kruċjali fil-ħajja tagħna ta’ kuljum. Naħseb li llum ħadd ma jgħix mingħajr ma juża xi forma ta’ apparat elettroniku ta’  telekomunikazzjoni biex ikun jista’ jagħmel kwalunkwe ħaġa fil-ħajja tiegħu. 

Sur President, dan is-settur inbidel u kompla javvanza matul iż-żmien. Naħseb li jekk naqbdu fax machine u nuruha lil min għandu 20 jew 25 sena, il-probabbiltà hi li jibqa’ jħares lejha u jgħidlek: Din x’inhi? X’tagħmel? Imma naħseb li min hu ftit akbar minna jiftakarha - jien ukoll niftakarha – imma llum hija xi ħaġa li għadda żmienha, xi ħaġa li ma jafux x’inhi. Jekk naqbdu telefon imwaħħal mal-ħajt bil-wire u llum nistaqsu żagħżugħ ta’ 18-il sena x’inhu, wisq probabbli jħares lejh u jitbissem u jistaqsik x’se tagħmel bih! Żgur li ċertu apparat u ċerta teknoloġija llum huma meqjusa tal-Medjuevu. Għalhekk, bħalma tiżviluppa t-teknoloġija, tinħoloq il-ħtieġa li jiġu aġġornati wkoll liġijiet li jirregolaw l-istess teknoloġija. 

It-teknoloġija li biha nikkomunikaw, kif semmejt, inbidlet u magħha nbdilna aħna wkoll. Għalhekk bħala Gvern kif ukoll bħala Regolatur, irridu naraw li nibqgħu naġġornaw il-liġijiet li jirregolaw dan is-settur biex kemm min qiegħed jirċievi s-servizz kif ukoll min qed jagħmel użu biex jibgħat messaġġi permezz tal-istess telekomunikazzjoni, jagħmel dan b’rispett lejn xulxin; kemm min qed juża s-servizz kif ukoll min qiegħed jipprovdi s-servizz, però wkoll b’rispett lejn il-liġijiet tal-istess pajjiż. 

Il-progress li sar fil-qasam diġitali fil-fatt għadu kif ġie evalwat u validat mill-Kummissjoni Ewropea permezz ta’ rapport li jagħti ħarsa dettaljata lejn il-progress li jkun marbut b’mod partikolari mad-deċennju diġitali tas-sena 2020 u s-sena 2030. Din l-analiżi nistgħu ngħidu li saret fuq kull Stat Membru fl-Unjoni Ewropea, u hawnhekk b’sodisfazzjon ngħidu li bħala pajjiż dan ir-rapport jikkonkludi li Malta qiegħda tagħti u mistennija tkompli tagħti kontribut kbir lejn l-isforz kollettiv biex jintlaħqu l-miri u l-għanijiet tad-deċennju diġitali hekk kif ġew stabbiliti mill-Unjoni Ewropea. 

Huwa proprju minħabba l-importanza ta’ dan is-settur li pajjiżna jkompli jħaddan politika li tinkoraġġixxi l-investiment u l-innovazzjoni, kemm fil-qasam ta’ networks tal-infrastruttura ta’ pajjiżna kif ukoll fis-servizzi tat-telekomunikazzjoni elettronika. L-aħħar figuri ppubblikati mill-Eurostat juru li 93% tar-residenti u 95% tal-intrapriżi f’Malta u Għawdex għandhom aċċess għall-broadband. Din hija rata tajba ħafna meta komparata ma’ ta’ pajjiżi oħrajn, u kien għalhekk li fuq din Malta diġà laħqet żewġ miri ewlenin tal-Unjoni Ewropea, kif stabbiliti fid-deċennju tas-snin 2020 u 2030. L-ewwel objettiv milħuq huwa li jkunu disponibbli għal kulħadd is-servizzi ta’ broadband b’veloċità ta’ gigabyte fis-sekonda, u t-tieni wieħed hu dak li sas-sena 2030 tkun disponibbli kullimkien it-telefonija mobbli tal-ħames ġenerazzjoni, jiġifieri l-5G. Din diġà lħaqnieha aħna. Qed ngħid hekk għax minbarra l-importanza tat-teknoloġija nnifisha, wieħed imbagħad irid jorbot ukoll mal-istil ta’ ħajja li qegħdin ngħixu aħna bħala poplu kif ukoll mal-aspett ekonomiku ta’ pajjiżna. 
Wieħed mill-pilastri importanti tad-diversifikazzjoni tal-ekonomija ta’ pajjiżna huwa proprju l-ekonomija diġitali, li tibbaża kollha kemm hi fuq l-investiment infrastrutturali teknoloġiku ta’ pajjiżna. Il-fatt li għandna broadband coverage, kif semmejt, ta’ ’l fuq minn 95% tan-negozji tagħna li għandhom aktar minn broadband gigabyte, jiġifieri broadband li jipprovdi servizz b’saħħtu ħafna ta’ broadband, u allura s-servizzi kollha marbutin ma’ din l-infrastruttura, jippermetti li jkollok ċerti industriji, primarjament servizzi finanzjarji, il-gaming, industriji ġodda, bħalma hu l-video game development, teknoloġiji innovattivi bħall-blockchain, kif ukoll l-artificial intelligence. Dawn kollha jkunu jistgħu jkomplu jikbru f’pajjiżna jekk ikollna infrastruttura b’saħħitha. 

F’pajjiżna għandna infrastruttura b’saħħitha, primarjament għaliex għandna regolatur serju li jippermetti li l-operaturi privati jkollhom rashom mistrieħa li jistgħu jinvestu f’pajjiżna għaliex jafu li dak l-investiment se jrendilhom għax min jirregolah, l-Awtorità Maltija tal-Komunikazzjoni, ġabet ir-rispett tagħhom u jkollhom serħan il-moħħ li jistgħu jkomplu jinvestu f’pajjiżna. Dak li qegħdin jagħmlu l-operaturi privati. Matul dawn l-aħħar xhur kelli okkażjonijiet li ninawgura investimenti ta’ ċerta portata, ta’ miljuni kbar ta’ ewro, li kollha ġejjin mis-settur privat. Dan jagħtina ċertu preġju għaliex li jkollok operaturi privati li jinvestu l-miljuni f’pajjiżna, saħansitra €50 miljun u €60 miljun fuq infrastruttura li se tagħti servizz lejn il-pajjiż turi s-sens ta’ fiduċja kbira fil-politika ekonomika ta’ dan il-Gvern. Għalhekk huwa ta’ sodisfazzjon li tara tliet operaturi ewlenin li issa qed joffru t-teknoloġija 5G madwar il-pajjiż kollu. 

Din hija kisba kruċjali għal pajjiżna għaliex, kif spjegajt, mhux biss il-karatteristiċi tekniċi superjuri ta’ din l-istess teknoloġija tal-5G jiftħu l-bibien beraħ għal bosta setturi tal-ekonomija u oqsma soċjali iżda anke jiffaċilitaw l-iżvilupp ta’ prodotti innovattivi għaċ-ċittadini u bla dubju ta’ xejn aktar opportunità ta’ investiment. Jiġifieri meta kumpanija tkun qed tħares lejn liema pajjiż se tinvesti, bla dubju ta’ xejn tkun qed tħares ukoll x’infrastruttura hemm f’dak il-pajjiż. L-infrastruttura mhijiex biss it-toroq imma wkoll l-infrastruttura diġitali. Anzi ngħid li llum il-ġurnata hija ħafna aktar importanti l-infrastruttura diġitali biex tiġbed l-investiment f’pajjiżna għaliex ħafna mill-attività llum qiegħda online. Jekk wieħed iħares lejn l-abbonamenti jara li kważi 70% tal-abbonati tal-broadband fiss illum għandhom is-servizz li minn tal-inqas ilaħħaq veloċità ta’ 100 megabytes kull sekonda. Din hija veloċità b’saħħitha ħafna. Qegħdin immorru aktar ukoll lejn gigabyte society, imma llum diġà għandna persentaġġ kbir li għandhom mill-inqas 100 megabytes kull sekonda u allura jkunu jistgħu jipprovdu servizzi li jippermettu wkoll din l-istess infrastruttura. 

Permezz tal-emendi mressqin illum l-Awtorità regolatorja, l-Awtorità Maltija tal-Komunikazzjoni, qed tkompli ssaħħaħ is-suq tal-kummerċ elettroniku lokali, li mbagħad isostni l-iżvilupp, kummerċ elettroniku miftuħ li jkun wieħed aktar ġust u aktar sigur. L-għan ewlieni ta’ din il-leġiżlazzjoni hu li tassigura ambjent online aktar sigur għall-utenti diġitali. Jiġifieri kull persuna li tkun qiegħda tuża servizz online irid ikollha moħħha dejjem aktar mistrieħ mill-perikli kollha li l-istess ambjent joffri. Bħal kull ħaġa oħra fid-dinja, inti jkollok perikli marbutin ma’ kull servizz li jiġi provdut. Id-dinja diġitali għandha wkoll ċerti perikli marbutin magħha. 

Għalhekk ikollok il-leġiżlazzjoni lokali kif ukoll direttivi Ewropej, kif hu dan il-każ ukoll li se nkun qed nitkellem dwaru, li l-għan prinċipali tagħhom ikun speċjalment is-salvagwardja tal-użu tal-utenti tagħhom. Għalhekk l-għan ewlieni ta’ din il-leġiżlazzjoni hu li jkollok aktar sigurtà. Imma mbagħad jidħol ukoll l-Att dwar is-Servizzi Diġitali (DSA) li se jibda japplika mix-xahar id-dieħel. Għalhekk l-Awtorità Maltija tal-Komunikazzjoni qiegħda tibni l-kapaċità interna tagħha biex tkun aktar organizzata ħalli l-proċessi meħtieġa għall-implimentazzjoni effettiva ta’ dan l-Att isiru wkoll f’pajjiżna. Dan jinvolvi kordinazzjoni estensiva ma’ diversi awtoritajiet pubbliċi li wkoll għandhom rwol importanti fl-implimentazzjoni effettiva tad-DSA. 

L-għan aħħari ta’ dan l-Abbozz ta’ Liġi huwa mibni fuq żewġ binarji. L-ewwel għan hu li jaġġorna l-liġijiet ewlenin li jirregolaw is-settur tat-telekomunikazzjoni elettronika, jiġifieri Kapitlu 399 u Kapitlu 418, biex jiġi assigurat li tintuża terminoloġija uniformi fir-rigward ta’ dawk li huma ġeneralment deskritti bħala penalitajiet amministrattivi jew ċivili li jistgħu jiġu imposti jekk ikun hemm xi ksur ta’ xi liġi jew deċiżjoni regolatorja. Biex dak li jkun jagħmilha aktar sempliċi li tinftiehem minn liġi għal oħra, ikun hemm armonizzazzjoni tal-istess diċitura u tal-istess kliem li jiġi utilizzat. L-emendi qegħdin isiru fuq pariri u konsultazzjoni mal-Uffiċċju tal-Avukat tal-Istat. F’dan ir-rigward qegħdin jiġu proposti xi emendi, kemm għall-Att biex Jirregola Komunikazzjonijiet Elettroniċi, Kapitlu 399, kif ukoll għall-Att għat-Twaqqif ta’ Awtorità ta’ Malta dwar il-Komunikazzjoni (MCA), Kapitlu 418, li jwaqqaf l-istess Awtorità. 

Separatament qegħdin jiġu proposti wkoll xi emendi għall-Att dwar il-Komunikazzjoni u Transazzjonijiet Elettroniċi, jiġifieri Kapitlu 426 tal-Liġijiet ta’ Malta, liema emendi qegħdin isiru fil-qafas tal-liġijiet meħtieġa fir-rigward tal-implimentazzjoni tar-regolament tal-Unjoni Ewropea, u wkoll tad-Direttiva għas-Servizzi Diġitali (DSA) tas-sena 2022/2065 tad-19 ta’ Ottubru, 2022, li tgħid li l-Att tal-Unjoni Ewropea issa jrid ikun operattiv kompletament ukoll f’pajjiżna sas-17 ta’ Frar. In-normi tad-DSA bħala regolament tal-Unjoni Ewropea japplikaw direttament għal kull pajjiż membru tal-Unjoni Ewropea. 

L-istess ukoll jista’ jingħad rigward Kapitlu 418 dwar it-twaqqif tal-istess Awtorità, fejn l-emendi fis-sustanza huma intenzjonati biex jassiguraw li l-użu ta’ teknoloġija uniformi kemm fil-verżjoni Maltija, fejn għandek l-użu tal-kliem “penali amministrattiva jew penalitajiet amministrattivi” u anke fil-verżjoni tal-Ingliż ikunu qed jirreferu għall-istess affarijiet. Dawn huma emendi relattivament meqjusin żgħar però huma bżonjużi biex naraw li kemm jista’ jkun il-liġi tkun imnaddfa u tkun waħda ġusta, anke skont il-pariri legali li rċevejna. 

Apparti dan hemm ukoll proposti xi emendi primarjament biex jirriflettu xi normi ta’ regolament tal-Unjoni Ewropea, tal-istess DSA, fejn miżura minnhom hi li tkun qiegħda taqdi r-rwol ġdid tagħha ta’ Kordinatur għas-Servizzi Diġitali. Hemmhekk tista’ tikseb jew taċċetta impenn bil-miktub minn persuna li tikser xi liġi jew deċiżjoni li tinforza l-istess Awtorità. Dawn ikunu soġġetti għal kondizzjonijiet li tista’ timponi l-istess Awtorità.

Element ewlieni tad-DSA huwa l-eżenzjoni mir-responsabbiltà, fejn il-fornitur mhuwiex ġeneralment responsabbli għall-kont illegali li jkun imtella’ mill-utenti sakemm il-fornitur jieħu azzjoni xierqa u immedjata, ġaladarba dawn jiġu informati jew inkella jindunaw bih li dak li jkun qiegħed imtella’ jkun xi ħaġa illegali. Ġaladarba jkun informat irridu naraw li dak ikun ħa l-azzjonijiet meħtieġa, però a priori dak hemmhekk ma jkollux responsabbiltà legali. Biex nifhmu aħjar ir-rwol tad-DSA huwa importanti li nifhmu x’jikkostitwixxi qabelxejn fornitur tas-servizz. 

Skont l-istess DSA dawn il-fornituri jinkludu entitajiet li joffru s-servizz ta’ cloud hosting, pjattaformi tal-mezzi soċjali, market places online kif ukoll is-search engines, jiġifieri l-magni tat-tiftix online. Għalhekk nistgħu naraw li d-definizzjoni ta’ fornituri tinkludi firxa wiesgħa tal-istess operaturi. Dawn jitqiesu bħala intermedjarji peress li jiffaċilitaw transazzjonijiet bejn il-partijiet terzi fuq l-internet iżda li tipikament ma jkollhomx kontroll tal-kontenut jew l-attività li ssir permezz tas-sistemi tagħhom. Biex niftiehmu, jekk inti ttella’ xi ħaġa fuq il-paġna soċjali tiegħek, il-pjattaforma m’għandhiex kontroll ta’ xi ttella’ inti. Hemm ċerti regoli, però strettament m’għandhiex kontroll ta’ dak li ttella’ inti. Dak huwa eżempju tipiku li wieħed qed jirreferi għalih. 

Id-DSA tipprovdi għal diversi obbligi fuq dawn il-fornituri skont it-tip u d-daqs tagħhom. Dawn l-obbligi jinkludu protokolli ta’ avviżi u azzjoni, trasparenza fl-operat, proċessi effiċjenti fit-trattament tal-ilmenti u implimentazzjoni ta’ miżura għall-protezzjoni tat-tfal, fost oħrajn. Fl-opinjoni tiegħi, l-aktar ħaġa importanti hi li jkollok protezzjoni kemm jista’ jkun wiesgħa għall-minuri u għat-tfal. Id-DSA hawnhekk tistabbilixxi regoli ċari dwar il-mod kif fornituri għandhom jirreaġixxu meta jiltaqgħu ma’ kontenut illegali. 

Dan ifisser li filwaqt li l-qafas regolatorju attwali jibqa’ operattiv, id-DSA qed tintroduċi regolamenti addizzjonali. Biex nagħti eżempju tipiku, jekk jien qed nuża paġna ta’ Facebook, hemmhekk il-fornitur huwa Meta, li jipprovdi s-servizz ta’ Facebook, imma mbagħad l-utent huwa jien li nkun qed intella’ l-materjal fuq dik il-paġna. Hawnhekk id-DSA ikun qed jassigura li l-kontenut provdut lill-fornitur, anke dawk ibbażati barra minn pajjiżna, ikun soġġett għall-istess standards u liġijiet madwar l-Unjoni Ewropea kollha.
 
F’dan il-kontest qegħdin jiġu proposti dawn l-emendi għall-Kapitlu 426 li huma marbutin mal-implimentazzjoni tad-DSA f’pajjiżna, li permezz tagħha qed jiġu mħassrin minn artikolu 19 sa artikolu 22 mit-Taqsima VI dwar il-Provdituri tas-Servizzi Intermedjarji u dan peress li l-aspetti regolatorji f’dawn l-artikli wara s-17 ta’ Frar ta’ din is-sena se jiġu regolati direttament skont l-artikolu 4 sa artikolu 8 tad-DSA. Jiġifieri ladarba din id-direttiva tidħol fis-seħħ fi Frar ta’ din is-sena dak li qiegħed pprovdut mid-Direttiva jbiddel dak li hemm fil-Liġi Maltija.

Minbarra l-miżuri leġiżlattivi proposti f’dan l-Abbozz ta’ Liġi qed titlesta liġi sussidjarja biex timplimenta n-normi ta’ infurzar fir-rigward tad-DSA kif elenkati f’Kapitlu 4 – Implimentazzjoni, Koperazzjoni, Penali u Infurzar tal-istess DSA. F’dan ir-rigward għandu jingħad li l-Ministeru flimkien mal-Awtorità Maltija tal-Komunikazzjoni għamlu konsultazzjoni pubblika f’Ġunju tas-sena li għaddiet li kienet tinkludi l-artikoli proposti fil-qafas ta’ din l-ordni. Saru u qegħdin ikomplu jsiru diversi laqgħat ma’ entitajiet, kemm fis-settur privat kif ukoll dawk pubbliċi, biex jiġu mfissra n-normi u l-proċeduri relatati mad-DSA, b’mod partikolari kif dawn għandhom jiġu inforzati. 

Peress li, kif diġà semmejt fl-introduzzjoni tiegħi, l-utenti tat-telekomunikazzjoni tista’ tgħid li jolqtu kull entità u lil kull individwu f’pajjiżna, f’dan is-sens l-Awtorità Maltija tal-Komunikazzjoni u fil-prospett li d-DSA tiġi implimentata, rajna li jsiru diversi memoranda of understanding ma’ entitajiet pubbliċi biex tkun tista’ tikkonsulta u fejn meħtieġ anke tikkordina l-ħidma tagħha ma’ dawn l-entitajiet fil-qadi effettiv tar-rwol tagħhom bħala DSA, imbagħad biex jimplimentaw din l-istess direttiva f’pajjiżna. 

Fost dawn l-entitajiet bi pjaċir ngħid li hemm koperazzjoni b’saħħitha ħafna u diġà sar qbil f’dan ir-rigward kemm mal-Kummissarju tat-Tfal, mad-Direttur Ġenerali għall-Affarijiet tal-Konsumatur fi ħdan l-MCCAA, mal-Kummissarju għall-Informazzjoni u Protezzjoni tad-Data kif ukoll mal-Pulizija. 

Kif semmejt, minkejja li dawn forsi huma emendi daqsxejn tekniċi u nistgħu ngħidu li hija aktar traspożizzjoni ta’ implimentazzjoni ta’ direttiva madwar l-Unjoni Ewropea, li mbagħad trid issir 
ukoll liġi f’pajjiżna, hija xi ħaġa li se tħalli effett  pożittiv għaliex hawnhekk qed nitkellmu dwar is-sigurtà li eventwalment tiġi fuq diversi pjattaformi li llum, bħalma nafu, huma popolari ħafna, tista’ tgħid, ma’ kulħadd, minn l-iċken tfal sal-anzjani tas-soċjetà tagħna. Għaldaqstant irridu naraw li jkun hemm l-għodod u l-liġijiet neċessarji biex dawn ukoll jiġu protetti, b’mod partikolari n-nies vulnerabbli, il-minuri, u hekk l-awtoritajiet relattivi jkollhom l-għodda neċessarja biex ikunu jistgħu jieħdu l-azzjonijiet. 

Sur President, hija wkoll xi ħaġa sabiħa li dak li qed jiġi implimentat isir b’mod omoġenju madwar l-Unjoni Ewropea u għalhekk qed inressaq dan l-Abbozz ta’ Liġi. Qed nifhem li hawn diversi kelliema u li l-Oppożizzjoni qiegħda tara xi ħaġa pożittiva wkoll f’dan l-Abbozz ta’ Liġi. Għalhekk issa nħares ’il quddiem biex nisma’ aktar kelliema, u jekk ikun hemm bżonn fi stadju ta’ Kumitat naraw xi emendi biex dan l-Abbozz ta’ Liġi nkomplu nsaħħuh.  Nirringrazzjak.

ONOR. CARMELO ABELA: Qabel nistieden għal aktar rimarki, nixtieq ninforma lill-Kamra li l-kelliema tal-Oppożizzjoni se jitkellmu f’seduta oħra li hija indikata għal għada. Għalhekk illum il-kelliema se jkunu min-naħa tal-Gvern.

Aktar rimarki? Il-Ministru Clayton Bartolo. 

ONOR. CLAYTON BARTOLO (Ministru għat-Turiżmu u l-Indafa Pubblika): Sur President, qabel nibda d-diskors tiegħi rrid nirringrazzja lill-Ministru li qed iressaq l-Abbozz ta’ Liġi li se jkun qed jemenda l-liġijiet dwar il-komunikazzjonijiet. Dan huwa messaġġ ċar ħafna kif il-Gvern jinsab determinat li jkompli jimmodernizza lil pajjiżna fuq kull livell. Meta qed nitkellmu dwar il-komunikazzjoni qed nitkellmu wkoll dwar it-teknoloġija li kulma jmur aktar qiegħda ssir waħda essenzjali fl-għajxien tagħna ta’ kuljum kif ukoll dwar l-importanza tal-aspett diġitali. 

Għalhekk l-ewwel għan ta’ dan l-Abbozz ta’ Liġi huwa li jaġġorna l-liġijiet ewlenin li jirregolaw dan is-settur tal-komunikazzjonijiet elettroniċi amministrati mill-MCA. Irrid insellem lill-ħaddiema li jinsabu hawnhekk magħna u nirringrazzjahom għax-xogħol tagħhom. Meta bdejt il-ħidma tiegħi fil-Kabinett lura f’Jannar tal-2020, din l-Awtorità għamlet żmien qasir parti mid-dekasteru tas-Segretarjat Parlamentari tiegħi u għalhekk nirrelata ħafna ma’ dak li qegħdin niddiskutu hawnhekk illum. Inħeġġeġ li dawn l-awtoritajiet ikomplu jkunu fost l-awtoritajiet ta’ quddiem f’pajjiżna biex ikunu qegħdin idaħħlu dawn il-prattiċi moderni anke fl-aspett diġitali. 
B’din il-liġi se jiġi assigurat li tintuża terminoloġija uniformi fir-rigward ta’ dawk li huma ġeneralment deskritti bħala penali amministrattivi, jiġifieri penali finanzjarji ta’ natura amministrattiva jew inkella ċivili li jkunu imposti f’każ ta’ ksur ta’ xi liġi jew inkella xi deċiżjoni regolatorja. Għalhekk qed jiġu proposti emendi kemm għall-Att biex jirregola l-Komunikazzjonijiet Elettroniċi kif ukoll għall-Att għat-Twaqqif tal-Awtorità Maltija tal-Komunikazzjoni. Ninnota b’sodisfazzjon li b’mod separat qegħdin jidħlu wkoll emendi importanti dwar il-komunikazzjoni u t-transazzjonijiet elettroniċi, liema emendi qegħdin isiru fil-qafas ta’ liġijiet li huma meħtieġa fir-rigward tal-implimentazzjoni tar-regolamenti tal-Unjoni Ewropea dwar is-suq uniku għas-servizzi diġitali. 

Sur President, ir-regolarizzazzjoni u l-organizzar tal-komunikazzjoni teknoloġika għal pajjiżna hija kruċjali. Illum il-ġurnata ħadd ma jgħix mingħajr il-mezzi diġitali, ħadd ma jgħix mingħajr il-komunikazzjoni diġitali u filwaqt li sa ftit tas-snin ilu konna nibagħtu l-ittra, imbagħad bdejna nibagħtu l-email. Ovvjament għandek ukoll il-messaġġi u kull forma ta’ messaġġ kif ukoll il-mezzi soċjali. Kellek ukoll it-telefon. Illum il-ġurnata bniedem mhux jibgħatlek email imbagħad iċempillek wara u jgħidlek biex tirrispondih. Illum tant sirna ngħixu f’ħajja mgħaġġla li dak li jkun l-ewwel iċempillek u jgħidlek li se jibgħatlek email, imbagħad jibgħatlek l-email biex tfittex tirrispondih malajr. Daqshekk hija mgħaġġla l-ħajja tal-lum. Għalhekk wieħed irid jara li jkollna dawn ir-regolamenti f’posthom anke biex naraw li d-dinja virtwali, id-dinja diġitali, tkun waħda li tagħmel ġieħ ukoll lil kull min ikun qiegħed jużaha. 

Din hija kruċjali u essenzjali speċjalment fil-qasam tat-turiżmu. Illum il-ġurnata wieħed mhux imur għand l-aġent tal-ivvjaġġar u jibbukkja l-lukanda u l-passaġġ tal-ajru u mbagħad ikollu xi tour organizzat. Illum il-ġurnata, meta qegħdin naraw illi żdiedu l-pjattaformi online, rajna ħafna iżjed dak il-vjaġġatur li jsiefer għal rasu, indipendentement mit-tour operator u mill-aġent tal-ivvjaġġar, li jagħmel il-pjanijiet tiegħu waħdu u jibbukkja l-lukanda li jrid hu, fost oħrajn. Grazzi għad-diversi pjattaformi li hawn online illum il-ġurnata dan kollu huwa possibbli. Hemmhekk imbagħad jidħol l-aspett ta’ transazzjonijiet diġitali li rridu naraw li jkunu wkoll regolati bl-aħjar mod possibbli. 

Ħalli nibda billi ngħid kif aħna qegħdin naraw li nużaw it-teknoloġija u l-aspett diġitali anke fl-industrija tal-ospitalità fejn jidħol l-iskills pass. Fil-ġimgħat li ġejjin se nkunu qegħdin inniedu dan il-pass biex naraw li jkollna servizz aqwa minn dak li kellna s’issa fir-reklamar. Apparti l-importanza tal-iġjene bażika, dan l-iskills pass se jibda japplika l-ewwel għal persuni li ġejjin minn pajjiżi terzi, jiġifieri third country nationals, imbagħad se jkun miftuħ ukoll għal persuni li ġejjin minn pajjiżi oħrajn tal-Unjoni Ewropea u anke dawk Maltin. Irridu naraw li jkollhom il-ħiliet neċessarji u anke mod tajjeb kif jikkomunikaw mal-klijent. Dan kollu se jgħin biex it-turist li jiġi f’pajjiżna jkollu esperjenza ħolistika aħjar milli kellna fil-passat. 

Kif nafu, l-esperjenza tat-turist illum il-ġurnata tibda anke mir-relazzjonijiet li jkollhom meta jmorru jieklu. Illum meta tmur tiekol mhux sempliċement tmur hemmhekk tiekol u titlaq ’il barra imma trid ukoll l-esperjenza minn min ikun qed iservik. Għalhekk qegħdin naħdmu biex flimkien mar-reklamar li jsir lil hinn minn xtutna mill-Awtorità Maltija tat-Turiżmu, li nafu li tagħmel ħafna reklamar, ikollna riżultati pożittivi bl-aqwa reklamar possibbli, li huwa r-reklamar tal-fomm. Illum irridu naraw li meta turist jiġi f’pajjiżna - jew jista’ jkun ukoll turist Malti, għax ma ninsewx l-importanza tat-turiżmu domestiku - u jmur jiekol f’ristorant partikolari, f’lukanda jew fi kwalunkwe stabbiliment ieħor li għandu x’jaqsam mat-turiżmu, ikun qed jieħu servizz tajjeb. 

Għalhekk irridu naraw li permezz t’hekk ikollna wkoll aktar repeat visitors. Veru li llum il-ġurnata d-dinja turistika kibret ħafna, veru li żdiedu d-destinazzjonijiet u veru li kull pajjiż jista’ joffrilek esperjenza totalment differenti, anke mill-pajjiż ġar tiegħu, iżda rridu naħdmu biex ikollna repeat visitors. U biex ikollna repeat visitors irid ikollna workforce li tkun midħla tal-mezzi teknoloġiċi, technology friendly, biex tifhem u taqdi lill-klijenti bl-aqwa mod possibbli. Għalhekk it-teknoloġija se tkun għodda importanti biex l-ITS se tkun qiegħda toffri l-korsijiet u l-eżamijiet neċessarji, li kollha se jsiru online, biex wieħed ikun jista’ jara qabel ma wieħed jasal għall-iskills pass. Hawnhekk qed nitkellmu dwar l-ewwel fażi fejn il-korsijiet u l-eżamijiet isiru online. B’eżamijiet irrid infisser assessjar. 

Sur President, qed naraw li permezz tat-teknoloġija u tal-aspett diġitali, qabel ma persuna tmur biex tapplika għall-viża jkollha l-pass neċessarju, li mbagħad tkun parti mid-dokumentazzjoni li hemm bżonn meta tmur biex tapplika għall-viża ħalli eventwalment joħorġilha s-single work permit. Aħna ridna naraw ukoll li t-teknoloġija jkollha s-salvagwardji neċessarji biex dik il-persuna li tkun qed tapplika tkun dik il-persuna li fil-verità tkun qed tagħmel l-assessjar. Ma jistax ikun li japplika ‘Mr A’ u jiġi jagħmel l-assessjar ‘Mr B’ minfloku. Għalhekk it-teknoloġija li se tkun qed tintuża se jkollha s-salvagwardji kollha neċessarji biex naraw li l-persuna li tkun qed tapplika tkun il-persuna vera li tkun qed tagħmel l-assessjar u l-korsijiet neċessarji. Dan ifisser li qegħdin nutilizzaw l-aħjar teknoloġija li hawn fis-suq, l-aqwa pjattaformi diġitali li jintużaw ukoll mill-akbar universitajiet madwar id-dinja sabiex b’hekk naraw li nkunu verament leali lejn dak li rridu nagħmlu. 

Punt ieħor li jimxi id f’id mat-teknoloġija huwa d-diġitalizzazzjoni tal-industrija turistika. Id-diġitalizzazzjoni hija opportunità oħra għall-innovazzjoni. L-innovazzjoni u l-aspett turistiku jimxu id f’id, u jingħataw konsiderazzjoni speċjali meta wieħed jiġi biex jagħżel bejn pajjiż u ieħor. Għalhekk huwa importanti li nkomplu nintegraw iżjed għodod diġitali fil-prodott turistiku lokali. Diġà qed naraw li l-konsumaturi qegħdin jesiġu iżjed pjattaformi diġitali f’dak li għandu x’jaqsam mal-ivvjaġġar. Qed isir ħafna iżjed użu minn dawn il-pjattaformi, u qegħdin ninnotaw li xejn inqas minn 90% tat-turisti jagħmlu r-riċerka tagħhom online dwar il-pajjiż li jkunu se jżuru għal btala. 

L-użu tal-mobile phones kulma jmur dejjem qed jiżdied speċjalment fil-faxxa tan-nies ta’ bejn l-età ta’ 18-il sena u l-34 sena. Probabbilment  dawn huma l-aktar faxxa ta’ nies li jagħmlu użu mit-telefon ċellulari biex jibbukkjaw il-vaganza tagħhom. Hemmhekk jidħol l-aspett ta’ digital marketing, li llum il-ġurnata qed jieħu post mezzi tradizzjonali ta’ reklamar. Ma jfissirx li mezzi oħrajn qegħdin naqtgħuhom, imma d-digital marketing, grazzi wkoll għall-profiling li jsir u għat-target audience li wieħed jista’ jolqot, qed jagħti iżjed riżultati, li wieħed ikun jista’ jkejjilhom, imbagħad wieħed jiżen il-valur tar-riżultati miksuba għall-flus li qegħdin nallokaw. 

Qed ngħid hekk għax wieħed jista’ faċilment jagħmel reklam fuq it-televiżjoni jew fuq ir-radju, ikollu idea ta’ kemm rawh jew semgħuh nies, imma ma jkunx jaf x’riżultati ħarġu. Mill-banda l-oħra, jekk qed tagħmel digital marketing tista’ tkun taf kemm kellek clicks fuq dak ir-reklam u tista’ tkun taf xi mmotiva bniedem li rah biex jibbukkja l-btala tiegħu f’pajjiżna. Għalhekk, grazzi għad-digital marketing u l-informazzjoni li tirċievi lura l-Awtorità Maltija għat-Turiżmu, tista’ tieħu deċiżjonijiet iżjed informati sabiex b’hekk wieħed ikun qed jara wkoll li nieħdu l-aqwa valur għal flusna. M’għandix dubju li dan kollu qed jgħin fis-suċċess li qed jinkiseb f’pajjiżna fil-qasam turistiku għax grazzi għal din l-informazzjoni wieħed ikun jista’ jippjana aħjar għall-quddiem u għas-snin li ġejjin. 

Irrid insemmi wkoll is-sħubija li għandu pajjiżna ma’ Manchester United. Jekk ikolli nsemmi t-training camp tan-nisa li għadu kemm sar ftit tal-jiem ilu f’pajjiżna, qabel ma t-tim tan-nisa ġie Malta, kull persuna li għandha l-app ta’ Manchester United madwar id-dinja kollha rċeviet mail shot, jiġifieri email, fejn kien hemm miktub id-dettalji taż-żjara tat-tim ta’ Manchester United lejn Malta. Minn hemmhekk bdiet toħroġ ukoll l-informazzjoni dwar pajjiżna, li hija kollha marketing. Meta dawn kienu qegħdin hawn Malta u kienu għaddejjin bit-taħriġ tagħhom, l-app tal-Manchester United kienet qed ittella’ updates regolari ħafna dwar pajjiżna. Jekk aħna kellna temp sabiħ u kellek persuni li huma fans ta’ Manchester United li f’pajjiżhom, pereżempju, it-temp huwa ikrah, setgħu jaraw it-temp f’pajjiżna kif kien f’dawk il-jiem. 

Forsi wieħed jgħidli: It-temp biss huwa importanti? Le, mhux it-temp biss. L-għan aħħari tagħna huwa li nħeġġu dejjem aktar it-turiżmu sportiv, li s-sena li għaddiet kien fl-aqwa riżultati li qatt kellna f’pajjiżna, u nemmnu li grazzi għal din is-sħubija u għall-marketing dinji li qegħdin nieħdu bħala pajjiż, kapaċi nkomplu nkattru dejjem iżjed din in-niċċa turistika sabiex naraw li tkun waħda mill-mottivi ewlenin li permezz tagħha kapaċi jkollna verament turiżmu sostenibbli għaż-żmien li ġej. 

Il-kelma “sostenibbiltà” mhijiex sempliċement buzzword. Nistgħu nużawha ħafna din il-kelma imma rridu naraw kif qegħdin nużawha u naraw li qed tiġi prattikata. Sostenibbiltà mil-lat ambjentali, mil-lat soċjali u anke mil-lat ekonomiku jridu jkunu t-tliet pilastri li fuqhom nibnu s-sostenibbiltà. L-aspett diġitali jgħin ħafna mill-aspett ambjentali. Jekk nerġa’ norbot mad-digital marketing, filwaqt li qabel wieħed kien jagħmel mailshot madwar lokalità sħiħa u din il-mailshot tkun qed tuża ammont ta’ karti, permezz tal-aspett diġitali wieħed jista’ ma jużax dawk il-karti iżda jkun qed jagħmel dan permezz tat-teknoloġija. Ovvjament dejjem se jibqagħlek l-element tradizzjonali, u jekk tqassam ċerta merkanzija bilfors trid tqassam ittra magħha. Jiġifieri wieħed irid jiddistingwi bejn dak li qed jagħmel u dak li jista’ jibdel, u fejn ma jistax jinbidel inżommu mal-metodi tradizzjonali. 

Apparti minn hekk l-Awtorità Maltija għat-Turiżmu għandha relazzjoni tajba ħafna ma’ dawn id-diversi pjattaformi li diġà għamilt referenza għalihom, bħal Expedia, Viagogo, booking.com u oħrajn, li dawn kulma jmur dejjem qegħdin jagħtu iżjed viżibbiltà lil pajjiżna biex jitla’ dejjem iżjed ’il fuq fis-search engines meta n-nies ifittxu fejn se jmorru btala fil-Mediterran. Il-fatt li fil-bidu ta’ din is-sena kellna numru ta’ rapporti internazzjonali li kienu tajbin ħafna dwar pajjiżna u dwar is-sbuħija ta’ pajjiżna jkompli jitfa’ f’dawl tajjeb l-element ta’ turiżmu li nistgħu nkomplu nattiraw lejn pajjiżna mhux biss waqt ix-xhur tas-sajf iżda anke matul ix-xhur tax-xitwa. 

Jekk nitkellmu fuq ir-ristoranti u lukandiera, diġà bdejna naraw numru minnhom li qegħdin jibbażaw is-servizz tagħhom fuq pjattaformi diġitali. M’għandix dubju li kulħadd hawn ġew u anke min ikun qiegħed isegwina xi darba jew oħra mar jiekol f’ristorant jew f’lukanda u minflok ma ngħata l-menu tradizzjonali ngħata QR code, li tiskennjah u jitlagħlek il-menu b’mod diġitali. Hekk qed naraw ukoll kif ikunu qed jiġu integrati sistemi ġodda ta’ kif wieħed jagħti l-ordni minn fuq il-mobile u mhux mal-waiter kif aħna mdorrijin. Allura hawnhekk wieħed jistaqsi jekk hux qegħdin naqtgħu r-relazzjoni umana li semmejt aktar qabel meta tkellimt fuq l-iskills pass. Le, ir-relazzjoni umana trid tibqa’ hemm u hija parti integrali mill-prodott turisitku ta’ pajjiżna, iżda min-naħa l-oħra jekk għandek ristorant jew lukanda li jridu jdaħħlu dan l-element ta’ innovazzjoni fil-prodott tagħhom, aħna nħeġġuhom sabiex ikomplu jagħmlu dan. Din hija xi ħaġa li daħlet wara l-COVID-19, li rajnieh jaċċellera t-transazzjoni diġitali, u ċerti deċiżjonijiet li forsi kienu ilhom biex jittieħdu, ittieħdu fi żmien qasir. U għalhekk huwa tajjeb li jkollna din il-liġi li tkun qed tirregola dejjem iżjed u b’mod aħjar dawn it-transazzjonijiet  diġitali. 

Jeżisti wkoll l-aspett diġitali fil-qasam kulturali. Hawnhekk tiġini f’moħħi, pereżempju, l-istallazzjoni ta’ augmented reality li għandna f’Dar il-Mediterran għall-Konferenzi, fejn wieħed jista’ jara li integrajna esperjenzi ta’ żmenijiet li jmorru lura għal żmien il-Kavallieri biex min iżur din il-binja jifhem ukoll għal xiex serviet u x’esperjenzi kien hemm f’din il-binja u anke l-istorja li kapaċi joffru l-gżejjer Maltin. Flimkien ma’ dawn ninsabu impenjati li nagħmlu ħafna iżjed. 

Ma nistax ma nsemmix ukoll l-element tal-intelliġenza artifiċjali, li qegħdin naraw kif fit-turiżmu nkunu qegħdin nużawha billi niġbru d-data u ssir l-analizi neċessarja li mbagħad tgħinna biex intejbu dejjem iżjed il-prodott turistiku ta’ pajjiżna. M’għandix dubju li fix-xhur li ġejjin se nkunu nistgħu nħabbru xi żviluppi f’dan ir-rigward. 

Sur President, nagħlaq billi ntenni l-importanza tat-tiġdid u kemm huwa kruċjali li nkomplu naġġornaw lil pajjiżna fuq kull livell, speċjalment f’dak li għandu x’jaqsam mal-qasam turistiku li jien politikament responsabbli minnu. It-teknoloġija tibqa’ dejjem mezz kif nilħqu iżjed nies u jrid ikun mezz kif isem Malta jinfirex iżjed fuq dimensjoni internazzjonali. Għalhekk ninsab ottimist li l-Abbozzi ta’ Liġi li qegħdin inressqu llum se jgħinuna biex bħala pajjiż inkomplu ntejbu dejjem iżjed il-kwalità fis-servizz li noffru bħala pajjiż, kemm lil dawk li jiġu jżuruna kif ukoll lit-turist Malti u Għawdxi. Nirringrazzjak. (Onor. Membri: Hear, hear) 

ONOR. CARMELO ABELA: Grazzi. Aktar rimarki? L-Onor. Davina Sammut Hili. 

ONOR. DAVINA SAMMUT HILI: Sur President, illum qegħdin niddiskutu l-Abbozz ta’ Liġi intitolat “Abbozz ta’ Liġi li jemenda l-Liġijiet dwar il-Komunikazzjonijiet”. Il-komunikazzjoni hija sfera importanti ħafna fid-dinja li qed ngħixu llum. It-telefon ċellulari, l-internet, Messenger u Whatsapp saru għodod importanti ħafna fil-ħajja ta’ kuljum. 

Meta nħares lura fiż-żmien, ejjew ngħidu, daqs għaxar snin ilu, nindunaw kemm it-teknoloġija nbidlet u daħlet b’mod mgħaġġel fil-ħajja tagħna. Għaxar snin ilu ħadd qatt ma qalilna li t-teknoloġija se tkun qed tieħu post il-komunikazzjonijiet alternattivi ta’ dak iż-żmien. Il-Ministru Silvio Schembri semma wkoll it-telefon bil-wire, telefon fiss, li llum il-ġurnata ftit għadna nsibu fid-djar tagħna. Ftit li xejn indunajna li t-teknoloġija u l-komunikazzjoni kien se jkollhom impatt vitali fuq ħajjitna llum. 

Dan l-Abbozz ta’ Liġi għandu żewġ għanijiet. L-ewwel għan huwa li jaġġorna l-liġijiet ewlenin li jirregolaw is-settur tal-komunikazzjoni elettronika u amministrattiva mal-Awtorità Maltija tal-Komunikazzjoni, li ġiet stabbilita sabiex tkun il-fulkru li jirregola setturi diversi ta’ komunikazzjonijiet fis-suq, inklużi komunikazzjonijiet tat-telefon, tat-telefon ċellulari, tal-internet u ta’ servizzi tat-televiżjoni. 

B’dan l-Abbozz ta’ Liġi se tkun assigurata li tintuża terminoloġija uniformi f’dak li għandu x’jaqsam ma’ u fejn jiġu deskritti l-penalitajiet amministrattivi. Dawn il-penalitajiet jistgħu jkunu ta’ natura ċivili jew amministrattiva, jiġifieri jistgħu jiġu fis-seħħ jekk ikun hemm ksur ta’ xi liġi jew deċiżjoni regolatorja. Dawn l-emendi qegħdin isiru b’konsultazzjoni wiesgħa mal-Uffiċċju tal-Avukat tal-Istat. Dan l-Uffiċċju qed iressaq ’il quddiem proposti oħrajn sabiex isiru emendi kemm għall-Att biex jirregola l-Komunikazzjonijiet Elettroniċi kif ukoll għall-Att dwar it-Twaqqif tal-Awtorità ta’ Malta għall-Komunikazzjoni. 

F’dan l-Abbozz ta’ Liġi qed jiġu proposti wkoll emendi għall-Att dwar il-Komunikazzjoni u Transazzjonijiet Elettroniċi. Dawn l-emendi huma meħtieġa sabiex isiru fil-qafas tal-liġijiet li huma bżonjużi fir-rigward tal-implimentazzjoni tar-regolamenti tal-Unjoni Ewropea. Dawn l-emendi huma bżonjużi wkoll biex ikun hemm serħan il-moħħ li l-użu tat-terminoloġija jkun uniformi kemm fil-verżjoni Maltija kif ukoll dik bl-Ingliż. Għalhekk qed jiġi propost li fejn hu meħtieġ jintuża l-kliem “penali amministrattiva” u “penalitajiet amministrattivi” filwaqt li fil-verżjoni Ingliża, fejn hu meħtieġ, għandu jintuża l-kliem “administrative penalty” jew “administrative penalties”. 

L-emendi ewlenin għall-Kapitlu 418, li huwa l-Att għat-Twaqqif ta’ Awtorità ta’ Malta għall-Komunikazzjoni, huma emendi li huma intiżi biex ikun hemm uniformità fit-terminoloġija Maltija kif ukoll dik Ingliża. Barra minn hekk, fl-istess Att hemm proposti biex jiġu emendati xi normi tar-regolamenti tal-Unjoni Ewropea, l-Att dwar is-Servizz Diġitali. B’din l-emenda se naraw li l-Awtorità se tkun qed taqdi rwol ġdid ieħor bħala kordinatur tas-servizz diġitali. Dan ifisser li tista’ tikseb jew taċċetta impenn bil-miktub minn persuna li tikser xi liġi jew deċiżjoni u li tinforma u tista’ timponi kondizzjonijiet. 

Il-komunikazzjoni hija essenzjali fil-ħajja tal-lum imma trid tintuża bil-għaqal, u dan huwa tajjeb. Niftakar li l-ewwel darba li l-ġenituri tiegħi xtrawli computer meta kelli 15-il sena, id-daqs tiegħu kien jieħu nofs il-kamra tal-istudju u dak iż-żmien biex taċċessa l-internet ma kienx faċli daqs illum. Niftakar li meta daħħalna l-aċċess għall-internet id-dar, il-ġenituri tiegħi kienu jwissuni sabiex naċċessah fil-ħinijiet ta’ wara s-6.00 p.m. minħabba li r-rati kienu ferm irħas minn dawk ta’ matul il-ġurnata. Niftakar ukoll li jekk kont se taċċessa l-internet bis-sistema tal-ADSL, kif konna ngħidulha qabel, ħadd ma seta’ juża l-linja tat-telefon u għalhekk kienet toħloq xi ftit ta’ tensjoni fil-familja dwar min se juża xiex. 

Illum din il-problema m’għadhiex teżisti għax l-internet jiġi aċċessat kemm fuq il-laptops kif ukoll mit-telefon ċellulari tagħna. F’temp qasir ara kemm inbidlet it-terminoloġija, minn computer għal-laptop u mil-laptop għat-tablet. Qabel, l-uniku mezz ta’ komunikazzjoni online kien l-mIRC. Xi ħadd iżgħar minni fl-età ma jiftakarx dan il-programm, imma għall-ġenerazzjoni tiegħi dan il-programm kien l-ewwel wieħed tax-xorta tiegħu, li permezz tiegħu stajna nikkomunikaw mal-ħbieb jekk mhux bit-telefon. 

Illum għandna għażla wiesgħa ta’ kif wieħed jikkomunika mal-familja tiegħu. Insemmu, pereżempju, Messenger, l-SMS, Whatsapp, Signal u forom oħrajn li minn żmien għal żmien qegħdin jiġu kkreati sabiex in-nies jagħmlu użu minnhom. Kultant bejni u bejn ruħi nistaqsi kif kienu ż-żmenijiet tan-nanniet tagħna, li dak iż-żmien il-linja tat-telefon kienet kapriċċ u kien ikollhom biss is-sinjuri. Inkompli nistaqsi jekk kinitx ħajja aktar sana, serena u trankwilla. Illum inħares madwari u nara tfal ta’ età żgħira jilagħbu bit-telefon ċellulari, u fid-dar tagħna m’għandniex linji tat-telefon fissi għax wieħed jargumenta li t-telefon ċellulari huwa aktar komdu mit-telefon u għalhekk qegħdin naraw fostna viżjoni oħra. Minn hawn u ftit taż-żmien ieħor il-linja tat-telefon fissa tispiċċa biex inkomplu nsaħħu s-servizzi ċellulari. 

It-teknoloġija saret wisq importanti f’ħajjitna. Ħafna mis-servizzi li jiġu offruti jridu jiġu aċċessati mill-internet u mit-telefon ċellulari tagħna, fosthom servizzi bankarji, servizzi governattivi u ħafna oħrajn. It-teknoloġija ħalliet impatt kbir fuq il-ħajja tagħna. Għall-ġenerazzjoni tal-lum dawn is-servizzi online huma bżonjużi, imma nistaqsi: għall-ġenerazzjonijiet avvanzati fl-età dejjem huwa vijabbli li ħafna servizzi ġew online? Fl-opinjoni tiegħi u anke minn esperjenzi personali nemmen li liċ-ċittadin għandek toffrilu servizz tajjeb, kemm online kif ukoll wieħed wiċċ imb wiċċ. Niltaqgħu ma’ ħafna anzjani li jkellmuk dwar il-problemi li qed jiffaċċjaw bis-servizz bankarju. Bħala eks bankiera nħoss li wieħed għandu jippromwovi l-użu tas-servizzi online, imma ma rridux ninsew li hemm faxxa ta’ nies li mhumiex daqshekk midħla ta’ dawn il-mezzi teknoloġiċi daqs iż-żgħażagħ tal-lum. X’messaġġ qegħdin ngħaddu lil dik il-persuna li jekk ma tafx taċċessa l-internet, trid tagħmel wegħda biex tinqeda mill-banek? 

Ma rridx niftiehem ħażin, li qed immaqdar is-servizz online. Anzi, jien nużah ħafna u ħafna mis-servizzi huma effiċjenti u user friendly, però llum nixtieq nitkellem fuq dawk l-anzjani, dik il-mara tad-dar, dak iż-żagħżugħ li forsi mhuwiex midħla tal-mezzi ta’ komunikazzjoni teknoloġiċi u diġitali u profiċjenti fl-użu tagħhom. Ejjew ma ninsewx lil dawn in-nies u ma nimxux biss fuq bażi waħda; dik tas-servizzi online. It-teknoloġija hija wkoll mezz wieħed kif inwasslu l-aħbar. Bħala persuna li ninsab fil-politika nuża ħafna l-mezzi soċjali sabiex inwassal il-ħidma tiegħi fid-djar. Huwa mezz ħafif, organizzat u effiċjenti biex wieħed iwassal il-messaġġ, imma l-mezzi soċjali jistgħu jagħmlu ħsara wkoll. Sfortunatament qegħdin nużaw il-mezzi soċjali biex nargumentaw, nippontaw subgħajna lejn ħaddieħor, ngħajru u forsi niġġieldu fuq din il-pjattaforma, u żgur li t-teknoloġija ma ġietx ikkreata għal dak l-iskop. 

Sur President, nixtieq nagħlaq dan id-diskors illejla billi nikkwota lil Bill Gates, li qal hekk: “How you gather, manage and use information will determine whether you win or lose”. Nirringrazzjak. (Onor. Membri: Hear, hear) 

ONOR. CARMELO ABELA: Grazzi. Aktar rimarki? Il-Ministru Jo Etienne Abela. 

ONOR. JO ETIENNE ABELA (Ministru għas-Saħħa u Anzjanità Attiva): Sur President, id-diġitalizzazzjoni u t-telekomunikazzjoni huma żewġ setturi li għalija personalment huma għal qalbi ħafna u dwar dan is-suġġett ningħaqad mal-kollega tiegħi l-Onor. Davina Sammut Hili. Jien kemm-il darba nistaqsi lili nnifsi kif konna nvinċu. L-Onor. Davina Sammut Hili hija ħafna iżgħar minni. Jien niftakar sew - naħseb sakemm kelli 12-il sena – iż-żmien meta telefon id-dar ma kellniex u konna ninqdew bit-telefon tal-ġara tagħna, li kienet il-kuġina tagħna. Min jaf kemm ħriġna nċemplu għat-tabib jew lin-nanniet. Kif konna ngħixu? Illum it-telekomunikazzjoni u d-diġitalizzazzjoni qegħdin magħna u jkun żball jekk ma nħaddmux dawn iż-żewġ mezzi. Jien se nitkellem daqsxejn fuq kif it-telekomunikazzjoni għamlet rivoluzzjoni sħiħa fis-settur tal-anzjanità kif ukoll fis-settur tas-saħħa. 

Forsi kulħadd jaf li llum jeżisti l-electronic patient record, li fih ikollna rekord elettroniku tal-pazjenti, fejn tkun miġbura l-istorja medika u kirurġika ta’ dak il-pazjent. Dan huwa proġett li f’pajjiżna ilu li beda u huwa importanti ħafna, u issa aktar minn qatt qabel, għax l-Electronic Patient Record hija faċilità li biha jista’ jikkomunika kulħadd. Meta qed ngħid hekk qed nirreferi għall-persuni li jinsabu fl-isptarijiet, fil-polikliniċi u fid-djar tagħhom stess. Huwa importanti li min jieħu ħsieb dawn il-pazjenti jkollu aċċess il-ħin kollu, aċċess mhux limitat, għall-istorja medika tal-pazjent. 

Forsi jkun hawn min jgħid li dan huwa kapriċċ għax bil-karti konna ngħaddu. Dan mhuwiex kapriċċ imma huwa punt importanti ħafna li se jwassal għal kura aħjar tal-pazjenti. Minn hawnhekk irrid nirringrazzja lill-predeċessur tiegħi, id-Deputat Prim Ministru Chris Fearne, li ħejja s-sisien għal dan l-iżvilupp fil-qasam tas-saħħa f’pajjiżna. Kif għedt, nixtieq u hija l-viżjoni tal-Gvern li dawn is-sisien inkabbruhom, insaħħuhom u l-proġetti ta’ Electronic Patient Record li jeżistu f’pajjiżna jkunu li wieħed jitkellem mal-ieħor. It-telekomunikazzjoni hija importanti għax tqarreb mhux biss lit-tobba u lill-infermiera flimkien, imma tqarreb lill-pazjent ma’ min jagħti l-kura. Pereżempju, qed nitkellmu fuq sitwazzjonijiet fejn il-pazjent jiltaqa’ l-ewwel darba ma’ tabib, infermiera jew fiżjoterapista. Dan l-ewwel episodju fir-relazzjoni bejn it-tobba, il-care givers u l-pazjent huwa importanti li jkun dokumentat sew b’mod diġitali biex imbagħad kull min ikollu x’jaqsam mal-pazjent fil-futur ikollu aċċess għal dan ir-rekord vitali. 

Meta nitkellem mal-kollegi tiegħi biex kemm jista’ jkun nippromwovu din il-viżjoni nġib eżempju traġiku li ġara fl-NHS l-Ingilterra, fortunatament mhux f’pajjiżna. Wieħed mill-aħħar coroner death reports fuq mewt ta’ mara li kienet qed twelled fl-Ingilterra juri kemm hija importanti d-diġitalizzazzjoni, għax f’dan il-każ traġiku nzerta li mill-karti li kienu jifformaw ir-rekords ta’ din il-pazjenta ġiet mitlufa nota ta’ speċjalist ġinekologu li kien ra lil din il-pazjenta fi klinika privata, fejn kien kiteb ċar u tond li din il-povra mara qatt u qatt ma kellha teħles normali jekk terġa’ tkun tqila. Dan l-assessjar ta’ dan l-ispeċjalist, li kien f’forma ta’ karta, intilef, din il-persuna sfat tqila bi problemi waqt it-tqala, spiċċat fi sptar fejn ma kienx hemm aċċess għal dan ir-rekord mitluf, u l-ispeċjalista ta’ dan l-isptar iddeċieda li minflok b’intervent b’forma Ċesarja din il-mara teħles b’mod normali. Din il-povra mara kellha komplikazzjonijiet serji – u mhux se niddejjaq ngħid ladarba qed insemmu dan il-każ - iċċarrtilha l-utru u spiċċat mejta. 

Dan kollu ġara għax intilfet karta mir-rekord tagħha, ir-rekord tradizzjonali tal-karti. Kieku dakinhar kien jeżisti l-Electronic Patient Record, dik il-mewt faċilment setgħet ġiet evitata. Għalhekk hija importanti u vitali d-diġitalizzazzjoni fil-qasam tas-saħħa. Hawnhekk qed insemmu emerġenzi, imma qed insemmu każi elettivi, jiġifieri li mhumiex każi ta’ emerġenza. L-Electronic Patient Record huwa importanti fiż-żewġ ambiti. Wieħed irid jgħid li aħna bħala Gvern m’aħniex kommessi biss li niddiġitalizzaw is-sistema tas-saħħa pubblika. Aħna lesti li nikkollaboraw mal-isptarijiet privati għax nagħrfu li r-rekords mediċi huma ta’ importanza vitali. 

Imma ejjew inħallu l-Electronic Patient Record u nitkellmu fuq sistemi ta’ saħħa relatati mas-swali operatorji u kemm huwa importanti li dawn jużaw teknoloġija diġitali. Qed ngħid dan għax mingħajr it-teknoloġija diġitali jkun impossibbli li wieħed jipproġetta xi strumenti hemm bżonn biex isiru ċerti operazzjonijiet. Is-sistema diġitali diġà teżisti fl-Isptar Mater Dei u, kif għedt, aħna kommessi li din is-sistema nkomplu nsaħħuha, imma mhux biss; hemm l-akkwisti, fejn mhux biss jidħlu l-istrumenti kollha li wieħed juża fl-isptarijiet u l-polikliniċi imma wkoll il-mediċini li tkellimna kemm-il darba dwarhom. 

Sur President, mhux aħna biss qed nitkellmu fuqhom dawn imma kull pajjiż tad-dinja għax l-affarijiet qegħdin kif inhuma minħabba nuqqas ta’ provvista u problemi fil-loġistika ta’ kif jimxu l-istreams tal-mediċini. Il-problema ta’ mediċini li mhumiex disponibbli hija problema tal-pajjiżi kollha, kbar u żgħar. Malta mhijiex immuni għal dawn il-problemi imma minn hawnhekk nerġa’ nirringrazzja lid-Dipartiment tas-CPSU u lill-Awtorità Maltija tal-Mediċini li lejl u nhar, m’hemmx btajjel, kull ġurnata, ikunu qegħdin jagħmlu ħilithom biex jersqu lejn xtutna dawk il-mediċini li huma importanti. Għidli inti kif tista’ tħaddem sistema daqshekk ikkomplikata u sensittiva mingħajr ma jkollok l-għajnuna tal-mezzi diġitali u mingħajr l-għajnuna tat-telekomunikazzjoni! 

Sur President, issa se nitkellem daqsxejn dwar big data, li huwa dak il-konċett li aħna biex immexxu ... Issa meta qed ngħid “aħna” mhux qed nirreferi għall-Gvern biss imma għal kull tip ta’ manager, kull tip ta’ tabib u kull tip ta’ professjonist li joffri s-servizz fl-ambitu ta’ saħħa. Il-big data għalina hija importanti ħafna u s’issa m’aħniex qed nagħtu wisq kasha. Ir-raġuni hija li fejn tidħol big data li hija marbuta mal-mediċina wieħed irid iżomm fil-limiti tal-GDPR. 

Il-big data huwa dak il-konċett li permezz tiegħu aħna niġbru kemm jista’ jkun informazzjoni biex dik l-enċiklopedija ta’ data u ta’ informazzjoni li niġbru nużawha biex inkunu nistgħu nipproġettaw ’il quddiem. Hawnhekk qed nitkellem fuq big data li aħna nistgħu nużaw u nisfruttaw biex nagħmlu proġettazzjonijiet għall-futur f’dak li għandu x’jaqsam ma’ mediċina u strumenti li jintużaw imma wkoll fejn jidħlu fatturi ta’ riskju. Mingħajr dan l-element ta’ teknoloġija u ta’ diġitalizzazzjoni ma nkunux nistgħu naqdu l-popolazzjoni ta’ pajjiżna kif suppost. 

Irrid ngħid kelma żgħira dwar l-intelliġenza artifiċjali li nifhem li forsi mhuwiex is-suġġett ta’ din il-liġi imma ’l hemmhekk irridu nimxu. Jien naf li l-qasam tal-intelliġenza artifiċjali huwa qasam daqsxejn sensittiv li qed jiġi diskuss abbażi tal-Kunsill Ewropew. Jien inqis l-intelliġenza artifiċjali bħala l-iżvilupp naturali mit-teknoloġija. Għandna għax nibżgħu mill-intelliġenza artifiċjali? Jien nemmen li għandna għalfejn inkunu kawti. Din hija materja li wieħed għandu jidħol għaliha kemm jista’ jkun informat imma ma nemminx li l-kawtela għandha żżommna lura milli niżviluppaw din it-teknoloġija. 

Ir-raġunijiet huma tnejn. L-ewwel raġuni importanti hija li l-intelliġenza artifiċjali rridu u ma rridux għandna nużawha biex nikkomplementaw ir-riżorsi umani li aħna neqsin minnhom. Li qed ngħid huwa li l-intelliġenza artifiċjali huwa qasam li aħna nistgħu nużawh sew, pereżempju, fil-monitoraġġ tal-pazjenti. Meta qed ngħid “pazjenti” qed ninkludi wkoll residenti fid-djar ta’ kura tal-anzjani. Huwa magħruf li jeżistu diversi tipi ta’ monitoraġg. Hawnhekk m’iniex qed nitkellem biss fuq dawk l-assistive devices li jgħidulhom “tracking devices”, li tul l-aħħar sena konna għamilna konsultazzjoni pubblika dwarhom u li beħsiebna nkomplu naħdmu fuqhom. 

Hawnhekk qed nitkellem fuq l-intelliġenza artifiċjali addattata ma’ dawn it-tracking devices. Qed nitkellmu fuq livell ogħla ta’ monitoraġġ li mingħajr ma l-pazjent ikollu xejn imwaħħal miegħu jista’ jagħtina informazzjoni tal-parametri vitali ta’ dan il-pazjent. Hawnhekk m’iniex qed nirreferi biss għal li niċċekkjaw ir-rata tal-qalb, kemm wieħed qed jieħu nifs jew kemm hu l-ossiġnu fid-demm, imma qed nitkellem fuq parametri li huma ħafna akar avvanzati bħal, pereżempju, il-cardiac output. Din it-teknoloġija teżisti u aħna kommessi li nesplorawha u nħaddnuha. Dik hija waħda mir-raġunijiet li għalihom għandna nersqu lejn l-intelliġenza artifiċjali. 

It-tieni raġuni torbot ħafna ma’ dan. Din hija n-nuqqas ta’ riżorsi umani li għandna fil-qasam tas-saħħa li, nerġa’ ngħid, mhux f’Malta biss għandna din il-problema imma anke pajjiżi akbar minna u li jikkompetu magħna biex jieħdu r-riżors uman li għandna aħna. M’iniex qed nitkellem biss fuq infermiera imma anke fuq tobba u speċjalisti. L-intelliġenza artifiċjali, żgur mhux forsi, tista’ tgħin f’dan il-qasam. Se nsemmi biss qasam fil-mediċina fejn l-intelliġenza artifiċjali diġà dieħla b’saħħa liema bħalha, li huwa l-qasam tar-radjoloġija. Ir-radjoloġisti, jiġifieri dawk li jagħmlu s-CT scans, l-MRIs u l-PET scans, għarfu li l-intelliġenza artifiċjali tista’ tgħinhom u jekk idaħħlu algoritmi ta’ intelliġenza artifiċjali fl-istruttura ta’ kif jaqraw dawn l-iscans varji, ir-rata ta’ rapport ta’ dijanjosi aktar solida u aktar b’saħħitha, se togħla. Dan għandu jservina ta’ mudell biex din it-teknoloġija l-ġdida nisfruttawha u nġegħluha taħdem favur il-pazjent. 

Sur President, illum il-ġurnata r-radjoloġisti għarfu li jaħdmu anke ma’ kumpaniji tal-films. Tgħidli: Biex ġej?! Meta r-radjoloġisti tas-CT scans u l-MRIs daħħlu teknoloġija li tintuża fil-films dawn għarfu li l-kwalità tal-viżwal tal-iscans - għax l-iscans li semmejt huma stampi - speċjalment meta tiġi megħjuna bl-intelliġenza artifiċjali u jintużaw dawk il-kwalitajiet u l-ħiliet li għandhom il-kumpaniji kbar tal-films, ir-riżultati għall-pazjenti jkunu aħjar. Nirringrazzjak. (Onor. Membri: Hear, hear) 

ONOR. CARMELO ABELA: Grazzi. Aktar rimarki? L-Onor. Katya De Giovanni. 

ONOR. KATYA DE GIOVANNI: Sur President, l-għan aħħari ta’ dan l-Abbozz ta’ Liġi huwa fuq żewġ binarji. L-ewwel għan huwa li jaġġorna l-liġijiet ewlenin li jirregolaw is-settur tal-komunikazzjonijiet elettroniċi amministrati mill-Awtorità Maltija tal-Komunikazzjoni, Kap. 399 u Kap. 418, biex tiġi assigurata li tintuża terminoloġija uniformi fir-rigward ta’ dawk ġeneralment deskritti bħala penalitajiet amministrattivi. Fil-verità, jekk ma jkollokx terminoloġija uniformi f’Att dwar il-komunikazzjoni, fejn tridu jkollok? Jekk ma nikkomunikawx b’mod li jinftiehem kullimkien l-istess, verament ikollna liġijiet li ma jagħmlu l-ebda  sens. Nippretendi li f’dan l-Abbozz ta’ Liġi jkollna l-perfezzjoni għax dan irid iservi ta’ eżempju għal abbozzi ta’ liġi oħrajn. Ma jistax ikun li f’pajjiżna nagħmlu liġijiet dwar il-komunikazzjoni u dawn jinftiehmu ħażin jew saħansitra jagħtu messaġġi diversi f’punti differenti tal-istess liġi. 

Separatament qed jiġu wkoll proposti xi emendi għall-Att dwar il-Komunikazzjonijiet u Transazzjonijiet Elettroniċi, Kap. 426 tal-Liġijiet ta’ Malta, liema emendi qed isiru fil-qafas tal-liġijiet li huma meħtieġa fir-rigward tal-implimentazzjoni tar-regolamenti tal-Unjoni Ewropea 2022/2065 tad-19 ta’ Ottubru 2022 dwar is-suq uniku għas-servizzi diġitali u li jemenda d-Direttiva 2031/KE, l-hekk imsejjaħ Att dwar is-Servizzi Diġitali (DSA). Ta’ min jinnota li d-DSA se jsir operattiv kompletament fis-17 ta’ Frar tal-2024 u n-normi tad-DSA bħala regolament tal-Unjoni Ewropea japplikaw direttament għal kull pajjiż membru tal-Unjoni Ewropea. 

Is-servizzi diġitali għandhom impatt u għamlulna ħajjitna aktar faċli b’ħafna modi differenti billi nużawhom, pereżempju, biex nikkomunikaw ma’ xulxin, biex nixtru, biex nordnaw l-ikel, biex insibu informazzjoni, biex naraw films u biex nisimgħu l-mużika permezz ta’ servizzi ġodda li qed jevolvu kontinwament. Is-servizzi diġitali jagħmluha aktar faċli wkoll għall-kumpaniji biex jinnegozjaw bejn il-fruntieri u jaċċessaw swieq ġodda. Filwaqt li hemm ħafna benefiċċji tat-trasformazzjoni diġitali hemm ukoll problemi. Tħassib ewlieni huwa l-kummerċ u l-iskambju tal-oġġetti, servizzi u l-kontenut illegali online. Is-servizzi online qed jintużaw ħażin minn sistemi algoritmiċi manipulattivi biex jamplifikaw it-tixrid ta’ diżinformazzjoni u anke għal skopijiet oħrajn ta’ ħsara. Dawn l-isfidi u l-mod kif il-pjattaformi jindirizzawhom għandhom impatt sinfikanti fuq id-drittijiet fundamentali li għandu jkollna bħala ċittadin. 

Minkejja firxa ta’ interventi mmirati u speċifiċi għas-settur fil-livell ta’ Unjoni Ewropea kien għad hemm lakuni sinifikanti u piżijiet legali x’nindirizzaw fil-bidu tas-snin 2020 bħal, pereżempju, pjattaformi kbar li jikkontrollaw ekosistemi importanti fl-ekonomija diġitali bis-setgħa li jaġixxu bħala dawk li jfasslu r-regoli privati. Kultant dawn ir-regoli jirriżultaw f’kondizzjonijiet inġusti għan-negozji li jużaw dawn il-pjattaformi u inqas għażla għall-konsumaturi. Għalhekk l-Unjoni Ewropea addottat qafas legali modern li jiżgura s-sigurezza tal-utenti, dawk li jużaw is-servizzi online, tistabbilixxi governanza bi protezzjoni tad-drittijiet fundamentali fuq quddiem nett u żżomm ambjent ta’ pjattaforma online ġusta u miftuħa. 

Apparti minn hekk, Sur President, hemm xi emendi li jirriflettu xi normi ta’ regolamenti tal-Unjoni Ewropea, fosthom miżura li permezz tagħha l-MCA, fil-qadi tar-rwol ġdid tagħha ta’ Kordinatur tas-Servizz Diġitali (DSC), tista’ taċċetta impenn bil-miktub minn persuna li tikser il-liġi jew deċiżjoni li tinforza hi. Dan huwa soġġett għal dawk il-kondizzjonijiet li tista’ timponi l-istess MCA. 

Marbuta mal-implimentazzjoni effettiva tad-DSA qed jiġu proposti xi emendi għall-Kapitlu 426. Qed jiġi spjegat li d-DSA tipprovdi qafas legali sħiħ għar-regolamentazzjoni tal-fornituri tas-servizzi intermedjarji bil-għan li jinħoloq ambjent online aktar sigur u responsabbli. 

Element ewlieni tad-DSA huwa l-eżenzjoni mir-responsabbiltà fejn il-fornituri mhumiex ġeneralment responsabbli għall-kontenut illegali mtella’ minn dawk li jużaw is-servizz sakemm il-fornituri jieħdu azzjoni xierqa u immedjata ladarba jiġu informati jew jindunaw b’din l-illegalità. Biex nifhmu aħjar l-ambitu tad-DSA, huwa importanti li nifhmu x’jikkostitwixxi fornitur tas-servizzi intermedjarji. Skont id-DSA dawn il-fornituri jinkludu entitajiet li joffru servizzi ta’ cloud hosting, pjattaformi tal-midja soċjali, market places online u s-search engines online. Dawn jitqiesu bħala intermedjarji peress li jiffaċilitaw transazzjonijiet bejn il-partijiet li huma terzi fuq l-internet imma li tipikament ma jikkontrollawx il-kontenut jew l-attivitajiet li jsiru permezz tas-sistemi tagħhom. 

Id-DSA tipprovdi għal diversi obbligi fuq dawn il-fornituri skont it-tip u d-daqs tagħhom. Dawn l-obbligi jinkludu protokolli ta’ avviż u azzjoni, trasparenza fl-operat, proċessi effiċjenti fit-trattament tal-ilmenti u l-implimentazzjoni ta’ miżuri għall-protezzjoni tat-tfal. Id-DSA tistabbilixxi regoli ċari dwar il-mod kif il-fornituri għandhom jirreaġixxu meta jiltaqgħu ma’ kontenut illegali, li jfisser li waqt li l-qafas regolatorju attwali jibqa’ operattiv, id-DSA qed tintroduċi regolamenti addizzjonali li jassiguraw li l-kontenut provdut minn dawk li jfornu s-servizz, anke dawk ibbażati barra minn Malta, ikunu soġġetti għall-istess standards u liġijiet. 

Sur President, issa se niffoka fuq il-punt għalfejn dawn il-liġijiet huma importanti mil-lat soċjali. Mill-ewwel jiġi f’moħħi rwol importantissimu li għandhom is-servizzi diġitali. Niftakar kemm kien importanti li waqt il-COVID-19 inżommu kuntatt mal-impjegati u mal-poplu inġenerali permezz tal-għodod bħal Teams u Zoom. Infakkar kemm ilna nagħmlu użu minn xiri fuq pjattaformi diġitali, kemm biex nieklu kif ukoll biex nagħmlu x-xirja tagħna. 

Issa se ndur fuq punt importanti ieħor, li huwa dak tas-solitudni. Irridu naraw li t-teknoloġija nużawha biex innaqqsu t-tbatijiet tan-nies. It-teknoloġija tista’ tintuża bħala għodda ta’ konnessjoni u mhux ta’ aljenazzjoni. Wieħed mill-punti li għamlet il-Fakultà għat-Tisħiħ tas-Soċjetà huwa li ssir kampanja nazzjonali mmirata lejn nies ta’ età żgħira, imma mhux biss, biex it-teknoloġija tiġi użata bl-aħjar mod possibbli u biex l-użu tagħha ma jwassalx għal aktar iżolament tal-persuna. 
 
Punt ieħor li fil-fatt għamel aċċenn għalih ukoll il-Ministru Jo Etienne Abela huwa dwar l-użu tal-intelliġenza artifiċjali u s-cyber space biex jgħinuna nidentifikaw nies li qegħdin jitolbu l-għajnuna permezz ta’ dak li qed jiktbu fuq il-midja soċjali, f’kontest etiku u li jipproteġi u jissalvagwardja l-ħajja privata, filwaqt li tissokta l-ġlieda kontra l-bullying u s-cyber bullying fuq kull livell għax nafu l-impatt ta’ dan fuq is-solitudni. 

Permezz tat-teknoloġija nistgħu wkoll nagħmlu studju fuq kif l-intelliġenza artifiċjali tista’ tgħin biex nirriċerkaw l-uċuħ li huma fil-bżonn; użu eċċessiv, pereżempju, tal-midja soċjali fost l-oħrajn. Jidher li fuq is-sit elettroniku Amazon qed jagħmlu kollaborazzjoni biex tinħoloq kuxjenza dwar kif it-teknoloġija tista’ tnaqqas is-sentiment ta’ solitudni u anke iżolament. Dak kien proprju l-aħħar punt li xtaqt ngħaddi. Nirringrazzjak.

ONOR. CARMELO ABELA: Grazzi. Aktar rimarki? (Onor. Membri: No) Mela nitlob lill-Ministru Silvio Schembri biex jekk jogħġbu, jipproponi l-Aġġornament tal-Kamra.

[bookmark: _Hlk124269641]Fis-6.41 p.m. il-Kamra qablet li l-ħin tal-interruzzjoni tax-xogħol ikun dak il-ħin u li jitressaq l-Aġġornament.


[bookmark: _Toc239164201]
AĠĠORNAMENT

[bookmark: _Hlk102997171]ONOR. SILVIO SCHEMBRI: Sur President, nipproponi l-Aġġornament tal-Kamra għal nhar l-Erbgħa, 17 ta’ Jannar 2024, fl‑4.00 p.m. b’din l‑aġenda:

Ordnijiet tal-Ġurnata

[bookmark: _Hlk152175224][bookmark: _Hlk149901097]Abbozz ta’ Liġi li jemenda l-Liġijiet dwar il-Komunikazzjonijiet - Tieni Qari (Kont); 

Abbozz ta’ Liġi li jemenda l-Ordinanza dwar iċ-Ċertifikati tal-Kondotta - Tieni Qari;

Abbozz ta’ Liġi li jemenda l‑Kodiċi Kriminali (Emenda Nru 8) - Tieni Qari;

Abbozz ta’ Liġi li jemenda l-Kodiċi Kriminali (Emenda Nru 9) - Tieni Qari;

Abbozz ta’ Liġi li jemenda l-Kodiċi Kriminali (Emenda Nru 5) - Tieni Qari;

Abbozz ta’ Liġi li jemenda l-Kodiċi Kriminali (Emenda Nru 6) - Tieni Qari;

Abbozz ta’ Liġi dwar it‑Twaqqif ta’ Kumitat għar‑Rakkmandazzjonijiet ta’ Miżuri għall‑Ħarsien ta’ Ġurnalisti, Persuni oħra b’irwol fil‑Midja u Persuni fil‑Ħajja Pubblika - Tieni Qari;

Abbozz ta’ Liġi li jemenda l‑Kostituzzjoni ta’ Malta - Tieni Qari;

Abbozz ta’ Liġi li jemenda Diversi Liġijiet dwar il‑Protezzjoni tal‑Midja u tal‑Ġurnalisti - Tieni Qari;

Abbozz ta’ Liġi dwar il‑Monitoraġġ Elettroniku - Tieni Qari;

Abbozz ta’ Liġi li jemenda l-Kodiċi Ċivili - Tieni Qari;

Abbozz ta’ Liġi li jimplimenta Miżuri tal‑Estimi - Tieni Qari;

Abbozz ta’ Liġi li jemenda l‑Att dwar il-Governanza Sportiva u l-Integrità fl-Isport - Tieni Qari;

Abbozz ta’ Liġi li jemenda l‑Att dwar il-Governanza Sportiva u l-Integrità fl-Isport (Emenda Nru 2) - Tieni Qari;

Abbozz ta’ Liġi li jemenda l-Kodiċi Ċivili (Emenda Nru 2) - Tieni Qari; u

Abbozz ta' Liġi li jemenda Liġijiet Varji dwar il-Kirjiet Residenzjali Privati - Tieni Qari.

‑‑‑‑‑

Abbozz ta’ Liġi li jemenda Liġijiet Varji dwar l-Arrest u d-Detenzjoni mill-Pulizija - Kumitat Permanenti;

Abbozz ta’ Liġi li jemenda l-Att dwar il-Kummissarji għall-Ġustizzja - Kumitat Permanenti;

[bookmark: _Hlk155718913]Abbozz ta’ Liġi li jemenda Varji Liġijiet dwar ir-Rikavat mill-Kriminalità - Kumitat Permanenti (Kont.);

Abbozz ta’ Liġi li jemenda l-Att dwar il-Patrimonju Kulturali - Kumitat Permanenti;

Abbozz ta’ Liġi li jemenda l-Kodiċi Kriminali (Emenda Nru 11) - Kumitat Permanenti;

Abbozz ta’ Liġi li jemenda l-Kodiċi Kriminali (Emenda Nru 7) - Kumitat Permanenti; u

Abbozz ta’ Liġi li jemenda l-Kodiċi Kriminali (Emenda Nru 10) - Kumitat Permanenti.

ONOR. CARMELO ABELA: Rimarki? Is-Segretarju Parlamentari Omar Farrugia.

ONOR. OMAR FARRUGIA (Segretarju Parlamentari għax‑Xogħlijiet Pubbliċi): Sur President, f’din l-ewwel opportunità tiegħi mill-ħatra ta’ Segretarju Parlamentari ftit tal-jiem ilu nixtieq nirringrazzja lill-Prim Ministru Robert Abela tal-fiduċja tiegħu sabiex immexxi x-xogħlijiet pubbliċi. Nirringrazzja u nsellem lill-Ministru Stefan Zrinzo Azzopardi tal-ħidma sfiqa li wettaq mat-tim tiegħu f’dawn l-aħħar sena u nofs fl-inkarigu li kellu f’dan is-settur. 

F’dawn il-jiem jien, flimkien mat-tim tiegħi, mas-Segretarju Permanenti, id-Direttur Ġenerali u l-Ministru Chris Bonett bdejna l-ħidma tagħna fil-qasam ta’ responsabbiltà fix-xogħlijiet pubbliċi, jew kif nafuhom sewwa aħna, il-public works. Dan id-Dipartiment huwa ta’ sfida minħabba li hemm ħafna u ħafna xogħol li qed jiġi mitlub li jsir minnu. Diġà bdejna l-ħidma tagħna b’enerġija, b’entużjażmu u b’dinamiżmu sabiex nifhmu aħjar il-bżonnijiet tal-komunitajiet tagħna, tal-kunsilli lokali u, daqstant aktar importanti, tal-ħaddiema u t-tmexxija ta’ din l-organizzazzjoni. 

Li huwa żgur hu li jsir ħafna u ħafna xogħol f’dan id-Dipartiment li, kif jgħidu l-Ingliżi, ikun under the radar, jiġifieri ma tantx ikun jidher. Parti mir-responsabbiltà tiegħi nemmen li għandha tkun li nagħtu pjattaforma sħiħa lix-xogħol tant tajjeb li jagħmlu l-ħaddiema sabiex nispjegaw il-ħidma ta’ dan id-Dipartiment tant importanti f’pajjiżna. Irridu nħarsu bi pjan li nindirizzaw il-bżonnijiet li hemm illum minflok dawk ta’ għada, kif ukoll il-viżjoni tagħna għal dak li ġej f’dan il-qasam. 

Sur President, jien u l-Ministru Chris Bonett kellna l-opportunità li fl-ewwel ġimgħa tagħna nżuru n-nies tekniċi fi Project House sabiex nifhmu l-operat ta’ dan id-Dipartiment. Jien beħsiebni li fil-jiem li ġejjin ninżel fuq il-lantijiet tax-xogħol sabiex inżur il-ħaddiema tal-id li jagħmlu xogħol imprezzabbli f’dan id-Dipartiment. Minn hawnhekk insellem lil kull ħaddiem fid-Dipartiment tal-ħidma kbira tiegħu li qed iwettaq għall-ġid tal-poplu Malti u Għawdxi. L-għan aħħari ta’ dan kollu huwa li jkollna pajjiż u komunitajiet isbaħ li jgawdi minnhom kulħadd. Ma’ din il-mantra naħseb li kull persuna, mill-kbir saż-żgħir, taqbel miegħu. Dak huwa l-ħsieb tagħna u d-direzzjoni li se nkun qed nimbotta jien fiż-żmien li ġej. Jekk hijiex entità volontarja, jekk huwiex kunsill lokali, jekk humiex xogħlijiet fl-irħula u fl-ibliet tagħna, dan id-Dipartimnent se jkun hemm, kien, għadu u se jibqa’ sabiex ikun ta’ fejda u nagħtu servizz għal dak kollu li jkun jirrikjedi minna. 

Sur President, illejla nixtieq naqsam ftit ħsebijiet fuq żewġ punti oħrajn primarji, li huma l-involviment taż-żgħażagħ u dak li qed jiġri wkoll ftit barra minn xtutna fil-Lvant Nofsani. Dawn huma żewġ suġġetti li huma għal qalbi ħafna u allura nixtieq niddedika dan l-Aġġornament sabiex nitkellem dwarhom.

F’dawn l-aħħar jiem ġejt mistoqsi xi rwol għandhom iż-żgħażagħ fid-dinja tal-lum u fil-proċess politiku f’pajjiżna u jekk iż-żgħażagħ humiex verament lesti jew maturi biżżejjed biex jieħdu ċerti responsabbiltajiet, inkluż anke fil-kamp tal-politika, li jien nimmilita fih flimkien ma’ sħabi hawnhekk f’din il-Kamra. Se naqsam ftit riflessjonijiet fuq l-isfidi u l-opportunitajiet li hemm għaż-żgħażagħ li qegħdin iħarsu lejn il-politika. Dawn iż-żmenijiet inqishom bħala żmenijiet ta’ bidla. Madwarna qegħdin naraw avvanzi kbar li se jbiddlu l-mod  kif aħna naġixxu u naħdmu. Il-bidla hija xi ħaġa tajba, imma magħha dejjem iġġib l-isfidi u anke ċertu element ta’ inċertezza. Iżda m’għandniex nibżgħu mill-bidla. Jien se nagħti eżempju konkret ta’ kif il-ġenerazzjoni l-ġdida qed tbiddel il-mod kif ngħixu. Il-pandemija ġabet bidla kbira fuq ix-xogħol li jsir fl-uffiċini. Kien hemm ħafna negozji privati li qalbu għal sistema online u biex wieħed ikun jista’ jaħdem mid-dar. Sar ħafna investiment fit-teknoloġija biex dan isir possibbli u l-bidla kienet waħda pożittiva għal dan kollu. 

Min iħaddem sab element ta’ effiċjenza fil-proċess tiegħu filwaqt li min jaħdem beda jiffranka l-iskariġġ tal-vjaġġ sabiex imur l-uffiċċju u lura. In-negozju seta’ jkollu l-faċilità kollha li jkompli jiffunzjona fil-pandemija u r-restrizzjonijiet kollha li ġabet magħha - ilkoll kemm aħna nafu minn xiex għaddejna matul dawk ix-xhur ebsin - filwaqt li l-ħaddiem baqa’ jaħdem sabiex jaqla’ l-għajxien tiegħu. Dan grazzi għall-għajnuna ta’ dan il-Gvern li kompla jsostni l-impjiegi sabiex kulħadd jibqa’ għaddej bir-ritmu li kien qabel.

Iżda fuq kollox napprezza li mhux kull xogħol huwa possibbli li jsir hekk iżda hemm persentaġġ qawwi ta’ xogħol amministrattiv li m’hemmx għalfejn tkun preżenti fl-uffiċċju sabiex tkompli bl-operat tiegħek. Għal ħafna ħaddiema fis-settur privat, li taħdem mid-dar għal ftit jiem fil-ġimgħa saret in-normalità filwaqt li għal ħafna oħrajn hija normali li kull ġurnata li tgħaddi taħdem minn hemmhekk. L-eċċezzjoni għal dawn il-kumpaniji saret in-norma. Din hija l-bidla tanġibbli li qegħdin naraw ma’ kull ġurnata li tgħaddi ta’ kuljum. Iż-żgħażagħ li telgħin bdew il-vjaġġ tagħhom li jistgħu jaħdmu mid-dar u allura dik il-kultura issa qed taqbad tiġi aktar għan-normalità. Dan ifisser li jekk inhuma mdorrijin hekk mhux se tkun faċli li tbiddel kultura ta’ żgħażagħ oħrajn li telgħin li jridu jaħdmu bl-istess mod. 

B’hekk ifisser ukoll li qegħdin jinbidlu l-istrutturi tal-uffiċċju u kif issir ħidma bħala tim fix-xogħlijiet ta’ kuljum tal-operazzjonijiet li jsiru. F’oqsma oħrajn tas-soċjetà ż-żgħażagħ qegħdin jimbottaw għal bidliet oħrajn ferm importanti. Hemm ċerti elementi bħal, pereżempju, id-drittijiet ċivili, li ż-żgħażagħ qed ikunu protagonisti li jmexxu quddiem aġendi li jridu jaraw li jiġu indirizzati u implimentati. Rajna bidliet importanti jseħħu f’dawn l-aħħar snin u ħafna minnhom ġejjin minn ġenerazzjonijiet ta’ nies li ħadmu għal pajjiż aħjar u għal soċjetà aħjar. 

Fost dawn il-bidliet qegħdin naraw, sena wara sena, kif is-saħħa mentali qed tingħata dejjem iżjed rispett u prijorità, kif jixirqilha. Nemmen li dan l-aspett se jrendi riżultati importanti għaliex irridu nsaħħu s-soċjetà tagħna f’dan il-qasam. Se nsemmi wkoll kwestjonijiet ta’ bullying fl-iskejjel. F’għaxar snin rajna ħafna iżjed għarfien fuq bullying u forom oħrajn ta’ abbuż fost it-tfal u żgħażagħ, inkluż dak li jsir b’mod diġitali. Dan il-Gvern saħħaħ numru ta’ liġijiet matul is-snin biex jittieħdu passi iżjed serji fuq min jabbuża. Dak huwa l-impenn tagħna, li nkomplu nindirizzaw dawn il-problemi. 

Sur President, fadal ħafna xi jsir però aħna lesti li nikkommettu ruħna sabiex din il-bidla tkompli ssir. Il-vuċi taż-żgħażagħ irridu nkomplu nagħtuha dejjem iżjed importanza. Għalhekk il-ġimgħa l-oħra ħadt pjaċir nara l-Youth Advisory Forum, li qiegħed jagħti spazju liż-żgħażagħ Maltin u Għawdxin biex ikunu punt ta’ riferiment għal policies differenti tal-Gvern,  jitkellem mal-Prim Ministru Robert Abela fil-Berġa ta’ Kastilja. Dak huwa pass kruċjali biex il-vuċi taż-żgħażagħ tkompli tinstema’ anke fl-ogħla fora nazzjonali. Jien naħseb li mhux biżżejjed li nħeġġu liż-żgħażagħ jivvotaw, iżda għandna nħeġġu aktar żgħażagħ sabiex jimpenjaw ruħhom, jidħlu fid-dinja politika u jieħdu sehem fil-proċess politiku. Ninsab ċert li dan il-Gvern, kif għamel fil-passat, se jaqleb dan is-suġġett ta’ diskussjoni madwar il-mejda għal policies u riformi tanġibbli li jħallu impatt fuq il-ħajja taż-żgħażagħ Maltin u Għawdxin. 

Sur President, nixtieq nirreferi għal punt li għamilt fil-bidu dwar dak li qed jiġri f’Gaża u fil-Palestina. Ningħaqad mal-President ta’ Malta, l-E.T. George Vella, fl-appell tiegħu għall-paċi. Naħseb li f’din il-Kamra hemm qbil unanimu fuq il-bżonn li ssir iżjed ħidma favur il-paċi. L-atroċitajiet li qegħdin naraw quddiemna, li fuq il-medda ta’ snin jaf tintilef is-sensibbiltà tagħna fuqhom, għadhom jiġru ta’ kuljum. Kuljum qegħdin naraw familji jinqatlu, tfal jitilfu lil ommhom u missierhom. Rajna mijiet ta’ każijiet ta’ tfal innoċenti maqtula. Dawn il-massakri għandhom jieqfu llum qabel għada għaliex hawn mhux qegħdin nitkellmu fuq suldati iżda fuq nies ċivili li m’għandhom ebda skop militari li jinqatlu. 

Kif kelli l-opportunità li nitkellem fuq din il-kwestjoni fil-passat, l-appell tiegħi huwa wieħed ta’ proporzjonalità. Ħażin ma jitpatta qatt b’ħażin ieħor. Il-poplu Palestinjan qed jiffaċċja krudeltà makabra ta’ kuljum u llum nistgħu naraw dawn ix-xeni quddiemna. Ir-rwol ta’ pajjiżna, u bi kburija ngħid, anke r-rwol ta’ dan il-Gvern, huwa wieħed; dak li nkomplu nippromwovu l-paċi sabiex din il-gwerra krudili li qed tiġri quddiemna ta’ kuljum tieqaf immedjatament. Hawnhekk insellem lill-Ministru Ian Borg kif ukoll lill-Prim Ministru Robert Abela. Il-fatt li llum għandna l-internet u l-użu tal-midja soċjali jagħmilha aktar possibbli biex dawn l-affarijiet ma jibqgħux moħbija, kif kien jiġri qabel, iżda b’mod evidenti jissarraf sabiex il-pubbliku jkun aċċessibbli għalih. 

F’Gaża, kif spjega tant tajjeb il-President, qisu xejn mhu xejn, skejjel jew sptarijiet ibbombardjati mingħajr ebda tip ta’ umanità fl-aġir ta’ kulħadd. Dawn huma kwestjonIjiet li anke jekk jgħaddu l-ġimgħat u x-xhur, u allaħares qatt is-snin, għandna nibqgħu nsegwu mill-viċin u nwettqu ħidma sabiex bħala pajjiż, anke mill-influwenza limitata li għandna quddiem dawn il-potenzi kbar, dak li huwa ħażin nibqgħu nsostnu u ngħidu li huwa ħażin. Jekk tifel jew tifla ċkejkna tmut f’bombardament fl-ewwel ġurnata jew 200 ġurnata wara, xorta waħda l-aġir huwa wieħed xokkanti. Iż-żmien f’dawn il-każijiet ma jtaffi qatt. L-istess f’konflitti oħrajn, kif semma’ tant tajjeb il-President, fejn id-dritt tas-saħħa militari qiegħda tirrenja fuq id-dritt tal-għajxien u l-paċi. L-Unjoni Ewropea kienet proġett li twieled mir-rovina tat-Tieni Gwerra Dinjija. Mill-frak u l-qerda li ħalliet dik il-gwerra nibtet sistema politika li wasslet għal aktar żmien ta’ paċi fl-istorja moderna Ewropea. 
	
Sur President, nemmen li kif dan il-Gvern kien vuċi favur id-dgħajjef u favur il-paċi, l-istess għandha tkun l-Unjoni Ewropea, li bil-forza politika, bil-qawwa kollha tagħha, b’mod diplomatiku u kummerċjali tista’ xxerred il-viżjoni tal-paċi fil-futur, speċjalment f’pajjiżi li għaddejjin minn esperjenzi qarsa ta’ konflitti u gwerer filwaqt li nkomplu nippromwovu l-paċi kuljum fuq iċ-ċittadini komuni.
ONOR. CARMELO ABELA: Grazzi. Sar il-ħin. Il-Kamra hija aġġornata għal nhar l-Erbgħa, 17 ta’ Jannar 2024, bl-aġenda kif ikkomunikata mill-Ministru.

Fis-7.00 p.m. il-Kamra aġġornat mingħajr ma saret il-mistoqsija.






MISTOQSIJIET GĦAL-TWEĠIBIET ORALI MWIEĠBA BIL-MIKTUB

MINISTERU GĦALL-AFFARIJIET BARRANIN U EWROPEJ U L-KUMMERĊ - KUNTRATTI TA’ FIDUĊJA

12073. L-ONOR. IVAN BARTOLO staqsa lill-Ministru għall-Affarijiet Barranin u Ewropej u l-Kummerċ: Jista’ l-Ministru jikkonferma l-entitajiet li jaqgħu taħtu? Jista’ jgħid ukoll min huma l-persuni li ngħataw kuntratti ta’ fiduċja u/jew li ġew impjegati f'dawn l-entitajiet, xi rwol ingħataw u x'kienet il-kwalifika li ddistingwiethom biex intgħażlu għal dan ir-rwol, minn wara li laħaq Ministru hu?

ONOR. IAN BORG: Mill-informazzjoni li ngħatatli ma jirriżultax li hemm persuni fl-entitajiet li jaqgħu taħt il-Ministeru għall-Affarijiet Barranin u Ewropej u l-Kummerċ li ngħataw kuntratti ta’ fiduċja.


MINISTERU GĦALL-POLITIKA SOĊJALI U D-DRITTIJIET TAT-TFAL - KUNTRATTI TA’ FIDUĊJA

12074. L-ONOR. IVAN BARTOLO staqsa lill-Ministru għall-Politika Soċjali u d-Drittijiet tat-Tfal: Jista’ l-Ministru jikkonferma l-entitajiet li jaqgħu taħtu? Jista’ jgħid ukoll min huma l-persuni li ngħataw kuntratti ta’ fiduċja u/jew li ġew impjegati f'dawn l-entitajiet, xi rwol ingħataw u x'kienet il-kwalifika li ddistingwiethom biex intgħażlu għal dan ir-rwol, minn wara li laħaq Ministru hu?

ONOR. MICHAEL FALZON (Ministru għall-Politika Soċjali u d-Drittijiet tat-Tfal): Minn meta lħaqt Ministru responsabbli mill-portafoll tal-politika soċjali fl-2017, sal-ġurnata li qed tkun imwieġba din l-interpellanza, fiż-żewġ entitajiet li jaqgħu taħt id-dekasteru tal-Ministeru, ma ġewx ingaġġati persuni fuq kuntratt ta’ fiduċja, kemm fejn jirrigwarda l-FSWS kif ukoll fejn jikkonċerna l-SCSA.


MINISTERU GĦALL-AGRIKOLTURA, IS-SAJD U D-DRITTIJIET TAL-ANNIMALI - KUNTRATTI TA’ FIDUĊJA

12075. L-ONOR. IVAN BARTOLO staqsa lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jikkonferma l-entitajiet li jaqgħu taħtu? Jista’ jgħid ukoll min huma l-persuni li ngħataw kuntratti ta’ fiduċja u/jew li ġew impjegati f'dawn l-entitajiet, xi rwol ingħataw u x'kienet il-kwalifika li ddistingwiethom biex intgħażlu għal dan ir-rwol, minn wara li laħaq Ministru hu?

ONOR. ANTON REFALO (Ministru għall-Agrikoltura, is-Sajd u d-Drittijiet tal-Annimali): Mill-informazzjoni li ngħatatli ma jirriżultax li hemm persuni fl-entitajiet taħt dekasteru tiegħi li huma il-Malta Food Agency, ir-Riżorsi Agrikoli Malta u l-Aquatic Resources Malta, li ngħataw kuntratti ta’fiduċja.


MINISTERU GĦALL-AKKOMODAZZJONI SOĊJALI U AFFORDABBLI - KUNTRATTI TA’ FIDUĊJA

12076. L-ONOR. IVAN BARTOLO staqsa lill-Ministru għall-Akkomodazzjoni Soċjali u Affordabbli: Jista’ l-Ministru jikkonferma l-entitajiet li jaqgħu taħtu? Jista’ jgħid ukoll min huma l-persuni li ngħataw kuntratti ta’ fiduċja u/jew li ġew impjegati f'dawn l-entitajiet, xi rwol ingħataw u x'kienet il-kwalifika li ddistingwiethom biex intgħażlu għal dan ir-rwol, minn wara li laħaq Ministru hu?

ONOR. RODERICK GALDES (Ministru għall-Akkomodazzjoni Soċjali u Affordabbli): Mill-informazzjoni li ngħatatli ma jirriżultax li hemm persuni fl-entitajiet taħt il-Ministru għall-Akkomodazzjoni Soċjali u Affordabbli li ngħataw kuntratti ta’ fiduċja.


MINISTERU GĦALL-EKONOMIJA, L-INTRAPRIŻA U PROĠETTI STRATEĠIĊI - KUNTRATTI TA’ FIDUĊJA

12077. L-ONOR. IVAN BARTOLO staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jikkonferma l-entitajiet li jaqgħu taħtu? Jista’ jgħid ukoll min huma l-persuni li ngħataw kuntratti ta’ fiduċja u/jew li ġew impjegati f'dawn l-entitajiet, xi rwol ingħataw u x'kienet il-kwalifika li ddistingwiethom biex intgħażlu għal dan ir-rwol, minn wara li laħaq Ministru hu?

[bookmark: _Hlk150346956]ONOR. SILVIO SCHEMBRI: Il-lista tal-entitajiet għadha ma ħarġitx.


MINISTERU GĦALL-INKLUŻJONI U L-VOLONTARJAT - KUNTRATTI TA’ FIDUĊJA

12078. L-ONOR. IVAN BARTOLO staqsa lill-Ministru għall-Inklużjoni u l-Volontarjat: Tista’ l-Ministru tikkonferma l-entitajiet li jaqgħu taħtha? Tista’ tgħid ukoll min huma l-persuni li ngħataw kuntratti ta’ fiduċja u/jew li ġew impjegati f'dawn l-entitajiet, xi rwol ingħataw u x'kienet il-kwalifika li ddistingwiethom biex intgħażlu għal dan ir-rwol, minn wara li laħqet Ministru hi?

ONOR. JULIA FARRUGIA PORTELLI (Ministru għall-Inklużjoni u l-Volontarjat): Il-lista aġġornata tal-entitajiet tkun ippubblikata fil-jiem li ġejjin. Mill-informazzjoni li ngħatatli ma jirriżultax li hemm persuni fl-entitajiet taħt l-Ministeru għall-Inklużjoni u l-Volontarjat li ngħataw kuntratti ta’ fiduċja.


PULIZIJA - PROĊEDURA DWAR KAŻIJIET TA’ VJOLENZA DOMESTIKA

13726. L-ONOR. GRAZIELLA ATTARD PREVI staqsiet lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jqiegħed fuq il-Mejda tal-Kamra l-proċedura stabbilita ta’ kif l-għases għandhom jittrattaw każijiet ta’ vjolenza domestika?

ONOR. BYRON CAMILLERI: Nirreferik għall-istqarrija maħruġa mill-Korp tal-Pulizija nhar id-9 ta’ Mejju 2023 li tqiegħdet fuq il-Mejda tal-Kamra waqt il-ħin tat-Tqegħid ta’ Karti.


TAS-SLIEMA, IL-GŻIRA, SAN ĠILJAN - SANITÀ

13825. L-ONOR. GRAZIELLA ATTARD PREVI staqsiet lill-Ministru għat-Turiżmu u l-Indafa Pubblika: Jista’ l-Ministru jwieġeb il-mistoqsija parlamentari 11415 li oriġinarjament saret lid-Deputat Prim Ministru u Ministru għas-Saħħa u jgħid kemm-il ġurdien mejjet inġabar mid-Dipartiment tas-Sanità minn Tas-Sliema, San Ġiljan u l-Gżira, rispettivament għal kull lokalità, f'Jannar 2023?

ONOR. CLAYTON BARTOLO: Ir-rapporti dwar ilmenti ta’ ġrieden mejta li rċeviet id-Diviżjoni tat-Tindif u l-Manutenzjoni matul ix-xahar ta’ Jannar 2023 kienu s-segwenti:

Tas-Sliema	-	3 rapporti
San Ġiljan	-	2 rapporti
Il-Gżira		-	xejn


TAS-SLIEMA, IL-GŻIRA, SAN ĠILJAN - SANITÀ

13826. L-ONOR. GRAZIELLA ATTARD PREVI staqsiet lill-Ministru għat-Turiżmu u l-Indafa Pubblika: Jista’ l-Ministru jwieġeb il-mistoqsija parlamentari 11416 li oriġinarjament saret lid-Deputat Prim Ministru u Ministru għas-Saħħa u jgħid kemm-il ġurdien mejjet inġabar mid-Dipartiment tas-Sanità minn Tas-Sliema, San Ġiljan u l-Gżira, rispettivament għal kull lokalità, fi Frar 2023?

ONOR. CLAYTON BARTOLO: Id-Diviżjoni tat-Tindif u Manutenzjoni ma rċeviet l-ebda rapport dwar ilmenti ta’ ġrieden mejta fil-lokalitajiet imsemmija matul ix-xahar ta’ Frar 2023.


TAS-SLIEMA, IL-GŻIRA, SAN ĠILJAN - SANITÀ

13827. L-ONOR. GRAZIELLA ATTARD PREVI staqsiet lill-Ministru għat-Turiżmu u l-Indafa Pubblika: Jista’ l-Ministru jwieġeb il-mistoqsija parlamentari 11417 li oriġinarjament saret lid-Deputat Prim Ministru u Ministru għas-Saħħa u jgħid kemm-il ġurdien mejjet inġabar mid-Dipartiment tas-Sanità minn Tas-Sliema, San Ġiljan u l-Gżira, rispettivament għal kull lokalità, f’Marzu 2023?

ONOR. CLAYTON BARTOLO: Ir-rapporti dwar ilmenti ta’ ġrieden mejta li rċeviet id-Diviżjoni tat-Tindif u l-Manutenzjoni matul ix-xahar ta’ Marzu 2023 kienu s-segwenti:

Tas-Sliema	-	1 rapport
San Ġiljan	-	xejn
Il-Gżira		-	xejn.




TAS-SLIEMA, IL-GŻIRA, SAN ĠILJAN - SANITÀ

13909. L-ONOR. GRAZIELLA ATTARD PREVI staqsiet lill-Ministru għat-Turiżmu u l-Indafa Pubblika: Jista’ l-Ministru jwieġeb il-mistoqsija parlamentari 11418, li oriġinarjament saret lid-Deputat Prim Ministru u Ministru għas-Saħħa u jgħid kemm-il ġurdien mejjet inġabar mid-Dipartiment tas-Sanità minn tas-Sliema, San Ġiljan u l-Gżira, rispettivament għal kull lokalità, f’April 2023?

ONOR. CLAYTON BARTOLO: Id-Diviżjoni tat-Tindif u Manutenzjoni ma rċeviet l-ebda rapport dwar ilmenti ta’ ġrieden mejta fil-lokalitajiet imsemmija matul ix-xahar t’April 2023.


TAS-SLIEMA, IL-GŻIRA, SAN ĠILJAN - SANITÀ

13910. L-ONOR. GRAZIELLA ATTARD PREVI staqsiet lill-Ministru għat-Turiżmu u l-Indafa Pubblika: Jista’ l-Ministru jwieġeb il-mistoqsija parlamentari 11419, li oriġinarjament saret lid-Deputat Prim Ministru u Ministru għas-Saħħa u jgħid kemm-il ġurdien mejjet inġabar mid-Dipartiment tas-Sanità minn tas-Sliema, San Ġiljan u l-Gżira, rispettivament għal kull lokalità, f’Mejju 2023?

ONOR. CLAYTON BARTOLO: Ir-rapporti dwar ilmenti ta’ ġrieden mejta li rċeviet id-Diviżjoni tat-Tindif u l-Manutenzjoni matul il-xahar ta’ Mejju 2023 kienu s-segwenti:

Tas-Sliema	-	1 rapport
San Ġiljan	-	1 rapport
Il-Gżira		-	xejn


GĦAWDEX: WIED IL-LUNZJATA U WIDIEN OĦRAJN – ILMA ĠIERI

14062. L-ONOR. CHRIS SAID staqsa lill-Ministru għal Għawdex u l-Ippjanar: Jista' l-Ministru jgħid meta se jittieħdu l-passi neċessarji 
u jibda x-xogħol meħtieġ biex l-ilma ġieri ta' Wied il-Lunzjata u widien oħrajn fil-qrib f'Għawdex ma jibqax jintilef fil-baħar, iżda jiġi salvat u utilizzat?

ONOR. CLINT CAMILLERI (Ministru għal Għawdex u l-Ippjanar): Bħalissa qegħdin isiru t-tħejjijiet sabiex jibdew l-istudji neċessarji li se jkunu qiegħdin jiddeterminaw x’interventi neċessarji hemm bżonn li jittieħdu minħabba n-natura sensittiva taż-żona, li hija Natura 2000.


GĦAWDEX – CHARGING POINTS GĦAL VETTURI ELETTRIĊI

14063. L-ONOR. CHRIS SAID staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista' l-Ministru tgħid kemm hemm charging points għal vetturi elettriċi f'Għawdex u fejn jinsabu? Tista’ tgħid ukoll kemm saru charging points ġodda matul is-sena 2023, fejn saru u kemm hemm charging points ġodda ppjanati li jsiru ġewwa Għawdex matul is-sena 2024 u fejn?

ONOR. MIRIAM DALLI (Ministru għall-Ambjent, l-Enerġija u r-Riġenerazzjoni tal-Port il-Kbir): L-informazzjoni mitluba tqiegħdet fuq il-Mejda tal-Kamra waqt il-ħin tat-Tqegħid ta’ Karti.


MINISTERU GĦAL GĦAWDEX – DIRECT ORDERS

14064. L-ONOR. CHRIS SAID staqsa lill-Ministru għal Għawdex u l-Ippjanar: Jista' l-Ministru jgħid meta ġew ippubblikati fil-Gazzetta tal-Gvern il-listi ta' direct orders dipartimentali mogħtija mid-direttorati u diviżjonijiet fi ħdan il-Ministeru għal Għawdex bejn l-1 ta' Jannar 2023 u l-31 ta’ Ġunju 2023 skont l-artikolu 111(2) tar-Regolamenti tal-2016 dwar il-Kuntratti Pubbliċi? Jista' jqiegħed kopja ta' dawn il-listi fuq il-Mejda tal-Kamra?

ONOR. CLINT CAMILLERI: Il-contracting authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MASTER PLAN TAR-RAMLA, GĦAWDEX

14065. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jgħid fiex wasal il-Master Plan tar-Ramla u jgħid ukoll meta nbeda (sena u xahar) u meta hu ppjanat li jiġi konkluż? Jista’ jgħid ukoll fil-konkret x'sar matul is-sena 2023 rigward dan il-Master Plan u kemm intnefqu flus matul din is-sena, għal xiex intnefqu u kemm intnefqu flus b'kollox fuq dan il-Master Plan sa issa?

ONOR. CLINT CAMILLERI: Bħalissa għadu għaddej il-proċess sabiex inġibu l-permessi meħtieġa mill-Awtorità tal-Ippjanar. S’issa tħallsu €2,450 lill-Awtorità tal-Ippjanar.


GĦAWDEX - PROĠETTI INFRASTRUTTURALI MARITTIMI

14066. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jgħid xi proġetti Infrastrutturali Marittimi saru matul is-sena 2023 mill-Ministeru tiegħu fil-gżira Għawdxija u fejn saru? Jista’ jgħid fiex kienu jikkonsistu u kemm ġie jiswa kull wieħed minn dawn il-proġetti? Jista’ jgħid ukoll xi proġetti Infrastrutturali Marittimi hemm ippjanati li jsiru mill-Ministeru tiegħu f’Għawdex matul is-sena 2024, fiex jikkonsistu u fejn ser isiru u kemm huma ppjanati li jiġu jiswew kull wieħed minn dawn il-proġetti?

ONOR. CLINT CAMILLERI: Matul l-2023 sar xogħol infrastrutturali u ta’ manutenzjoni fuq il-moll ta’ Ħondoq. F’dan ix-xogħol saru tiswijiet fuq il-moll ta’ Ħondoq li kien tkisser bil-maltemp, apparti xogħol ieħor fuq rampa ta’ maġenb il-moll. In-nefqa kienet tammonta għal €11,365.00, VAT eskluż. Matul l-2023 baqa’ għaddej ix-xogħol ukoll fuq l-EIA tal-breakwater ta’ Marsalforn.


IX-XEWKIJA GĦAWDEX – SME HUB

14067. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jinforma lill-Kamra dwar il-proġett propost fid-diversi baġits passati għal SME Hub ġewwa x-Xewkija, Għawdex u jgħid x’sar matul is-sena 2023 fuq dan l-imsemmi proġett u kemm intnefqu flus? Jista’ jgħid ukoll x’hemm ippjanat li jsir matul is-sena 2024 fuq dan il-proġett u kemm hi ppjanata li se tkun in-nefqa?

ONOR. CLINT CAMILLERI: Rigward dan il-proġett għadha għaddejja l-applikazzjoni mal-Awtorità tal-Ippjanar.
VETTURI KKONFISKATI

14347. L-ONOR. DARREN CARABOTT staqsa lill-Ministru għall-Intern, is-Sigurtà, ir-Riformi u l-Ugwaljanza: Jista' l-Ministru jgħid kemm-il vettura hawn ikkonfiskata mit-toroq Maltin?

ONOR. BYRON CAMILLERI: Nitlob lill-Onor. Interpellant biex jirreferi għat-tweġiba tal-mistoqsija parlamentari 14345.


UFFIĊĊJU TAL-PRIM MINISTRU: FOTOGRAFI JEW VIDJOGRAFI – DIRECT ORDERS

14348. L-ONOR. DARREN CARABOTT staqsa lill-Uffiċċju tal-Prim Ministru: Jista' l‑Prim Ministru jipprovdi lista ta' kemm-il direct order għall-fotografi jew vidjografi inkarigati mill-Ministeru li ngħataw f'din l-aħħar sena u dan billi jipprovdi l-isem tal-kuntrattur, id-dati tal-inkarigu, l-attivitajiet li saru kif ukoll l-ammonti mħallsa?

ONOR. ROBERT ABELA (Prim Ministru): It-tagħrif mitlub tqiegħed fuq il-Mejda tal-Kamra waqt il-ħin tat-Tqegħid ta’ Karti.


MINISTERU GĦAS-SAĦĦA U L-ANZJANI: FOTOGRAFI JEW VIDJOGRAFI – DIRECT ORDERS

14349. L-ONOR. DARREN CARABOTT staqsa lill-Ministru għas-Saħħa u l-Anzjanità Attiva: Jista’ l-Ministru jipprovdi lista ta' kemm‑il direct order għall-fotografi jew vidjografi inkarigati mill-Ministeru li ngħataw f'din l-aħħar sena u dan billi jipprovdi l-isem tal-kuntrattur, id-dati tal-inkarigu, l-attivitajiet li saru u kif ukoll l-ammonti mħallsa?

ONOR. JO ETIENNE ABELA: It-tagħrif qed jinġabar u jingħata f’seduta oħra.


MINISTERU GĦALL-WIRT NAZZJONALI, L-ARTI U L-GVERN LOKALI: FOTOGRAFI JEW VIDJOGRAFI – DIRECT ORDERS

14350. L-ONOR. DARREN CARABOTT staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jipprovdi lista ta' kemm-il direct order għall-fotografi jew vidjografi inkarigati mill-Ministeru li ngħataw f'din l-aħħar sena u dan billi jipprovdi l-isem tal-kuntrattur, id-dati tal-inkarigu, l-attivitajiet li saru u kif ukoll l-ammonti mħallsa?

[bookmark: _Hlk155696918]ONOR. OWEN BONNICI (Ministru għall-Wirt Nazzjonali, l-Arti u l-Gvern Lokali): It-tagħrif qed jinġabar.


MINISTERU GĦALL-AFFARIJIET BARRANIN U EWROPEJ U L-KUMMERĊ - FOTOGRAFI JEW VIDJOGRAFI – DIRECT ORDERS

14351. L-ONOR. DARREN CARABOTT staqsa lill-Ministru għall-Affarijiet Barranin u Ewropej u l-Kummerċ: Jista’ l-Ministru jipprovdi lista ta' kemm-il direct order għall-fotografi jew vidjografi inkarigati mill-Ministeru li ngħataw f'din l-aħħar sena u dan billi jipprovdi l-isem tal-kuntrattur, id-dati tal-inkarigu, l-attivitajiet li saru u kif ukoll l-ammonti mħallsa?

ONOR. IAN BORG: It-tweġiba tingħata f’seduta oħra.


MINISTERU GĦALL-POLITIKA SOĊJALI U D-DRITTIJIET TAT-TFAL: FOTOGRAFI JEW VIDJOGRAFI – DIRECT ORDERS

14352. L-ONOR. DARREN CARABOTT staqsa lill-Ministru għall-Politika Soċjali u d‑Drittijiet tat-Tfal: Jista’ l-Ministru jipprovdi lista ta' kemm-il direct order għall-fotografi jew vidjografi inkarigati mill-Ministeru li ngħataw f'din l-aħħar sena u dan billi jipprovdi l-isem tal-kuntrattur, id-dati tal-inkarigu, l-attivitajiet li saru u kif ukoll l-ammonti mħallsa?

ONOR. MICHAEL FALZON: It-tagħrif għadu qed jinġabar.


SINGLE USE NAIL CLIPPERS - SPIŻA

14427. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm hi l-ispiża ta' kull single use nail clipper li ser tkun qed tinxtara minflok nail clippers li jiġu sterilizzati u użati għal diversi drabi skont kif imsemmi fil-mistoqsija parlamentari 11540?

ONOR. JO ETIENNE ABELA: Biex tikkalkula l-ispiża tal-qtugħ tad-dwiefer wieħed irid jikkunsidra wkoll is-separazzjoni tal-istrumenti maħmuġin, il-ġbir u t-trasport tal-istrumenti maħmuġin mill-għaxar Ċentri tas-Saħħa u minn 26 Klinka fil-Komunità mferrxin ma’ Malta u Għawdex lejn CSSD-MDH, il-ġbir u t-trasport tal-istrumenti nodfa mis-CSSD-MDH għall-punt ċentrali, u t-tqassim mill-ġdid ta' dawn l-istrumenti liċ-Ċentri tas-Saħħa u lill-Kliniki tal-Komunità tista’ tgħid kuljum. Dan il-ħin jista’ jiġi applikat aħjar għal benefiċċju tal-pazjent, it-traġitt jonqos drastikament u b’hekk jitnaqqas ukoll l-impatt fuq l-ambjent, kif ukoll jitjiebu l-kontrolli interni.

F’moħħna dejjem hemm fuq kollox il-benefiċċju għall-pazjent sabiex jitnaqqas ir-riskju ta’ infezzjoni.


SINGLE USE NAIL CLIPPERS

14428. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jekk ser ikunu qegħdin jintużaw single use nail clipper fis-settur tas-saħħa, jista’ l-Ministru jgħid jekk kienx hemm rapport ta’ kif dawn ser jiġu mormija u jekk l-użu ta’ single use nail clippers hux ser joħloq aktar skart u ħsara lill-ambjent meta mqabbel ma’ dawk użati preżentement li qed jiġu sterilizzati?

ONOR. JO ETIENNE ABELA: It-tagħrif qed jinġabar u jingħata f’seduta oħra.


MOFFA JEW ĦSARA FIS-SUFFETTI - RAPPORTI

14429. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm-il rapport daħal minn staff rigward moffa jew ħsara fis-suffetti f'dawn l-aħħar sentejn, minn liema swali jew lok fl-isptar u kemm minnhom ġew riżolti?

ONOR. JO ETIENNE ABELA: Nitlob lill-Onor. Interpellant biex jispeċifika għal-liema sptar qed jirreferi.


IVF – STATISTIKA TA’ PROĊEDURI 

14430. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm-il proċedura tal-IVF saret matul dawn l-aħħar tliet snin, maqsuma sena b'sena?

ONOR. JO ETIENNE ABELA: Matul dawn l-aħħar tliet snin saru 1,371 proċedura tal-IVF/ICSI u Embryo transfer. Minn dawn 1,115 saru ġewwa ART Clinic Mater Dei u 256 proċedura saru fil-kliniki privati.

Id-dettalji sena b’sena ta’ dawn l-aħħar tliet snin jinsabu fit-tabella li tqiegħdet fuq il-Mejda tal-Kamra waqt il-ħin ta’ Tqegħid ta’ Karti.


IVF – STATISTIKA TA’ PROĊEDURI 

14431. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’l-Ministru jgħid kemm-il proċedura tal-IVF saret fis-sena 2023 u kemm minnhom kienu ta’ suċċess u  l-koppja welldet tarbija?

ONOR. JO ETIENNE ABELA: Bejn Jannar u Ottubru 2023 (data ta’ Novembru u Diċembru għad trid tiġi sottomessa mill-kliniki) saru 537 proċedura ta’ IVF/ICSI u Embryo transfer. 393 saru ġewwa Mater Dei filwaqt li 144 saru ġewwa klinika privata. 

Minn dawk il-proċeduri li rriżultaw fi transferiment ta’ embrijun kellna total ta' 96 tqala (54 minn MDH u 42 mill-privat), minn dawn 16 (13 MDH and 3 privat) sofrew korriment u għaldaqstant 80 tqala seta’ jkollha twelid.

Minn dawn it-tmenin tqala, 32 omm diġà welldu 35 tarbija (19 subien u 16 bniet) filwaqt li 48 omm oħra qegħdin jistennew li jwelldu 51 tarbija oħra. B’hekk mill-proċedura li saru sa Ottubru 2023 jkunu twieldu total ta’ 86 tarbija. 


SAĦĦA MENTALI  - HELPLINE 1579

14432. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm-il telefonata saret fuq il-helpline tas-saħħa mentali 1579, maqsuma xahar b'xahar?

ONOR. JO ETIENNE ABELA: In-numru ta’ telefonati li saru fuq il-helpline 1579 huwa skont it-tabella li tqiegħdet fuq il-Mejda tal-Kamra waqt il-ħin tat-Tqegħid ta’ Karti.


ĦAL GĦAXAQ: SKOLA PRIMARJA – NEFQA FUQ XOGĦLIJIET

14481. L-ONOR. CARMELO MIFSUD BONNICI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: B’referenza għat-tweġiba tal-mistoqsija parlamentari 12935 jista’ l-Ministru jgħid xi ħsarat instabu fl-iskola Primarja ta' Ħal Għaxaq u x’tiswijiet saru?

ONOR. CLIFTON GRIMA (Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni): Sar rinforzar fl-istruttura tas-suffett tas-sala tal-iskola msemmija. Niġbed l-attenzjoni tal-Onor. Interpellant li wara li tlestew dawn ix-xogħlijiet, l-Awtorità tas-Saħħa u s-Sigurtà fuq il-Post tax-Xogħol tat l-awtorizzazzjoni biex is-sala tinfetaħ għall-pubbliku.


L-ISLA – ĦRUĠ TA’ ILMA FIT-TRIQ

14482. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: B’referenza għat-tweġibiet tal-mistoqsijiet parlamentari 10683 u 11346 li oriġinarjament saru lill-Ministeru għall-Ambjent, l-Enerġija u l-Intrapriża fir-rigward ta’ skular ta’ ilma fil-Ponta tal-Isla, jista’ l-Ministru jgħid jekk hux qed jettieħdu l-passi neċessarji mill-awtoritajiet konċernati sabiex dan jieqaf?

ONOR. OWEN BONNICI: Dan l-ilma jiskula minn ġos-swar meta jkun hemm xi sadd fil-latrini tal-Gardjola minħabba traskuraġni ta’ xi individwi li jużaw dawn il-latrini. 

Meta jiġri hekk, il-Kunsill Lokali jqabbad in-nies biex ineħħi s-sadd sabiex l-ilma minn ġos-swar ma joħroġx aktar. 






LIBRERIJI PUBBLIĊI – KOTBA ĠODDA

14483. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kemm inxtraw kotba ġodda għal-libreriji pubbliċi u kemm kien hemm infiq għall-istess xiri ta’ kotba ġodda matul is-sena 2023, u kemm kien hemm donazzjonijiet?

ONOR. OWEN BONNICI: L-informazzjoni mitluba tinsab fit-tabella t’hawn taħt. 

	Sena
	Kotba mixtrija ġodda 
Jan-Nov 
	Infiq fuq kotba fiżiċi ġodda
Jan-Nov 
	Donazzjonijiet inkluż mill-pubbliku u l-kunsilli lokali 
Jan-Nov 

	2023
	9,716
	€66,074.34
	16,398



Intant, il-figuri għax-xahar ta’ Diċembru 2023 mhumiex disponibbli għar-raġuni li l-informazzjoni għadha qed tinġabar.


LIBRERIJI PUBBLIĊI – KOTBA ĠODDA

14484. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kemm inxtraw kotba ġodda għal-libreriji pubbliċi u kemm kien hemm infiq għall-istess xiri ta’ kotba ġodda matul dawn l-aħħar għaxar snin, u ċjoè komplessivament mill-2014 sal-2023, u kemm kien hemm donazzjonijiet?

ONOR. OWEN BONNICI: L-informazzjoni mitluba tinsab fit-tabella t’ hawn taħt. 

	Sena
	Kotba fiżiċi mixtrija ġodda
	Infiq fuq kotba fiżiċi ġodda
	Donazzjonijiet inkluż mill-pubbliku u l-kunsilli lokali

	2014
	11,254
	€82,695
	18,662

	2015
	12,064
	€77,525.02
	27,273

	2016
	11,301
	€81,545.76
	33,363

	2017
	12,129
	€81,251.56
	33,862

	2018
	10,569
	€58,992.95
	24,120

	2019
	12,413
	€71,994.33
	34,866

	2020
	10,031
	€55,651.00
	9,947

	2021
	9,615
	€55,489.78
	23,816

	2022
	11,031
	€78,120.66
	19,974

	2023
Jan-Nov 
	9,716
	€66,074.34
	16,398



Il-figuri għax-xahar ta’ Diċembru 2023 mhumiex disponibbli għar-raġuni li l-informazzjoni għadha qed tinġabar.


ĦAL GĦAXAQ: LIBRERIJA PUBBLIKA – KOTBA ĠODDA

14485. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kemm inxtraw kotba ġodda għal-librerija pubblika ta’ Ħal Għaxaq, kemm kien hemm infiq għall-istess xiri ta’ kotba ġodda matul is-sena 2023, u kemm kien hemm donazzjonijiet?

ONOR. OWEN BONNICI: L-informazzjoni mitluba tinsab fit-tabella t’ hawn taħt. 

	Lokalità
	Kotba mixtrija ġodda  
Jan-Nov 
2023
	Infiq fuq kotba fiżiċi ġodda 
Jan-Nov 
2023
	Donazzjonijiet inkluż mil-pubbliku u l-kunsilli lokali Jan-Nov
2023

	Ħal Għaxaq
	19
	€ 170.29
	105



Il-figuri għax-xahar ta’ Diċembru 2023 mhumiex disponibbli għar-raġuni li l-informazzjoni għadha qed tinġabar.


IL-GUDJA: LIBRERIJA PUBBLIKA – KOTBA ĠODDA

14486. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kemm inxtraw kotba ġodda għal-librerija pubblika tal-Gudja u kemm kien hemm infiq għall-istess xiri ta’ kotba ġodda matul is-sena 2023, u kemm kien hemm donazzjonijiet?

ONOR. OWEN BONNICI: L-informazzjoni mitluba tinsab fit-tabella t’ hawn taħt. 

	Lokalità
	Kotba mixtrija ġodda  
Jan-Nov 
2023
	Infiq fuq kotba fiżiċi ġodda 
Jan-Nov 
2023
	Donazzjonijiet inkluż mil-pubbliku u l-kunsilli lokali 
Jan-Nov
2023

	Gudja
	46
	€ 372.75
	257



Il-figuri għax-xahar ta’ Diċembru 2023 mhumiex disponibbli għar-raġuni li l-informazzjoni għadha qed tinġabar.





IL-MELLIEĦA, SAN PAWL IL-BAĦAR, IL-QAWRA, IN-NAXXAR - TRASPORT GĦALL-ISKEJJEL PRIMARJI

14521. L-ONOR. GRAZIELLA GALEA staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: B’referenza għat-tweġiba tal-mistoqsija parlamentari 13350, jista’ l-Ministru jagħti l-informazzjoni dwar kemm hemm studenti fl-iskejjel primarji tal-Mellieħa, San Pawl il-Baħar, il-Qawra u n-Naxxar, li jitwasslu l-iskola permezz ta’ trasport ipprovdut mill-Ministeru, maqsuma skola skola?

ONOR. CLIFTON GRIMA: L-informazzjoni mitluba tinsab hawn taħt:

	Skola
	Total ta’ studenti

	Mellieħa
	150

	San Pawl il-Baħar
	231

	Qawra
	4

	Naxxar
	117




SINJALETIKA FIT-TOROQ

14560. L-ONOR. ADRIAN DELIA staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid:

a.	Taħt min taqa’ r-responsabilità tas-sinjaletika fit-toroq?
b.	Min jagħmel l-ippjanar?
c.	Min jesegwixxi l-immarkar u jwaħħal it-tabelli (signage)?
d.	Jeżistux street/road signs illuminati f’pajjiżna? 
e.	Fejn? 
f.	Kemm intnefqu fuq hekk fis-sena 2023?
g.	Kif jikkompara mas-sentejn ta’ qabel?
h.	Jekk isirx studju dwar l-adegwatezza tas-signage/markings fit-toroq tagħna?
i.	Meta sar l-aħħar? 
j.	Kif jikkompara mas-sentejn ta’ qabel?

ONOR. CHRIS BONETT (Ministru għat-Trasport, l-Infrastruttura u x-Xogħlijiet Pubbliċi): It-tagħrif qed jinġabar.





BINI TA’ TOROQ

14561. L-ONOR. ADRIAN DELIA staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid:

a.	Kemm intużaw kuntratturi differenti fuq bini ta’ toroq matul is-sena 2023? 
b.	Min kienu? 
c.	Kemm tħallsu? 
d.	Kemm mill-kuntratti kienu bl-offerta?
e.	Kemm kienu direct orders? 
f.	Min kienu l-kuntratturi bl-offerti milqugħa? 
g.	X’kien il-valur ta’ dawn il-kuntratti?
h.	Min kienu dawk b’direct order? 
i.	X’kien il-valur ta’ dawn l-orders? 
j.	Kif jikkompara dan mas-sentejn ta’ qabel?

ONOR. CHRIS BONETT: It-tagħrif mitlub qed jinġabar.


SPEED GUNS

14562. L-ONOR. ADRIAN DELIA staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid:

a.	Kemm inxtraw speed guns mill-Gvern jew aġenziji tiegħu? 
b.	Kemm intużaw minnhom matul is-sena 2023? 
c.	Kemm ġew mogħtija ċitazzjonijiet minn meta ġew introdotti? 
d.	Kemm kien il-valur tagħhom? 
e.	Kemm minnhom tħallsu? 
f.	Kemm kien il-valur miġbur? 
g.	Kemm għadhom mhux imħallsa? 
h.	Kemm huwa l-valur tagħhom? 
i.	Kemm hemm uffiċjali adetti biex jużawhom? 
j.	Jekk dawn ingħatawx xi taħriġ? 
k.	X’taħriġ ingħataw, minn min u kemm dam?
l.	Jekk jeżistux linji gwida kif jintużaw? 
m.	Kif ġew ikkalibrati l-ispeed guns u minn min? 
n.	Xi protocols intużaw? 
o.	Jekk sarx xi studju dwar fejn għandhom jintużaw u kif? 
p.	Min għamlu? 
q.	X’direzzjoni (brief) ingħata? 
r.	Kif qed jintgħażlu l-postijiet fejn ikunu qed jistennew bl-ispeed guns? 
s.	Min jiddeċiedi? 
t.	Jekk hemmx xi sinjaletika li tindika triq/żona ta’ speed guns u jekk iva fejn u jekk le għalfejn ma sarux? 
u.	Jekk hemmx speed limit marking ċar u viżibbli kull fejn qed jintużaw? 
v.	Jekk hux qiegħed jittieħed rekord ta’ fejn ikunu qed jintużaw biex fuq medda ta’ żmien jitkejjel is-suċċess tagħhom biex inaqqsu l-inċidenti f’dik it-triq/żona partikolari? 

ONOR. CHRIS BONETT: Transport Malta ma tużax speed guns għal skopijiet ta’ infurzar. Għaldaqstant ninforma lill-Onor. Interpellant li għandu jirreferi din il-mistoqsija lill-Ministru kkonċernat.


IL-BELT VALLETTA – SISTEMA TA’ DAWL FUQ IS-SWAR

14563. L-ONOR. MARK ANTHONY SAMMUT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista' l-Ministru jgħid meta l-Gvern se jinstalla sistema ta' dawl fuq is-swar tal-Belt Valletta, li ħafna minnhom jinsabu fid-dlam u ma jistgħux jitgawdew fil-milja tagħhom?

ONOR. CHRIS BONETT: Ninforma lill-Onor. Interpellant biex jirreferi din il-mistoqsija lill-Ministeru kkonċernat.


KUMMISSARJU TAL-FILMS – ALLOWANCE TA’ SAFAR

14571. L-ONOR. JULIE ZAHRA staqsiet lill-Ministru għat-Turiżmu u l-Indafa Pubblika: Jista’ l-Ministru jgħid kemm għandu allowance ta’ safar il-Kummissarju tal-Films li d-dettalji dwaru qed jingħataw separatament u jagħti rendikont ta’ infiq fuq safar li għamel madwar id-dinja fis-sena 2023?

ONOR. CLAYTON BARTOLO: L-informazzjoni tingħata f’seduta oħra.


KUMMISSARJU TAL-FILMS

14572. L-ONOR. JULIE ZAHRA staqsiet lill-Ministru għat-Turiżmu u l-Indafa Pubblika: Jista’ l-Ministru jgħid jekk hux ser jiġi appuntat Kummissarju tal-Films ġdid jew le minħabba li t-term tal-Kummissarju tal-Films ittermina f’Diċembru tal-2023?

ONOR. CLAYTON BARTOLO: Il-Kummissarju tal-Films huwa s-Sur Johann Grech.


AWTORITÀ TAL-ARTIJIET - KIRJIET

14573. L-ONOR. JULIE ZAHRA staqsiet lill-Ministru għall-Artijiet u l-Implimentazzjoni tal-Programm Elettorali: Jista' l-Ministru jagħti rendikont ta’ kemm daħħlet flus f’kirjiet l-Awtorità tal-Artijiet minn fuq proprjetajiet immobbli ta’ wirt nazzjonali li jaqgħu taħt fortifikazzjonijiet għal dawn l-aħħar ħames snin? Jista’ jgħid ukoll jekk inkrewx ukoll minn terzi persuni jew kumpaniji u jagħti rendikont b'kemm inkrew u jipprovdi lista ta’ rendikonti separati?

ONOR. STEFAN ZRINZO AZZOPARDI (Ministru għall-Artijiet u l-Implimentazzjoni tal-Programm Elettorali): Hemm mijiet ta’ proprjetajiet li jistgħu jaqgħu f’din il-kategorija li jinkrew lil diversi entitajiet pubbliċi jew lil privat. Dawn il-propjetajiet jistgħu jkunu suġġetti għal konċessjonijiet enfitewtiċi taħt kundizzjonijiet varji u mhuwiex fattibbli li l-Awtorità tal-Artijiet tagħti rendikont wieħed għal dawn kollha. Għaldaqstant nitlob lill-Onor. Interpellant tindika siti partikolari li dwarhom trid din l-informazzjoni.


FONDI EWROPEJ 2014-2021 – PROĠETTI LI TLESTEW 

14578. L-ONOR. BERNICE BONELLO staqsiet lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jgħid kemm proġetti rnexxielhom jingħalqu kompletament sal-2021 li ġew iffinanzjati mill-pakkett ta’ Fondi Ewropej għall-perjodu 2014-2021?

ONOR. CHRIS FEARNE (Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur): Il-perjodu ta’ programmar li għadu kif għalaq nirreferu għalih bħala perjodu ta’ programmar 2014-2020. Il-fondi allokati għal dan il-programm jaqgħu taħt qafas hekk imsejjaħ N+3. Dan ifisser li fondi kommessi fis-sena ta’ referenza ‘N’ iridu jiġu minfuqa sa tliet snin wara i.e. N+3.


FONDI EWROPEJ 2014-2021 – PROĠETTI LI TLESTEW 

14579. L-ONOR. BERNICE BONELLO staqsiet lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jgħid kemm proġetti rnexxielhom jingħalqu kompletament saż-żmien estiż sa Diċembru 2023 li ħa jiġu ffinanzjati mill-pakkett ta’ Fondi Ewropej għall-perjodu 2014-2021?

ONOR. CHRIS FEARNE: Nirreferi lill-Onor. Interpellant għat-tweġiba tal-mistoqsija parlamentari 14578.


FONDI EWROPEJ 2014-2021 – PROĠETTI LI MA TLESTEWX 

14580. L-ONOR. BERNICE BONELLO staqsiet lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jgħid kemm proġetti ma laħqux tlestew saż-żmien stipulat jew anke sal-estensjoni ta’ Diċembru 2023?

Jista’ jgħid ukoll liema huma dawn il-proġetti u kemm kellu fondi Ewropej marbuta miegħu kull proġett?

ONOR. CHRIS FEARNE: Il-proġetti li ġew approvati taħt il-perjodu ta’ programmar 2014-2020 setgħu jibqgħu jiġu implimentati sal-31 ta’ Diċembru 2023. Matul dan il-perjodu, Malta se tkun qiegħda tuża l-allokazzjoni sħiħa ta’ fondi li ngħatat.


FONDI EWROPEJ 2014-2021 – FONDI MITLUFA

14581. L-ONOR. BERNICE BONELLO staqsiet lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jgħid kemm intilfu fondi Ewropej mill-pakkett ta’ Fondi Ewropej għall-perjodu 2014-2021?

ONOR. CHRIS FEARNE: Matul il-perjodu ta’ dan l-ipprogrammar, Malta se tkun qiegħda tuża l-allokazzjoni sħiħa ta’ fondi li ngħatat. 


FONDI EWROPEJ 2014-2021: PROĠETTI LI MA TLESTEWX SAL-2023 – FONDI MITLUFA

14582. L-ONOR. BERNICE BONELLO staqsiet lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jgħid kemm intilfu fondi Ewropej mill-pakkett ta’ Fondi Ewropej tal-perjodu 2014-2021 minħabba li proġetti ma ngħalqux kompletament sa Diċembru 2023?

ONOR. CHRIS FEARNE: Nitlob lill-Onor. Interpellant biex tirreferi għat-tweġiba li ngħatat għall-mistoqsija parlamentari 14581.


FAĊILITÀ SAN VINĊENZ DE PAUL – ĦINIJIET TAL-VIŻITATURI

14583. L-ONOR. PAULA MIFSUD BONNICI staqsiet lill-Ministru għas-Saħħa u l-Anzjanità Attiva: Jista’ l-Ministru jikkunsidra jestendi l-ħinijiet tal-viżitaturi fil-Faċilità San Vinċenz de Paul sabiex il-viżitaturi, partikolarment persuni anzjani jkunu jistgħu joqogħdu mal-pazjenti mingħajr ma jkollhom l-iskariġġ li jmorru u jerġgħu jiġu, u fl-istess ħin ikunu jistgħu jqattgħu aktar ħin mal-pazjenti?

ONOR. JO ETIENNE ABELA: Il-prijorità tagħna hija li niżguraw dak li huwa l-aħjar għar-residenti. Għaldaqstant, filgħodu naraw li jkun hemm biżżejjed ħin biex ir-residenti jingħataw il-kolazzjon u jiġu megħjuna biex jinħaslu qabel jibdew ġejjin il-viżitaturi. Il-ħin tal-viżitaturi huwa bejn l-10.30 a.m. u l-11.30 a.m. biex imbagħad, ir-residenti jkunu jistgħu jingħataw l-ikla ta’ nofsinhar. 

Waranofsinhar ikun hemm ħin ta’ mistrieħ u l-ħin tal-viżitaturi jibda mis-2.30 p.m. sas-7.30 p.m. Il-viżitaturi jistgħu joqogħdu ħdejn l-anzjani matul dan il-ħin kollu.


CARERS BARRANIN – SKILLS CARD

14584. L-ONOR. PAULA MIFSUD BONNICI staqsiet lill-Ministru għas-Saħħa u l-Anzjanità Attiva: Jista’ l-Ministru jgħid kif ser tkun qed taħdem l-iskema tal-iskills card għal carers barranin u jekk il-carers kollha barranin ser ikun jeħtieġ li jkollhom skills card? Jista’ jgħid ukoll minn meta ser tkun meħtieġa din l-iskills card?

ONOR. JO ETIENNE ABELA: Id-dettalji jitħabbru fi żmien adattat.


CARERS BARRANIN – LINGWA MALTIJA

14585. L-ONOR. PAULA MIFSUD BONNICI staqsiet lill-Ministru għas-Saħħa u l-Anzjanità Attiva: Jista’ l-Ministru jgħid kif ser jassigura li l-carers barranin jitgħallmu l-lingwa Maltija kif ġie mħabbar minnu ftit tal-jiem ilu u x’korsijiet ser ikunu qed jingħataw, kemm ser ikunu twal u min ser ikun obbligat li jsegwi dawn il-korsijiet? Jista’ jgħid ukoll jekk l-obbligu li l-carers ikunu jafu l-Malti huwiex wieħed mill-kundizzjonijiet sabiex carer ikollu skills card?

ONOR. JO ETIENNE ABELA: L-awtoritajiet tar-Residenza ta’ San Vinċenz diġà ltaqgħu mal-Università ta’ Malta u l-fornitur tal-carers. Id-dettalji jitħabbru fi ftit tal-ġimgħat oħra.

Nieħu din l-opportunità biex nassigura li l-carers ser ikunu ggwidati b’mod preofessjonali u dan qed isir għall-ġid kemm tal-persuni li qed jieħdu ħsieb kif ukoll biex huma, il-carers, iħossuhom aktar integrati fil-komunità.


ĦAL BALZAN - DIRETTORAT TAS-SAĦĦA AMBJENTALI

14587. L-ONOR. JULIE ZAHRA staqsiet lill-Ministru għat-Trasport, l-Infrastruttura u x-Xogħlijiet Pubbliċi: B’referenza għat-tweġiba tal-mistoqsija parlamentari 13963 u l-każ li jġib in-numru tar-referenza: 5935/2023 li ntbagħat lid-Direttorat tas-Saħħa Ambjentali, jista’ l-Ministru jgħid x’ser isir wara li ġiet ikkuntattjata l-kumpanija li tieħu ħsieb il-kondominju tal-binja li d-dettalji dwarha qed jingħataw separatament li minnha ħiereġ likwidu ta’ kulur skur li jibda ħiereġ ta’ kull filgħaxija mill-ħamsa ta’ wara nofsinhar lil hemm?

ONOR. CHRIS BONETT: Ninforma lill-Onor. Interpellant biex jirreferi din il-mistoqsija lill-Ministeru kkonċernat.


IL-MELLIEĦA: PALAZZ TA’ SELMUN - XOGĦLIJIET

14592. L-ONOR. GRAZIELLA GALEA staqsiet lill-Ministru għall-Finanzi u x-Xogħol: Jista’ l-Ministru jgħid x’inhu x-xogħol ta' restawr li mistenni jsir fil-Palazz ta’ Selmun, fil-Mellieħa? Jista’ jgħid ukoll meta hu mistenni li dan ix-xogħol jibda u meta hu mistenni li jitlesta?

ONOR. CLYDE CARUANA (Ministru għall-Finanzi u x-Xogħol): It-tweġiba se tingħata f’seduta oħra.


KAŻINI SPORTIVI – PROPRJETÀ MIKRIJA

14593. L-ONOR. GRAZIELLA GALEA staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid jekk il-Ministeru hux mistenni li jixtri proprjetà li hi użata bħala każin sportiv jew ċentru sportiv jew għal xi skop ieħor minn għaqda sportiva li iżda mhux proprjetà tal-istess għaqda biex imbagħad tinkera mill-istess għaqda, hekk kif sar fil-każ ta' soċjetajiet mużikali?

ONOR. CLIFTON GRIMA: It-tweġiba tingħata f’seduta oħra.


PROPRJETÀ MIKRIJA - NGOs

14594. L-ONOR. GRAZIELLA GALEA staqsiet lill-Ministru għall-Inklużjoni u l-Volontarjat: Tista’ l-Ministru tgħid jekk il-Ministeru hux mistenni li jixtri proprjetà li hi użata minn xi għaqda volontarja (NGO) li mhijiex proprjetà tal-istess għaqda biex imbagħad tinkera mill-istess għaqda, hekk kif sar fil-każ ta' soċjetajiet mużikali?

ONOR. JULIA FARRUGIA PORTELLI: Il-Gvern, permezz tal-Kunsill Malti għas-Settur tal-Volontarjat, joffri spazji sabiex NGOs ikunu jistgħu jagħmlu użu minnhom mingħajr l-ebda ħlas. Dawn il-binjiet huma:

1. Volunteer Centre, 181, Triq Melita, Valletta
2. Volunteer Centre, 17, Triq Bartolomew, Rabat – Malta
3. Volunteer Centre, 63, Triq Herba, Birkirkara – Malta
4. Volunteer Centre, Triq Il-Madonna Tar-Rummiena, Ix-Xewkija - Għawdex

Barra minn hekk, il-Gvern jgħin lil dawn l-għaqdiet billi jipprovdi tramite l-Kunsill Malti għas-Settur tal-Volontarjat ammont ta’skemi ta’ fondi li jqarrbu żewġ miljuni ewro (€2m) fis-sena.
 
Il-portal volunteers.mt, jiġbor numru ta' servizzi li qed jiżdiedu maż-żmien, immirati kemm għall-voluntiera u anki għall-għaqdiet volontarji. 

Miċ-ċentri tal-volontarjat, tingħata wkoll assistenza u kull informazzjoni mitluba fuq bażi one-to-one dwar dawn l-iskemi ta’ fondi kif ukoll dwar servizzi oħra, fosthom Voluntiera Malta, li tinkoraġġixxi l-volontarjat, skemi għal parteċipazzjoni taż-żgħażagħ fil-volontarjat, kif ukoll is-sit ‘SimplyGiving’ li huwa sit dedikat sabiex jgħin għaqdiet żgħar jiġbru l-fondi.

Fil-mument mhux mistenni li jinxtraw proprjetajiet li huma użati minn xi għaqdiet volontarji (NGO).


PROPRJETÀ MIKRIJA - NGOs RELATATI MAL-KULTURA

14595. L-ONOR. GRAZIELLA GALEA staqsiet lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid jekk il-Ministeru hux mistenni li jixtri proprjetà li hi użata minn xi għaqda volontarja (NGO) relatata mal-kultura li mhijiex proprjetà tal-istess għaqda biex imbagħad tinkera mill-istess għaqda, hekk kif sar fil-każ ta' soċjetajiet mużikali?

ONOR. OWEN BONNICI: Ma jidhirlix li nista' nwieġeb domandi li qegħdin daqshekk fl-ipotetiku.


SAN PAWL IL-BAĦAR: TRIQ IT-TAMAR – DAWL ADEGWAT

14596. L-ONOR. GRAZIELLA GALEA staqsiet lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tara li fi Triq it-Tamar, San Pawl il-Baħar, ikun hemm dawl adegwat matul it-triq kollha, hekk kif partijiet minn din it-triq jinsabu fi dlam ċappa?

ONOR. MIRIAM DALLI: Nitlob lill-Onor. Interpellant sabiex tagħmel din il-mistoqsija parlamentari lill-Ministeru kkonċernat. 


FAĊILITÀ KORRETTIVA TA' KORDIN – KUNTRATTUR LI JFORNI L-IKEL

14599. L-ONOR. JEROME CARUANA CILIA staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid min hu l-kuntrattur li qed iforni l-ikel fil-Faċilità Korrettiva ta' Kordin? Jista’ jgħid ukoll kemm kienet l-ispiża għal dan is-servizz matul l-2023, maqsuma xahar b’xahar?

ONOR. BYRON CAMILLERI: Il-kuntrattur huwa James Caterers Ltd u matul is-sena 2023 dan is-servizz sewa €1,630,017.91.


KUNSILL DWAR IL-PROFESSJONI TAL-GĦALLIEMA: LAQGĦAT - KONSULTAZZJONI

14604. L-ONOR. JUSTIN SCHEMBRI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jipprovdi lista ta` persuni li ġew mistiedna biex jattendu laqgħat tal-Kunsill Dwar il-Professjoni tal-Għalliema kurrenti għall-fini ta' konsultazzjoni?

ONOR. CLIFTON GRIMA: Huwa ċar li l-kompożizzjoni tal-Kunsill tirrifletti rappreżentanza ta’ diversi stakeholders.


GĦALLIEMA DETENTURI - WARRANT

14605. L-ONOR. JUSTIN SCHEMBRI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jipprovdi n-numru ta’ għalliema detenturi ta’ warrant permanenti u temporanju rispettivament li huma mniżżla fir-reġistru tal-għalliema għas-sena skolastika 2023-2024?

ONOR. CLIFTON GRIMA: L-informazzjoni mitluba tinsab hawn taħt.

	Tip ta’ warrant
	Numru ta’ għalliema

	Permanenti
	12,602

	Temporanju
	109

	Temporanju mġedded
	673




GĦALLIEMA – WARRANT

14606. L-ONOR. JUSTIN SCHEMBRI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jipprovdi n-numru ta’ għalliema li ngħataw warrant permanenti u temporanju fis-sena 2023?

ONOR. CLIFTON GRIMA: L-informazzjoni mitluba tinsab hawn taħt;

	
Tip ta’ warrant
	Numru ta’ għalliema li ngħataw warrant fis-sena 2023

	Permanenti
	168

	Temporanju
	359

	Temporanju mġedded
	874




INVESTIGAZZJONIJIET DWAR IMĠIBA TA’ GĦALLIEMA

14607. L-ONOR. JUSTIN SCHEMBRI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jipprovdi n-numru ta’ investigazzjonijiet ta’ mġiba professjonali ħażina, negliġenza serja jew inkompetenza minn xi għalliem għall-perjodu 2013-2023 maqsuma sena sena?

ONOR. CLIFTON GRIMA: Matul il-perjodu msemmi saru 16-il investigazzjoni.





WARRANTS - SOSPIŻI

14608. L-ONOR. JUSTIN SCHEMBRI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jipprovdi n-numru ta’ warrants permanenti u temporanji li ġew sospiżi, ikkanċellati u integrati mill-ġdid għall-perjodu 2018-2023, maqsuma sena sena u r-raġuni għal kull sospensjoni, tħassir u re-integrazzjoni ta’ warrant?

ONOR. CLIFTON GRIMA: Matul il-perjodu msemmi kien hemm total ta’ 2 warrants permanenti li ġew sospiżi, 5 ikkanċellati, filwaqt li warrant wieħed ġie integrat mill-ġdid. Fir-rigward tal-warrants temporanji kien hemm 3 li ma ġewx imġedda. Għal raġunijiet ta’ sigurtà u privatezza, il-Ministeru mhux ser jippubblika iżjed informazzjoni fuq dawn il-każijiet.


KUNSILL DWAR IL-PROFESSJONI TAL-GĦALLIEMA – ONLINE DATABASE 

14609. L-ONOR. JUSTIN SCHEMBRI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm ilu mwaqqaf milli jkun aċċessibbli online d-database tal-għalliema fuq is-sit elettroniku tal-Kunsill Dwar il-Professjoni tal-Għalliema u meta jkun aċċessibbli għal min irid jaċċessah permezz ta’ https://education.gov.mt/ctp/?

ONOR. CLIFTON GRIMA: Nitlob lill-Onor. Interpellant jikkjarifika d-domanda tiegħu.


STONE MARKER – KAŻ TA’ INDIVIDWU

14628. L-ONOR. ALBERT BUTTIGIEG staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid fiex waslu l-passi tal-Pulizija fil-konfront tal-individwu li d-dettalji dwaru qed jingħataw separatament? Jista’ jgħid ukoll fejn instab li kellu fil-pussess tiegħu stone marker?

ONOR. BYRON CAMILLERI: Nitlob l-Onor. Interpellant biex jirreferi għat-tweġiba għall-mistoqsija parlamentari numru 12639.



STONE MARKER – KAŻ TA’ INDIVIDWU

14629. L-ONOR. ALBERT BUTTIGIEG staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid x’passi qed jittieħdu sabiex l-istone marker li tinsab għand l-individwu li d-dettalji dwaru qed jingħataw separatament, tittieħed lura biex titgawda mill-pubbliku ġenerali?

ONOR. OWEN BONNICI: Nitlob lill-Onor. Interpellant jirreferi għat-tweġiba li ngħatat għall-mistoqsija parlamentari bin-numru 1305.


TA’ XBIEX: TRIQ IX-XATT - XOGĦLIJIET

14630. L-ONOR. ALBERT BUTTIGIEG staqsa lill-Ministru għat-Trasport, l-Infrastruttura u x-Xogħlijiet Pubbliċi: B’referenza għat-tweġiba tal-mistoqsija parlamentari 12628 dwar ix-xogħol fi Triq ix-Xatt ġewwa l-Imsida, jista’ l-Ministru jgħid meta ser jitkompla u jitlesta dan ix-xogħol peress li ilu pendenti għal diversi xhur?

ONOR. CHRIS BONETT: Fil-jiem li għaddew ingħata l-aħħar wiċċ tal-asfalt u għaldaqstant kull ma jonqos huma r-road markings.


SAN ĠWANN – FTUĦ TAL-GĦASSA 

14631. L-ONOR. ALBERT BUTTIGIEG staqsa lill-Ministru għall-Intern, is-Sigurtà, ir-Riformi u l-Ugwaljanza: B’referenza għat-tweġiba tal-mistoqsija parlamentari 12589 jista’ l-Ministru jgħid meta ser tiftaħ l-għassa tal-pulizija ġewwa San Ġwann issa li r-refurbishment huwa lest?

ONOR. BYRON CAMILLERI: Ix-xogħol ta’ rinnovazzjoni u manutenzjoni fl-Għassa ta’ San Ġwann għadu għaddej.


SAN ĠWANN: ĠNIEN KARIN GRECH - LATRINI PUBBLIĊI

14632. L-ONOR. ALBERT BUTTIGIEG staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid meta se jitranġaw il-latrini pubbliċi ġewwa San Ġwann li jinsabu fil-Ġnien Karin Grech fid-dawl li dawn jaqgħu taħt ir-responsabbiltà tal-Kunsill Lokali ta’ San Ġwann?
ONOR. OWEN BONNICI: Il-Kunsill Lokali informani li kontestwalment jixtieq jitlob lill-Onor. Interpellant jikkjarifika x’qed ifisser bil-frażi ‘jittranġaw il-latrini pubbliċi ġewwa San Ġwann li jinsabu fil-Ġnien Karin Grech’.


TAS-SLIEMA: FERRIES TERMINAL - XOGĦLIJIET

14633. L-ONOR. ALBERT BUTTIGIEG staqsa lill-Ministru għat-Trasport, l-Infrastruttura u x-Xogħlijiet Pubbliċi: B’referenza għat-tweġiba tal-mistoqsija parlamentari 12582 dwar il-fast ferry landing fit-terminal tal-ferries f’Tas-Sliema u fid-dawl li l-Ministru preċedenti kien ta deadline sal-aħħar tas-sena 2023, jista’ l-Ministru jgħid meta ser jitlestew dawn ix-xogħlijiet?

ONOR. CHRIS BONETT: Ix-xogħlijiet waslu fl-aħħar stadju u se jitlestew fil-ġimgħat li ġejjin.


SUSSIDJI FUQ L-ENERĠIJA FL-2023

14651. L-ONOR. JEROME CARUANA CILIA staqsa lill-Ministru għall-Finanzi u x-Xogħol: Jista' l-Ministru jagħti spjegazzjoni dettaljata ta’ kif qed jintnefqu l-miljuni f’sussidji fuq l-enerġija? Jista’ jagħti breakdown u jinkludi d-dettalji pertinenti dwar dan għas-sena sħiħa li għaddiet?

ONOR. CLYDE CARUANA: Nitlob lill-Onor. Interpellant biex jirreferi din il-mistoqsija parlamentari lill-Ministeru kkonċernat.


TRIBUNAL INDUSTRIJALI – KAŻIJIET PENDENTI FL-2023

14652. L-ONOR. JEROME CARUANA CILIA staqsa lill-Ministru għall-Finanzi u x-Xogħol: Jista’ l-Ministru jgħid kemm kien hemm każijiet pendenti quddiem it-Tribunal Industrijali sal-aħħar tas-sena 2023?

ONOR. CLYDE CARUANA: Nitlob lill-Onor. Interpellant biex jirreferi din il-mistoqsija parlamentari lill-Ministru kkonċernat.





FIAU – MULTI FL-2023

14653. L-ONOR. JEROME CARUANA CILIA staqsa lill-Ministru għall-Finanzi u x-Xogħol: Jista' l-Ministru jgħid kemm tat multi l-Korp għall-Analiżi ta’ Informazzjoni Finanzjarja (FIAU) fl-2023 u kemm ġabret minn dawn il-multi?

ONOR. CLYDE CARUANA: Nitlob lill-Onor. Interpellant biex jirreferi għat-tweġiba tal-mistoqsija parlamentari 14396.


ŻWIĠIJIET MATUL L-2023

14654. L-ONOR. JEROME CARUANA CILIA staqsa lill-Ministru għall-Finanzi u x-Xogħol: Jista' l-Ministru jgħid kemm saru żwiġijiet matul l-2023?

ONOR. CLYDE CARUANA: Din l-informazzjoni se tiġi ppubblikata aktar tard matul din is-sena.


DIVORZJI MATUL L-2023

14655. L-ONOR. JEROME CARUANA CILIA staqsa lill-Ministru għall-Finanzi u x-Xogħol: Jista' l-Ministru jgħid kemm kien hemm divorzji matul l-2023?

ONOR. CLYDE CARUANA: Din l-informazzjoni se tiġi ppubblikata aktar tard matul din is-sena.


MEDITERRANE FILM FESTIVAL - SPIŻA

14664. L-ONOR. JULIE ZAHRA staqsiet lill-Ministru għat-Turiżmu u l-Indafa Pubblika: Jista’ l-Ministru jwieġeb il-mistoqsijiet parlamentari 10771, 11052, 11803, 12116, 12664, 12995, 13193, 13466, 13709, 13954, 14091 u 14216 u jagħti breakdown dettaljat tal-ispiża totali għall-Mediterrane Film Festival li tinkludi lista tal-ismijiet ta’ kull persuna mistiedna mill-Kummissjoni Maltija tal-Films jew mill-Ministeru tiegħu u li tinkludi wkoll l-ispejjeż imħallsa minn fondi pubbliċi għal vjaġġar, akkomodazzjoni, trasport, ikel u xorb kif ukoll spejjeż oħra relatati għal kull persuna? Jista' jipprovdi breakdown finanzjarju għal kull nefqa li saret għas-serata tal-Gala Awards? Jista’ jippubblika lista sħiħa tal-ġurnalisti barranin li ġew mistiedna u r-rappurtaġġ li taw lil pajjiżna u jgħid jekk tali rappurtaġġ kienx imħallas ukoll u kemm? Jista’ wkoll jippubblika n-nefqa minn fondi pubbliċi f’forma ta’ breakdown finanzjarju għan-nefqa f’marketing li saret għal dan il-Festival?

ONOR. CLAYTON BARTOLO: L-informazzjoni tingħata f’seduta oħra.


MEDITERRANE FILM FESTIVAL: THE GOLDEN BEE AWARDS - LUXURY BOAT

14665. L-ONOR. JULIE ZAHRA staqsiet lill-Ministru għat-Turiżmu u l-Indafa Pubblika: Jista’ l-Ministru jwieġeb il-mistoqsijiet parlamentari 12110, 12431, 12666, 12997, 13195, 13464, 13707, 13924, 14093 u 14218 u jgħid x’kien l-iskop tal-luxury boat li abbord tagħha kien hemm VIPs u li ttieħdu fuq Manoel Island għal gala night tal-Mediterrane Film festival: The Golden Bee awards? X’inhu l-isem tad-dgħajsa u ta’ min hi? Jista’ jgħid ukoll kemm ġie jiswa l-pontoon li nbena f’Manoel Island biex tkun tista’ titrakka l-luxury boat biex jitniżżlu l-VIPs u min ħallas għal dan il-pontoon? Jista’ jgħid kemm ġiet tiswa l-luxury boat b’kollox u jagħti l-lista tal-mistednin VIP li kienu fuq din id-dgħajsa?

ONOR. CLAYTON BARTOLO: L-informazzjoni tingħata f’seduta oħra.


AVVENIMENTI SPORTIVI – STUDENTI LI JIRRAPPREŻENTAW LIL MALTA

14679. L-ONOR. JANICE CHETCUTI staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm hemm studenti f'livell ta' edukazzjoni terzjarja li huma wkoll sportivi u li jirrappreżentaw lil Malta f'xi tip ta' sports jew huma parti mit-tim nazzjonali fl-isport tagħhom? Jista’ jgħid ukoll liema huma dawn l-isports differenti li fihom jipparteċipaw?

ONOR. CLIFTON GRIMA: L-informazzjoni mitluba għadha qed tinġabar.





AVVENIMENTI SPORTIVI – STUDENTI LI JIRRAPPREŻENTAW LIL MALTA – SAPPORT F’SAFAR

14680. L-ONOR. JANICE CHETCUTI staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kif is-sistema edukattiva qed tagħti sapport fit-tliet livelli ta' edukazzjoni differenti (sekondarju, post sekondarju u terzjarju) meta dawn l-istudenti jkunu mitluba li jsiefru biex jirrappreżentaw lil Malta jew inkella jkunu mitluba li jattendu għal training biex jiġu ppreparati għall-kompetizzjonijiet relattivi fl-isport tagħhom waqt il-ħin tal-lezzjonijiet?

ONOR. CLIFTON GRIMA: L-informazzjoni mitluba għadha qed tinġabar.


AVVENIMENTI SPORTIVI – STUDENTI LI JIRRAPPREŻENTAW LIL MALTA

14681. L-ONOR. JANICE CHETCUTI staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kif qed jiġu megħjuna l-istudenti li huma wkoll sportivi u jirrappreżentaw lil Malta f'xi tip ta’ sports jew huma parti mit-tim Nazzjonali fl-isport tagħhom speċjalment dawk ta' taħt is-16-il sena, kif ukoll f'livell post sekondarju fejn jidħlu noti u spjegazzjoni tal-lezzjonijiet partikolari li huma jkollhom jitilfu biex jattendu għal dawn l-attivitajiet?

ONOR. CLIFTON GRIMA: L-informazzjoni mitluba għadha qed tinġabar.


STUDENTI LI JKOMPLU BL-ISPORT TAGĦHOM FUQ LIVELL AVVANZAT

14682. L-ONOR. JANICE CHETCUTI staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid jekk sarx xi tip ta' studju jew ingħatatx xi tip ta' attenzjoni fejn wieħed jara jekk hemmx xi korrelazzjoni bejn l-istudenti li jkomplu l-isport tagħhom fuq livell aktar avvanzat mill-bqija u ċjoè li jirrappreżentaw lil pajjiżna fl-isport tagħhom u jekk dawn humiex qed jingħataw l-opportunità kollha meħtieġa biex ikollhom ukoll suċċess akkademiku, dan inkwantu li jkollhom inaqqsu l-ħin regolari tagħhom ġewwa l-klassi bħall-bqija tal-istudenti? Jista’ jgħid ukoll jekk dawn l-istudenti hux qed ikollhom jagħżlu li jitilqu l-isport jew li jkomplu l-istudju akkademiku tagħhom għax is-sistema eżistenti mhux qed toħloq bilanċ u sapport reċiproku bejn it-tnejn?

ONOR. CLIFTON GRIMA: L-informazzjoni mitluba għadha qed tinġabar.


SPTAR APH

14683. L-ONOR. JANICE CHETCUTI staqsiet lill-Ministru għall-Agrikoltura, is-Sajd u d-Drittijiet tal-Annimali: Issa li għaddew xhur minn meta l-Isptar APH Animal Hospital ingħalaq minħabba allegati ħsarat fid-dawl, jista’ l-Ministru jgħid meta kienet l-aħħar ġurnata formali li dan l-isptar opera fis-sena 2023?

ONOR. ANTON REFALO: Skont komunikazzjoni uffiċjali mill-operaturi tal-Isptar APH Animal Hospital, dan waqaf jopera fit-18 ta’ Awwissu 2023.


TA’ QALI: ĊENTRU SAN FRANĠISK – INFIQ MID-DIRETTORAT GĦALL-ĦARSIEN TAL-ANNIMALI

14684. L-ONOR. JANICE CHETCUTI staqsiet lill-Ministru għall-Agrikoltura, is-Sajd u d-Drittijiet tal-Annimali: B’referenza għat-tweġiba tal-mistoqsija parlamentari 12167, fejn ġie indikat li l-Ministeru ħallas għall-operat tal-istess APH sa Novembru 2022, jista’ l-Ministru jgħid x'sar mill-ħlasijiet dovuti lill-istess Sptar għall-bqija tax-xhur dovuti sakemm għalaq? Jista’ jgħid ukoll jekk sarux aktar ħlasijiet u jindika kemm kienu l-ammonti xahar b'xahar għall-bqija tax-xhur, kif ukoll meta kien l-aħħar xahar li dan il-pagament dovut tħallas?

ONOR. ANTON REFALO: Filwaqt li nirreferi lill-Onor. Interpellant għat-tabella ppreżentata fil-mistoqsija parlamentari 12167 bil-lista ta’ pagamenti, ngħarraf li l-aħħar pagament li tħallas kien dak dovut għall-Ottubru 2022. Nikkonferma li ma sarux iktar ħlasijiet għall-bqija tax-xhur sakemm l-istess APH għalaq minħabba li kien hemm kwistjonijiet relatati ma’ validazzjoni ta’ fatturi.


IL-MARSA: TRIQ ALDO MORO – TINDIF TAL-KANAL TAL-ILMA TAX-XITA

14686. L-ONOR. MARK ANTHONY SAMMUT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista' l-Ministru jara li jitnaddaf il-kanal tal-ilma tax-xita li hemm taħt l-overpass bridge fi Triq Aldo Moro l-Marsa, in-naħa tal-Marsa Sports Complex, kif ukoll il-pompa tal-petrol, minħabba periklu ta' sadd minn materjal u ħmieġ ieħor?

ONOR. CHRIS BONETT: Il-kanal li jinsab bejn il-Marsa Sports Complex u l-korsa l-antika taż-żwiemel qrib Triq Aldo Moro huwa proprjetà privata. Għalhekk is-sid ta’ din l-art huwa obbligat li jnaddaf dan il-kanal.


IL-MARSA: TRIQ ALDO MORO – TINDIF TAL-KANAL TAL-ILMA TAX-XITA

14687. L-ONOR. MARK ANTHONY SAMMUT staqsa lill-Ministru għat-Turiżmu u l-Indafa Pubblika: Jista' l-Ministru jara li jitnaddaf il-kanal tal-ilma tax-xita li hemm taħt l-overpass bridge fi Triq Aldo Moro l-Marsa, in-naħa tal-Marsa Sports Complex, kif ukoll il-pompa tal-petrol, minħabba periklu ta' sadd minn materjal u ħmieġ ieħor?

ONOR. CLAYTON BARTOLO: Nirreferi lill-Onor. Interpellant biex jagħmel il-mistoqsija tiegħu lill-Ministru kkonċernat.


MINISTERU GĦALL-EDUKAZZJONI, L-ISPORT, IŻ-ŻGĦAŻAGĦ, IR-RIĊERKA U L-INNOVAZZJONI - DEPUTATI TAL-OPPOŻIZZJONI

14693. L-ONOR. ROSIANNE CUTAJAR staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-attendenzi tax-xogħol u/jew timesheets relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. CLIFTON GRIMA: It-tagħrif għadu qed jinġabar.

MINISTERU GĦAS-SAĦĦA U L-ANZJANITÀ ATTIVA – IMPJIEG TA’ DEPUTATI TAL-OPPOŻIZZJONI

14694. L-ONOR. ROSIANNE CUTAJAR staqsiet lill-Ministru għas-Saħħa u l-Anzjanità Attiva: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-attendenzi tax-xogħol u/jew timesheets relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. JO ETIENNE ABELA: It-tagħrif qed jinġabar.


MINISTERU GĦAT-TRASPORT, L-INFRASTRUTTURA U X-XOGĦLIJIET PUBBLIĊI – IMPJIEG TA’ DEPUTATI TAL-OPPOŻIZZJONI

14695. L-ONOR. ROSIANNE CUTAJAR staqsiet lill-Ministru għat-Trasport, l-Infrastruttura u x-Xogħlijiet Pubbliċi: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-attendenzi tax-xogħol u/jew timesheets relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. CHRIS BONETT: It-tagħrif mitlub qed jinġabar.


MINISTERU GĦALL-POLITIKA SOĊJALI U D-DRITTIJIET TAT-TFAL - DEPUTATI TAL-OPPOŻIZZJONI

14696. L-ONOR. ROSIANNE CUTAJAR staqsiet lill-Ministru għall-Politika Soċjali u d-Drittijiet tat-Tfal: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-vacation leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. MICHAEL FALZON: It-tagħrif għadu qed jinġabar.


MINISTERU GĦALL-AGRIKOLTURA, IS-SAJD U D-DRITTIJIET TAL-ANNIMALI – IMPJIEG TA’ DEPUTATI TAL-OPPOŻIZZJONI

14697. L-ONOR. ROSIANNE CUTAJAR staqsiet lill-Ministru għall-Agrikoltura, is-Sajd u d-Drittijiet tal-Annimali: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-vacation leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. ANTON REFALO: L-informazzjoni qed tinġabar u ser tingħata f'xi seduta oħra.


MINISTERU GĦALL-EKONOMIJA, L-INTRAPRIŻA U PROĠETTI STRATEĠIĊI - IMPJIEG TA’ DEPUTATI TAL-OPPOŻIZZJONI

14698. L-ONOR. ROSIANNE CUTAJAR staqsiet lill-Ministru għall-Ekonomija, l-Intrapriża u Proġetti Strateġiċi: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra l-vacation leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. SILVIO SCHEMBRI: It-tagħrif qed jinġabar.


IL-GUDJA: ĠNIEN IŻ-ŻGĦAŻAGĦ – RAPPORTI TA’ STORBJU U ABBUŻI

14750. L-ONOR. MARK ANTHONY SAMMUT staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista' l-Ministru tara li jiġi mdawwal Ġnien iż-Żgħażagħ, il-Gudja, peress li dan il-ġnien jinsab fid-dlam u qed ikun hemm rapportat storbju u abbużi, inkluż il-fatt li spiss jinstabu numru ta' siringi fih?

ONOR. MIRIAM DALLI: Waqt il-kontrolli u tindif li jsiru kontinwament minn Project Green fi Ġnien iż-Żgħażagħ ma kienu rrapportati l-ebda abbużi f’dan is-sit. Id-dawl huwa meqjus bħala sors ta’ tniġġis f’żoni li huma kkonsidrati bħala ODZ, kif inhu fil-każ ta’ dan il-ġnien, għax iħalli effett negattiv fuq l-ekosistema. L-Aġenzija se tkun qed tkompli tanalizza jekk dan hux neċessarju għall-użu ta’ dan il-ġnien.


IL-GUDJA: ĠNIEN IŻ-ŻGĦAŻAGĦ - SORVELJANZA

14751. L-ONOR. MARK ANTHONY SAMMUT staqsa lill-Ministru għall-Intern, is-Sigurtà, ir-Riformi u l-Ugwaljanza: Jista' l-Ministru jara li ssir aktar sorveljanza ta' Ġnien iż-Żgħażagħ, il-Gudja, peress li dan il-ġnien jinsab fid-dlam u ta' spiss qed jinstabu numru ta' siringi?

ONOR. BYRON CAMILLERI: Is-sorveljanza mill-Pulizija fi Ġnien iż-Żgħażagħ il-Gudja diġà ssir. Madankollu se jittieħdu miżuri biex din tiżdied.


WIED IŻ-ŻURRIEQ U GĦAR LAPSI – PARK ĠEOLOĠIKU

14757. L-ONOR. TONI BEZZINA staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid liema żoni tal-kosta ta' Wied iż-Żurrieq u Għar Lapsi se jkun qiegħed ikopri l-park ġeoloġiku u tqiegħed fuq il-Mejda tal-Kamra site plan li tindika dawn iż-żoni? Tista’ tgħid ukoll: 

(a) Fiex waslu l-istudji biex jiġi stabbilit l-istat preżenti taż-żona u meta dawn l-istudji ser ikunu lesti?
(b) Fiex se jkunu jikkonsistu l-interventi meħtieġa biex jinħoloq dan il-park ġeoloġiku? 
(ċ) X'kobor ta' art se tkun affettwata bl-interventi proposti?
(d) Min qed jipprepara dawn l-istudji, permezz ta' kollaborazzjoni ma' kunsilli lokali, minn impjegati tal-Project Green jew minn kumpanija/i privata/i?

(e) F'każ li x-xogħol ġie kkummissjonat lill-kumpanija/i privata/i, tista’ tgħid jekk sarx permess ta' direct order jew ta' tender?

ONOR. MIRIAM DALLI: Nirreferi lill-Onor. Interpellant għat-tweġiba tal-mistoqsija parlamentari 12826.


IŻ-ŻURRIEQ – SPAZJI MIFTUĦA

14758. L-ONOR. TONI BEZZINA staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk fir-raħal taż-Żurrieq hemmx ippjanati li jiżdiedu/jiġu ameljorati l-ispazji miftuħa? Tista’ tgħid ukoll:

(a) Fiex jikkonsisti dan ix-xogħol? 

(b) Hemmx pjanti ppreparati u jekk fl-affermattiv sarux l-applikazzjonijiet neċessarji mal-Awtorità tal-Ippjanar u/jew applikazzjonijiet ma’ entitajiet oħra biex ikunu jistgħu jsiru dawn ix-xogħlijiet u fiex wasal l-ipproċessar ta' dawn l-applikazzjonijiet?

(ċ) Kemm huwa stmat li ġejjin jiswew dawn ix-xogħlijiet?

(d) Meta hu ppjanat li jibdew dawn ix-xogħlijiet u meta ser jitlestew dawn ix-xogħlijiet?

(e) Jekk il-Kunsill Lokali kienx involut fl-ippjanar u konsegwentement fl-eżekuzzjoni ta' dawn ix-xogħlijiet?

ONOR. MIRIAM DALLI: Iż-Żurrieq hija waħda mil-lokalitajiet li se tibbenefika mill-iskema Community Greening Grant li nediet Project Green. Permezz ta’ proġett propost mill-Kunsill Lokali biex jitwettaq fi Pjazza Karmelitani se jkunu qed jitħawlu siġar u arbuxelli indiġeni, filwaqt li se jiġi inkorporat ġibjun taħt l-art biex dawn ikunu jistgħu jissaqqew b’mod sostenibbli. Bħalissa l-applikazzjoni għal dan il-proġett quddiem l-Awtorità tal-Ippjanar tinsab fil-proċess ta’ DNO u għaldaqstant ikun hemm indikazzjoni dwar meta se jibdew u jitlestew ix-xogħlijiet ladarba l-applikazzjoni tiġi approvata.




L-IMQABBA - SPAZJI MIFTUĦA

14759. L-ONOR. TONI BEZZINA staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk fir-raħal tal-Imqabba hemmx ippjanati li jiżdiedu/jiġu ameljorati l-ispazji miftuħa? Tista’ tgħid ukoll:

(a) Fiex jikkonsisti dan ix-xogħol?
 (b) Hemmx pjanti ppreparati u, jekk fl-affermattiv, sarux l-applikazzjonijiet neċessarji mal-Awtorità tal-Ippjanar u/jew applikazzjonijiet ma’ entitajiet oħra biex ikunu jistgħu jsiru dawn ix-xogħlijiet u fiex wasal l-ipproċessar ta' dawn l-applikazzjonijiet?
(ċ) Kemm huwa stmat li ġejjin jiswew dawn ix-xogħlijiet?
(d) Meta hu ppjanat li jibdew dawn ix-xogħlijiet u meta ser jitlestew dawn ix-xogħlijiet?
(e) Jekk il-Kunsill Lokali kienx involut fl-ippjanar u konsegwentement fl-eżekuzzjoni ta' dawn ix-xogħlijiet?

ONOR. MIRIAM DALLI: Qed jiġu kkonsidrati proġetti f’din il-lokalità, iżda x-xogħol tal-ippjanar għadu għaddej u mhux konkluż. Għaldaqstant, aktar dettalji se jingħataw fiż-żmien li ġej.


IŻ-ŻURRIEQ U ĦAL SAFI: NEW WATER - NETWORK TAD-DISTRIBUZZJONI

14760. L-ONOR. TONI BEZZINA staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: B'referenza għal-lista ta' toroq li fihom ser jgħaddi n-network tan-New Water fiż-Żurrieq u Ħal Safi (RWPs LOT 1 & RWPs LOT 2) annessi ma’ din il-mistoqsija parlamentari, tista’ l-Ministru tgħid:

(a) Meta hu maħsub li jibda x-xogħol u meta ser jitlesta x-xogħol fuq kull triq?
(b) Liema toroq ingħatalhom wiċċ ta' tarmak ġdid u kemm ilu li ngħata dan it-tarmak?
(ċ) X'inhi r-raġuni li n-network tad-distribuzzjoni tan-New Water ma ġiex mgħoddi minn taħt il-wiċċ tat-triq qabel ma ngħata t-tarmak?

(d) Xi spejjeż żejda ser jiġu involuti biex jerġa’ jsir il-wiċċ tat-tarmak mill-ġdid hekk kif jiġi mgħoddi n-network tad-distribuzzjoni tan-New Water?

ONOR. MIRIAM DALLI: Fid-dawl tad-domanda li dejjem qed tiżdied għall-użu tan-New Water fi Lbiċ ta’ Malta, fl-2023 il-Korporazzjoni għas-Servizzi tal-Ilma kisbet €19.5 miljuni minn fond agrikolu tal-Unjoni Ewropea (EAFRD) li ser jintużaw sabiex tkompli testendi n-network għad-distribuzzjoni ta’ dan is-servizz għall-benefiċċju tal-bdiewa li għandhom ir-raba’ tagħhom f’din in-naħa tal-pajjiż.

Ix-xogħlijiet mistennija jibdew lejn nofs din is-sena ladarba jitntemm il-proċess tal-evalwazzjoni tal-offerti riċevuti u jiġu ffirmati l-kuntratti, u huwa mmirat li jitlestew lejn tmiem is-sena 2025.


IL-QRENDI – SPAZJI MIFTUĦA

14761. L-ONOR. TONI BEZZINA staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk fir-raħal tal-Qrendi hemmx ippjanati li jiżdiedu/jiġu ameljorati l-ispazji miftuħa? Tista’ tgħid ukoll: 

(a) Fiex jikkonsisti dan ix-xogħol? 
(b) Hemmx pjanti ppreparati u jekk fl-affermattiv sarux l-applikazzjonijiet neċessarji mal-Awtorità tal-Ippjanar u/jew applikazzjonijiet ma’ entitajiet oħra biex ikunu jistgħu jsiru dawn ix-xogħlijiet u fiex wasal l-ipproċessar ta' dawn l-applikazzjonijiet?
(ċ) Kemm huwa stmat li ġejjin jiswew dawn ix-xogħlijiet?
(d) Meta hu ppjanat li jibdew dawn ix-xogħlijiet u meta ser jitlestew dawn ix-xogħlijiet?
(e) Jekk il-Kunsill Lokali kienx involut fl-ippjanar u konsegwentament fl-eżekuzzjoni ta' dawn ix-xogħlijiet?

ONOR. MIRIAM DALLI: Grazzi għall-ħidma konġunta bejn Project Green u l-Kunsill Lokali tal-Qrendi, f’Novembru li għadda nfetaħ Ġnejnet Nikol Aquilina, fl-inħawi tal-Maqluba. F’din iż-żona ġew installati bankijiet għall-picnics u tħawlu siġar u arbuxelli ġodda biex b’hekk inħoloq spazju ieħor fejn il-pubbliku jista’ jqatta’ ħin ta’ rikreazzjoni fi spazju miftuħ. Preżentament, għall-istess lokalità, qed jiġu kkunsidrati proġetti oħrajn li d-dettalji dwarhom jitħabbru ladarba jitlesta x-xogħol preparatorju.




ĦAL KIRKOP - SPAZJI MIFTUĦA

14762. L-ONOR. TONI BEZZINA staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk fir-raħal ta' Ħal Kirkop hemmx ippjanati li jiżdiedu/jiġu ameljorati l-ispazji miftuħa? Tista’ tgħid ukoll: 

(a) Fiex jikkonsisti dan ix-xogħol? 
(b) Hemmx pjanti ppreparati u jekk fl-affermattiv sarux l-applikazzjonijiet neċessarji mal-Awtorità tal-Ippjanar u/jew applikazzjonijiet ma’ entitajiet oħra biex ikunu jistgħu jsiru dawn ix-xogħlijiet u fiex wasal l-ipproċessar ta' dawn l-applikazzjonijiet?
(ċ) Kemm huwa stmat li ġejjin jiswew dawn ix-xogħlijiet?
(d) Meta hu ppjanat li jibdew dawn ix-xogħlijiet u meta ser jitlestew dawn ix-xogħlijiet?
(e) Jekk il-Kunsill Lokali kienx involut fl-ippjanar u konsegwentament fl-eżekuzzjoni ta' dawn ix-xogħlijiet?

ONOR. MIRIAM DALLI: Project Green tinsab f’diskussjonijiet dwar il-possibbiltà li sit li bħalissa m’għandu l-ebda użu fiċ-ċentru urban ta’ Ħal Kirkop jiġi riġenerat fi spazju aħdar għall-użu tal-komunità.


ĠNIEN IL-KUNSILL TAL-EWROPA - XOGĦLIJIET

14782. L-ONOR. STANLEY ZAMMIT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista' l-Ministru jgħid meta se jkunu lesti x-xogħlijiet ta' manutenzjoni fi Ġnien il-Kunsill tal-Ewropa, fiex jikkonsistu dawn ix-xogħlijiet u jekk meta jitlestew dawn ix-xogħlijiet dawn ikunux jinkludu l-istallazzjoni tal-apparat tal-bandli?

ONOR. CHRIS BONETT: It-tagħrif qed jinġabar.


DIPARTIMENT TAS-SAĦĦA - MEDIĊINA PIRFENIDONE

14783. L-ONOR. STANLEY ZAMMIT staqsa lill-Ministru għas-Saħħa u l-Anzjanità Attiva: Jista' l-Ministru jgħid meta l-mediċina Pirfenidone (Tablets) IP 400mg imwiegħda li tkun introdotta fil-formolarju tal-Gvern permezz tat-tweġiba tal-mistoqsija parlamentari 5206 (17/01/2023) ġietx effettivament introdotta u kemm hemm persuni intitolati għaliha?

ONOR. JO ETIENNE ABELA: Il-mediċina Pirfenidone ġiet approvata għat-trattament tal-kondizzjoni ‘iodopathic pulmonary fibrosis’. Din il-medicina għaddiet mill-proċess tal-procurement u mistennija tasal u tkun disponibbli għall-pazjenti li jinħtiġuha minn madwar April - Mejju 2024. Huwa maħsub li din il-mediċina se jibbenefikaw minnha inizjalment madwar 20 pazjent fis-sena.


SPTAR MATER DEI – UŻU TAL-OPERATING THEATRES

14784. L-ONOR. STANLEY ZAMMIT staqsa lill-Ministru għas-Saħħa u l-Anzjanità Attiva: Jista' l-Ministru jgħid x'inhuma l-Key Performance Indicators għall-użu tal-operating theatres fl-Isptar Mater Dei u jqiegħed fuq il-Mejda tal-Kamra l-aħħar rapport fejn il-performance tal-użu tal-operating theatres ġie mkejjel?

ONOR. JO ETIENNE ABELA: It-tagħrif qed jinġabar u jingħata f’seduta oħra.


BIRŻEBBUĠA – KLINIKA TAL-GVERN

14785. L-ONOR. STANLEY ZAMMIT staqsa lill-Ministru għas-Saħħa u l-Anzjanità Attiva: Fid-dawl li l-Klinika fil-Komunità ta' Birżebbuġa kellha tkun lesta lejn l-aħħar tal-2023 u li din għadha ma tlestietx, jista' l-Ministru jgħid meta ser tinfetaħ din il-klinika, kemm-il post ta' parkeġġ hemm biswitha, il-ġranet u l-ħinijiet tal-ftuħ tal-klinika, x'servizzi ser ikunu offruti u meta ser ikunu offruti?

ONOR. JO ETIENNE ABELA: Id-data ta’ meta ser tinfetaħ titħabbar fil-ġimgħat li ġejjin.

Il-Kliniki fil-Komunità jeħtieġu spazju ta' parkeġġ wieħed għal persuni b'diżabilità.

Is-servizzi li sejrin jiġu offruti huma kif ġej: Tabib (nhar ta’ Tlieta u l-Ħamis); Infermiera (il-Ħamis); Patoloġija tal-lingwa mitkellma (it-Tnejn u l-Ġimgħa); Podjatrija (it-Tnejn u l-Ħamis); Social Worker (it-Tlieta u l-Erbgħa); Fiżjoterapija (il-Ġimgħa) u Psikoloġija (it-Tlieta u l-Ġimgħa).


SPTAR MATER DEI – OPERAZZJONIJIET TAL-HIP REPLACEMENT

14786. L-ONOR. STANLEY ZAMMIT staqsa lill-Ministru għas-Saħħa u l-Anzjanità Attiva: Jista' l-Ministru jqiegħed fuq il-Mejda tal-Kamra skeda li turi kemm se jsiru operazzjonijiet tal-hip replacement, f'liema ġurnata, mill-ġurnata li fiha tkun qed titwieġeb din il-mistoqsija parlamentari sal-aħħar ta' Ġunju 2024, ġurnata b'ġurnata?

ONOR. JO ETIENNE ABELA: It-tagħrif qed jinġabar u jingħata f’seduta oħra.


BIRŻEBBUĠA: TRIQ TAL-PAPA U TRIQ TAL-ĠEBEL – TRASPORT PUBBLIKU

14787. L-ONOR. STANLEY ZAMMIT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista' l-Ministru jgħid fiex waslu d-diskussjonijiet sabiex it-trasport pubbliku jibda jservi wkoll Triq tal-Papa u Triq tal-Ġebel f'Birżebbuġa u jekk hemm xi intoppi, jgħid dawn x'inhuma? Jista’ jgħid ukoll jekk hemmx xi deċiżjoni u jqiegħed fuq il-Mejda tal-Kamra d-dati meta ser jibda s-servizz u kif ser jiġu riveduti r-rotot?

ONOR. CHRIS BONETT: L-inħawi magħrufa bħala tal-Papa ġewwa Birżebbuġa huma moqdija permezz ta’ Rotta 82 (lejn u mill-Belt Valletta) kif ukoll Rotta 210 (destinazzjoni lejn Sptar Mater Dei). Dawn ir-rotot jgħaddu minn Triq il-Girgħien, Triq l-Imnarja u Triq il-Gandoffla.

Sabiex is-servizz jiġi estiż saru diskussjonijiet mal-Kunsill Lokali u bi qbil huwa ppjanat li għall-inħawi magħrufa bħala tal-Ġebel, Rotta 82 ser tinbidel kif isegwi: Minn Triq Birżebbuġa, ir-rotta sa tkun qegħda ddur għal ġo Triq iż-Żurrieq, Triq tal-Ġebel, Triq ta’ Feliċjan, għal ġo Triq il-Port Ħieles. Minn hemm ir-rotta mbagħad tkompli bir-rotta normali tagħha.

Bħalissa qed jiġi determinat fejn se jkunu stallati l-bus stops. Huwa mistenni li dan it-tibdil jidħol fis-seħħ lejn l-aħħar ta’ Frar 2024.


AĠENZIJA GĦAS-SERVIZZI KORRETTIVI - ORGANIGRAMMA TAL-ISTRUTTURA TAT-TMEXXIJA

14812. L-ONOR. MARK ANTHONY SAMMUT staqsa lill-Ministru għall-Intern, is-Sigurtà, ir-Riformi u l-Ugwaljanza: Jista' l-Ministru jipprovdi organigramma li turi kif inhi mqassma l-istruttura tat-tmexxija tal-Aġenzija għas-Servizzi Korrettivi u jgħid x'inhuma l-iskali f'kull livell?

ONOR. BYRON CAMILLERI: Għaddej il-proċess sabiex l-organigramma tiġi approvata.

